(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ςΔ΄

Δευτέρα, 17 Μαρτίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ Θ. Φωτίου, Θ. Ρουσόπουλου, Θ. Θεοχάρη. , σελ.   
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 1ο Δημοτικό Σχολείο Κω., σελ.   
3. Ανακοινώνεται ότι σε εκτέλεση της από 4 Μαρτίου 2025 απόφασης της Ολομέλειας της Βουλής συγκροτήθηκε η Ειδική Κοινοβουλευτική Επιτροπή προς διενέργεια προκαταρκτικής εξέτασης, σύμφωνα με το άρθρο 86 παράγραφος 3 του Συντάγματος, τα άρθρα 153 επόμενα του Κανονισμού της Βουλής και το άρθρο 5 του ν.3126/2003 περί της «Ποινικής ευθύνης των Υπουργών», όπως ισχύουν, για την ενδεχόμενη τέλεση του αδικήματος της παράβασης καθήκοντος (άρθρο 259 του Ποινικού Κώδικα) κατά το χρονικό διάστημα μεταξύ 3-3-2023 και 6-3-2023 από τον πρώην Υφυπουργό παρά τω Πρωθυπουργώ, κ. Χρήστο Τριαντόπουλο, κατά την άσκηση των καθηκόντων του., σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Ψηφιακής Διακυβέρνησης με θέμα: «Χωρίς την υποσχεθείσα σύζευξη με τις αρμόδιες αρχές και Υπηρεσίες η πλατφόρμα δήλωσης περιουσιακής κατάστασης», σελ.   
 β) Προς τον Υπουργό Υγείας με θέμα: «Σωστή και πλήρη λειτουργία και όχι εγκατάλειψη του Πολυδύναμου Περιφερειακού (Π.Π.) Ιατρείου Καλιάνων ζητούν σύσσωμοι οι τοπικοί φορείς της Δημοτικής Ενότητας (ΔΕ) Στυμφαλίας», σελ.   
 γ) Προς τον Υπουργό Εξωτερικών με θέμα: «Το καθεστώς του Αλ Σάρα σφάζει αμάχους στην Συρία. Κραυγή αγωνίας από τους Ελληνορθοδόξους της περιοχής», σελ.   
 δ) Προς τον Υπουργό Υποδομών και Μεταφορών:   
 i. με θέμα: «Προβλήματα ασφαλείας στην κατασκευή της σήραγγας της γραμμής 4 του Μετρό», σελ.   
 ii. με θέμα: «Οδική σύνδεση Αεροδρομίου Καστελλίου με Μεσσαρά και Νότιο Τμήμα του Ηρακλείου», σελ.   
 ιιι. με θέμα: «Οι πρωθυπουργικές εξαγγελίες για τον σιδηρόδρομο», σελ.   
 ε) Προς τον Υπουργό Αγροτικής Ανάπτυξης και Τροφίμων με θέμα: «Ελλιπής ενημέρωση και στενά χρονικά περιθώρια αποκλείουν πληττόμενες καλλιέργειες από το Μέτρο 23», σελ.   
 στ) Προς τον Υπουργό Κλιματικής Κρίσης και Πολιτικής Προστασίας με θέμα: «Αστοχίες στη διαχείριση των ελικοπτέρων τύπου "SUPER PUMA" της Πυροσβεστικής Υπηρεσίας και αδιαφανείς πρακτικές», σελ.   
 ζ) Προς τον Υπουργό Προστασίας του Πολίτη με θέμα: «Η Αστυνομική Βία απέναντι στην πορεία της 8ης Μάρτη για τα Δικαιώματα των Γυναικών», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΩΡΓΑΝΤΑΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΒΙΛΙΑΡΔΟΣ Β. , σελ.   
 ΓΕΩΡΓΑΝΤΑΣ Γ. , σελ.   
  
Β. Επί των επικαίρων ερωτήσεων:  
  
 ΑΓΑΠΗΔΑΚΗ Ε. , σελ.   
 ΖΕΡΒΕΑΣ Α. , σελ.   
 ΚΑΤΣΩΤΗΣ Χ. , σελ.   
 ΚΕΦΑΛΑ Γ. , σελ.   
 ΚΟΚΚΑΛΗΣ Β. , σελ.   
 ΚΥΡΑΝΑΚΗΣ Κ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΠΑΠΑΣΤΕΡΓΙΟΥ Δ. , σελ.   
 ΠΑΡΑΣΥΡΗΣ Φ. , σελ.   
 ΣΤΑΜΕΝΙΤΗΣ Δ. , σελ.   
 ΤΑΧΙΑΟΣ Ν. , σελ.   
 ΤΟΥΡΝΑΣ Ε. , σελ.   
 ΦΩΤΟΠΟΥΛΟΣ Σ. , σελ.   
 ΧΑΤΖΗΒΑΣΙΛΕΙΟΥ Α. , σελ.   
 ΧΡΥΣΟΧΟΐΔΗΣ Μ. , σελ.   
 ΨΥΧΟΓΙΟΣ Γ. , σελ.   
  
Γ. ΠΑΡΕΜΒΑΣΕΙΣ:  
  
 ΓΕΩΡΓΑΝΤΑΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ϞΔ΄

Δευτέρα 17 Μαρτίου 2025

Αθήνα, σήμερα στις 17 Μαρτίου 2025, ημέρα Δευτέρα και ώρα 14.59΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματεία Νομικών και Κοινοβουλευτικών Θεμάτων ενημερώνει το Σώμα ότι οι ερωτήσεις που θα συζητηθούν είναι οι εξής: 647/10-30-2025, 621/5-3-2025, 639/10-3-2025, 648/10-30-2025, 624/9-3-2025, 627/10-3-2025 και 635/10-3-2025, 644/10-30-2025, 646/10-3-2025.

Θα συζητήσουμε τώρα την ένατη με αριθμό 621/5-3-2025 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας της Ελληνικής Λύσης κ. Στυλιανού Φωτόπουλου προς τον Υπουργό Ψηφιακής Διακυβέρνησης με θέμα: «Χωρίς την υποσχεθείσα σύζευξη με τις αρμόδιες αρχές και υπηρεσίες η πλατφόρμα δήλωσης περιουσιακής κατάστασης».

Θα απαντήσει ο Υπουργός Ψηφιακής Διακυβέρνησης, κ. Δημήτριος Παπαστεργίου.

Κύριε συνάδελφε, έχετε τον λόγο για την πρωτολογία σας.

**ΣΤΥΛΙΑΝΟΣ ΦΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, ένα σύντομο σχόλιο το οποίο βέβαια δεν αφορά το δικό σας Υπουργείο αλλά είναι χαρακτηριστικό για να καταλάβουμε λίγο τι έχει γίνει και με τις δηλώσεις περιουσιακής κατάστασης. Από το Βήμα αυτό πέρυσι στις 30-7-2024 όταν ψηφίστηκε ο ν.5130/2024 που αφορούσε τις δηλώσεις περιουσιακής κατάστασης είχαμε προειδοποιήσει τον Υπουργό Δικαιοσύνης κ. Φλωρίδη ότι με τον τρόπο με τον οποίο γίνεται και από τις πληροφορίες που είχαμε και από την εμπειρία, αν μου επιτρέπεται, δεν υπήρχε περίπτωση να ξεκινήσει να δουλεύει το σύστημα από την 1η Σεπτεμβρίου. Δηλαδή, είχαμε το διάστημα μεταξύ της ψήφισης του νόμου από τις 31 Ιουλίου μέχρι 1η Σεπτεμβρίου. Δεν υπήρχε περίπτωση. Το λέγαμε πολύ καλοπροαίρετα. Αυτό το οποίο λέγαμε εμείς το λέγανε βέβαια και οι χρηματοπιστωτικοί φορείς. Δεν γίνεται να έχουν προλάβει να έχουν φορτώσει στο σύστημα τα δεδομένα των δύο προηγούμενων ετών. Επίσης, δεν θα είχε παραληφθεί το έργο. Φαντάζομαι ότι θα πρέπει να έχει περάσει μια λειτουργία, να το έχουν δοκιμάσει, να υπάρχουν τα τεστ.

Παρ’ όλα αυτά ο κ. Φλωρίδης τότε άκουγε με κάποια δόση ειρωνείας αυτά τα οποία λέγαμε. Έκτοτε οι δηλώσεις περιουσιακής κατάστασης, το λεγόμενο «Πόθεν Έσχες», άνοιξε προς τα τέλη του χρόνου. Εξυπακούεται πως δεν προλάβαινε κανένας να υποβάλει μέχρι 31 Δεκεμβρίου, πρώτον, γιατί υπάρχει ένα σφάλμα για το οποίο θα πρέπει κάποια στιγμή να συζητήσουμε σοβαρά και με εσάς, κύριε Υπουργέ και με εσάς, κύριε Πρόεδρε. Τώρα σας βάζω στη συζήτηση.

Έχουμε υποχρεώσει περίπου τριακόσιες χιλιάδες ανθρώπους να υποβάλλουν δηλώσεις περιουσιακής κατάστασης. Αυτό κάποια στιγμή πρέπει να πούμε ότι δεν γίνεται. Δεν μπορεί όλοι αυτοί οι άνθρωποι να υποβάλουν. Δεν έχουν λόγο όλοι αυτοί οι άνθρωποι να υποβάλουν και εξυπακούεται ότι όλοι αυτοί οι άνθρωποι δεν μπορούν να ελεγχθούν. Άρα, για ποιο λόγο ως πολιτεία και ως νομοθετικό σώμα το κάνουμε αυτό; Θα πρέπει να συζητήσουμε σοβαρά να αφαιρέσουμε ανθρώπους όπως είναι οι αστυνομικοί, όπως είναι οι υπάλληλοι των ΚΕΠ, όπως είναι οι πυροσβέστες, τους οποίους υποχρεώνουμε να υποβάλλουν δηλώσεις περιουσιακής κατάστασης. Να μείνουν μόνο αυτοί οι οποίοι πρέπει να υποβάλουν δηλώσεις περιουσιακής κατάστασης και αυτούς να τους ελέγχουμε όπως θα έπρεπε.

Από κει και πέρα μετά την ψήφιση του νόμου 5130 υπήρξε μία διαδικασία η οποία νομίζω ότι δεν τιμά κανέναν. Έχω εδώ τις οδηγίες οι οποίες έχουν εκδοθεί από το αρμόδιο Υπουργείο Ψηφιακής Διακυβέρνησης οι οποίες ξεκίνησαν από την 21η Οκτωβρίου 2024. Η τελευταία ήταν στις 26 Φεβρουαρίου 2025, δύο μέρες πριν ολοκληρωθεί η υποβολή των φορολογικών δηλώσεων.

Αυτό νομίζω ότι ούτε τιμά κανέναν ούτε την ελληνική πολιτεία και εν πάση περιπτώσει, δεν δικαιολογείται από τα χρόνια που πέρασαν από την προηγούμενη υποβολή δηλώσεων περιουσιακής κατάστασης.

Θα επανέλθω στη δευτερολογία μου με λεπτομέρειες.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Θα ήθελα να ευχαριστήσω τον κ. Φωτόπουλο για την ερώτηση γιατί μας δίνει τη δυνατότητα να μιλήσουμε, έστω και στον περιορισμένο χρόνο της απάντησης, για το μέγεθος του εγχειρήματος.

Θα συμφωνήσω πως όντως κύλησε πολύ νερό στο αυλάκι μέχρι να καταφέρουμε να φτιάξουμε ένα σύστημα το οποίο πλέον κάνει πολύ πιο εύκολη την υποβολή των δηλώσεων «Πόθεν Έσχες». Αυτό το οποίο δεν ήταν καθόλου εύκολο για όλους όσοι ήταν υπόχρεοι στο «Πόθεν Έσχες», αλλά και όλους όσοι εμπλέκονταν σε αυτό, και μιλάω κυρίως για τους λογιστές, αλλά και όλους όσοι ήταν υποχρεωμένοι να συγκεντρώσουν τα απαραίτητα δικαιολογητικά, ήταν το γνωστό «σαφάρι» που κάναμε όλοι μας -κι εγώ με την παλιά μου ιδιότητα ως δήμαρχος, αλλά και με τη σημερινή, αλλά και όλοι εσείς, από τις τράπεζες- όλων αυτών των χαρτιών να τα στείλουμε εγκαίρως.

Τι αποφάσισε, λοιπόν, το Κοινοβούλιο αυτονόητα; Όλη αυτή η διαδικασία, σε μια Ελλάδα η οποία διαλειτουργεί και διασυνδέεται όλο και περισσότερο, να γίνει ψηφιακά. Η Γενική Γραμματεία Πληροφοριακών Συστημάτων -σήμερα μαζί μας είναι και ο Γενικός Γραμματέας, ο κ. Αναγνωστόπουλος- ανέλαβε ένα πολύ δύσκολο έργο. Αξίζει να πούμε ότι το νέο πληροφοριακό σύστημα του «Πόθεν Έσχες» διασυνδέει και διαλειτουργεί με το φορολογικό μητρώο, με το Ε1, με το σύστημα δηλώσεων φορολογίας εισοδήματος, με το αντίστοιχο μητρώο των ακινήτων, το Ε9, με το Μητρώο Επικοινωνίας των Πολιτών, το ΕΜΕπ, με το ΓΕΜΗ, και το πιο σημαντικό και πιο δύσκολο, γιατί τα προηγούμενα μητρώα είναι εθνικά μητρώα, με εκατόν είκοσι τέσσερις χρηματοπιστωτικούς οργανισμούς και πιστωτικά ιδρύματα της χώρας.

Όλο αυτό, λοιπόν, η αλήθεια είναι πως δεν ήταν καθόλου εύκολο να υλοποιηθεί στα ασφυκτικά αρχικά πλαίσια του έργου. Και δεν είχε να κάνει μόνο με το πώς θα καταφέρναμε εμείς να φτιάξουμε αυτήν την πλατφόρμα από τη μεριά του δημοσίου όσο στο ότι ήταν πολύ δύσκολο γι’ αυτά τα χρηματοπιστωτικά ιδρύματα να υλοποιήσουν αυτές τις εντολές, τα APIs, για να μπορέσουμε να πάρουμε τα δεδομένα.

Η αλήθεια, όμως, είναι πως τελικά από την ώρα που βγήκε στον αέρα και μετά από τις πρώτες δοκιμές του συστήματος και τη διόρθωση κάποιων προφανών λαθών, το σύστημα δούλεψε και δούλεψε πάρα πολύ σωστά, με αποτέλεσμα -και αυτό δεν το λέω εγώ απαντώντας στην ερώτηση του κ. Φωτόπουλου, αλλά το λένε τα στοιχεία- μέχρι σήμερα να έχουν υποβληθεί διακόσιες ενενήντα επτά χιλιάδες τριακόσιες σαράντα εννέα δηλώσεις «Πόθεν Έσχες» για το 2023 και τριακόσιες πέντε χιλιάδες εννιακόσιες σαράντα δύο δηλώσεις για το 2024.

Σε περιπτώσεις που όντως εντοπίσαμε σφάλματα οφείλουμε να πούμε πως αυτά δεν οφείλονται στο σύστημά μας, αλλά κυρίως οφείλονται σε λανθασμένη υλοποίηση από τη μεριά των οργανισμών αυτών, που βέβαια και εκεί με συνεργασία καταφέραμε και τα υλοποιήσαμε.

Βγάλαμε όντως οδηγίες, κάποιες στην αρχή και κάποιες οι οποίες ήταν περισσότερο επικαιροποιημένες στην πορεία υλοποίησης της πλατφόρμας. Όμως, θέλω να καταλήξω στο ότι τελικά σήμερα έχουμε ένα σύστημα το οποίο έχει σταματήσει να ταλαιπωρεί όλους μας. Θα συμφωνήσω με την εμπειρία που έχω στη δημόσια διοίκηση ότι θα πρέπει όντως να αναθεωρήσουμε το ποιοι είναι τελικά υπόλογοι στο «Πόθεν Έσχες». Ένα πολύ κλασικό παράδειγμα που θυμάμαι είναι ότι ακόμα και σε απλές επιτροπές που είχαμε τότε στην αυτοδιοίκηση, για παράδειγμα επιτροπές διαβούλευσης, έπρεπε οι άνθρωποι που συμμετείχαν σε αυτές να κάνουν δηλώσεις «Πόθεν Έσχες».

Πλέον, όμως, όλοι όσοι τελικά μείνουν να κάνουν θα μπορούν να χρησιμοποιούν μια πλατφόρμα η οποία, με τις παιδικές ασθένειες που έβγαλε, πλέον είναι πολύ πιο γρήγορη, πολύ πιο στοχευμένη και πολύ πιο αποτελεσματική.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Παρακαλώ, κύριε συνάδελφε, έχετε τον λόγο για τη δευτερολογία σας.

**ΣΤΥΛΙΑΝΟΣ ΦΩΤΟΠΟΥΛΟΣ:** Θα ξεκινήσω από το τέλος, από τις παιδικές ασθένειες. Ορθά το θέσατε. Το θέμα δεν αφορά εσάς. Αφορά την αντιμετώπιση που έχουμε συνολικά οι πολίτες από το κράτος. Το κράτος αντιμετωπίζει τους πολίτες ως beta testers. Και δεν αναφέρομαι μόνο στους συναδέλφους μου τους φοροτεχνικούς, αναφέρομαι σε όλους τους πολίτες. Όλες οι παιδικές ασθένειες, δυστυχώς, -και εσείς, κύριε γραμματέα νομίζω ότι θα πρέπει να το δείτε- όπως το λέει ο λαός «στου κασίδη το κεφάλι», είτε αυτό αφορά τα συστήματα της ΑΑΔΕ είτε αυτό αφορά τη δήλωση περιουσιακής κατάστασης για όσους είναι υπόχρεοι.

Εγώ δεν θα σας πω το γνωστό ότι «τα λέγαμε από 31 Ιουλίου». Θεωρώ ότι η Κυβέρνηση τα ήξερε και δεν τα ήξερε μόνο από εμάς. Δεν έχω τέτοια έπαρση. Θα πρέπει, όμως, να πούμε κάποια συγκεκριμένα πράγματα. Παραδείγματος χάριν, λέμε ότι η διαλειτουργικότητα ισχύει. Δεν ισχύει για όλα. Ισχύει για τις ετήσιες δηλώσεις. Κι εδώ οι συνάδελφοι Βουλευτές, αλλά κι εσείς οι οποίοι υποβάλατε, ξέρετε ότι στις ετήσιες καταστάσεις «Πόθεν Έσχες», ναι, έφερνε στοιχεία από τις τράπεζες. Και θα σταθώ στις τράπεζες γιατί το μεγάλο πρόβλημα σε αυτήν τη διαδικασία, όπως τη βιώσαμε μέχρι 28 Φεβρουαρίου, ήταν οι τράπεζες.

Δεν έχω μένος με τις τράπεζες, αλλά όταν φορείς έχουν 4 και 5 δισεκατομμύρια ευρώ κέρδη τον χρόνο δεν δικαιολογούνται τα μηχανογραφικά τους συστήματα να κάνουν τέτοιου είδους λάθη. Δεν δικαιολογούνται τα λειτουργικά τους συστήματα να μην μπορούν να λειτουργήσουν με τα συστήματα της Κεντρικής Κυβέρνησης. Είπαμε ότι υπάρχει διαλειτουργικότητα στις ετήσιες. Με τις αρχικές τι γίνεται; Όσον αφορά τις αρχικές δηλώσεις, όπως ξέρετε πάρα πολύ καλά όλοι τις αντιμετωπίσαμε, γιατί είχαμε εθνικές εκλογές, είχαμε ευρωεκλογές, είχαμε περιφερειακές εκλογές -συν βέβαια το γεγονός ότι παρήλθαν δύο χρόνια, σχεδόν τρία, από την προηγούμενη υποβολή-, άρα, μπήκαν στη διαδικασία της δήλωσης «Πόθεν Έσχες» ένα πολύ μεγάλο πλήθος ανθρώπων οι οποίοι θα έπρεπε να υποβάλουν αρχικές δηλώσεις. Σε αυτές η διαλειτουργικότητα δεν δούλεψε και δεν δούλεψε όχι στο κομμάτι της Γενικής Κυβέρνησης, δεν δούλεψε κυρίως στο κομμάτι των τραπεζών, και εδώ θέλω να σταθώ.

Οι τράπεζες ήταν αυτές οι οποίες δεν ανταποκρίθηκαν στον ρόλο τους, φορείς οι οποίοι βγάζουν δισεκατομμύρια. Θα πρέπει να τους αναζητήσετε, θα πρέπει να ζητήσετε τις ευθύνες από αυτούς τους ανθρώπους. Και σας το λέω από προσωπική εμπειρία, τα στοιχεία που είχαν στείλει τράπεζες ακόμα και στις ετήσιες δηλώσεις περιουσιακής κατάστασης, τα δικά μου ήταν λάθος, είτε αυτό αφορά δάνεια τα οποία δεν τα είχα, είτε αφορά λογαριασμούς στους οποίους δεν συμμετείχα, είτε αφορά λογαριασμούς στους οποίους είχα άλλο υπόλοιπο. Αν δεν πηγαίναμε λοιπόν, με τον πατροπαράδοτο, παραδοσιακό τρόπο να πάρουμε χαρτί βεβαίως από τις τράπεζες, δυστυχώς και φέτος δηλώσεις περιουσιακής κατάστασης στις 28 Φεβρουαρίου δεν θα υποβάλαμε και σε αυτό ευθύνονται οι τράπεζες. Θα πρέπει να τους αναζητήσετε και από τη στιγμή που ο νόμος λέει ότι ήταν υποχρεωμένες να στείλουν τα στοιχεία και για την 31 Δεκεμβρίου εκάστου έτους, δηλαδή 2022, 2023 -τα έστειλαν λάθος- και για τις αρχικές δηλώσεις οποτεδήποτε αναλαμβάνει ο υπόχρεος, στη δήλωση «Πόθεν Έσχες» μέσα στο έτος. Αυτοί είναι το πρόβλημα, τρίξτε τους τα δόντια, κυνηγήστε τους, επιβάλετέ τους πρόστιμο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κατανοώντας απόλυτα ότι καλοπροαίρετα κάνατε τις επισημάνσεις αυτές, τουλάχιστον η πληροφόρηση που έχω από την υπηρεσία είναι πως και στις αρχικές δηλώσεις κανονικότατα δουλεύει η διαλειτουργικότητα, πλην των περιπτώσεων που κάποιος δεν ήταν υπόλογος. Υπήρχαν περιπτώσεις που εργαζόμενοι δεν ήταν δηλωμένοι από τους εργοδότες τους και τότε ναι δεν υπήρχε διαλειτουργικότητα, αλλά στη διάθεσή σας προφανώς να συνεργαστούμε περαιτέρω για να δούμε τέτοια θέματα. Πάντως σε καμία περίπτωση δεν χρησιμοποιούμε τους πολίτες ως «beta testers». Μια εφαρμογή πριν βγει στον αέρα προφανώς ακολουθεί μια σειρά δοκιμών. Παρ’ όλα αυτά όλοι όσοι ασχολούμαστε με την πληροφορική, μπορούμε να καταλάβουμε πώς ένα σύστημα το οποίο θα δεχτεί εκατομμύρια χτυπήματα σε πολύ συγκεκριμένο χρονικό διάστημα, θα έχει πιθανώς και σημεία στα οποία μπορεί να ρυθμιστεί καλύτερα, αλλά πάντα σε αυτήν την Ελλάδα, σε αυτήν την καινούργια ψηφιακή Ελλάδα υπάρχουν δυνατότητες βελτίωσης και αυτές κάνουμε καθημερινά στο Υπουργείο Εσωτερικής Διακυβέρνησης.

Από εκεί και πέρα κάθε περαιτέρω επισήμανση και από τη μεριά σας και οποιαδήποτε άλλου Βουλευτή είναι καλοπροαίρετη.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Θα μου επιτρέψετε, κύριε Υπουργέ και κύριε συνάδελφε, με την προηγούμενη ιδιότητά μου του Υφυπουργού Ψηφιακής Διακυβέρνησης και ξέροντας το πόση δουλειά έχει γίνει να πω ότι πραγματικά έχετε σημειώσει άλματα. Και βέβαια δεν ήταν μόνο η ταλαιπωρία -σωστά το λέτε- για τις τράπεζες της προσωπικής επαφής και υποβολής αιτήσεως, αλλά μερικά τραπεζικά ιδρύματα χρέωναν και την προσκόμιση της βεβαίωσης για το υπόλοιπο του λογαριασμού. Έχουν τελειώσει όλα αυτά και νομίζω πως ό,τι τελευταίο έχει μείνει σίγουρα θα διορθωθεί. Ευχαριστώ πάρα πολύ και τους δυο σας.

Κυρίες και κύριοι συνάδελφοι, έχω την τιμή να σας ανακοινώσω ότι σε εκτέλεση της από 4 Μαρτίου 2025 απόφασης της Ολομέλειας της Βουλής συγκροτήθηκε η Ειδική Κοινοβουλευτική Επιτροπή προς διενέργεια προκαταρκτικής εξέτασης, σύμφωνα με το άρθρο 86 παράγραφος 3 του Συντάγματος, τα άρθρα 153 επόμενα του Κανονισμού της Βουλής και το άρθρο 5 του ν.3126/2003 περί της «Ποινικής ευθύνης των Υπουργών», όπως ισχύουν, για την ενδεχόμενη τέλεση του αδικήματος της παράβασης καθήκοντος (άρθρο 259 του Ποινικού Κώδικα) κατά το χρονικό διάστημα μεταξύ 3-3-2023 και 6-3-2023 από τον πρώην Υφυπουργό παρά τω Πρωθυπουργώ, κ. Χρήστο Τριαντόπουλο, κατά την άσκηση των καθηκόντων του.

Η σχετική απόφαση έχει αναρτηθεί στην Κοινοβουλευτική Διαφάνεια και θα καταχωριστεί στα Πρακτικά της σημερινής συνεδρίασης.

(Η προαναφερθείσα απόφαση καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.14-16)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Προχωράμε τώρα στη δεύτερη με αριθμό 639/10-3-2025 επίκαιρη ερώτηση δεύτερου κύκλου του Βουλευτή Κορινθίας της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Γεωργίου Ψυχογιού προς τον Υπουργό Υγείας με θέμα: «Σωστή και πλήρη λειτουργία και όχι εγκατάλειψη του Πολυδύναμου Περιφερειακού (Π.Π.) Ιατρείου Καλλιάνων ζητούν σύσσωμοι οι τοπικοί φορείς της Δημοτικής Ενότητας (ΔΕ) Στυμφαλίας».

Θα απαντήσει η Αναπληρώτρια Υπουργός Υγείας κ. Ειρήνη Αγαπηδάκη.

Κύριε συνάδελφε, έχετε τον λόγο για την πρωτολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κυρία Υπουργέ, επανερχόμαστε σήμερα αξιοποιώντας το ανώτερο όπλο και μέσο που διαθέτει η Αντιπολίτευση στον κοινοβουλευτικό έλεγχο, την επίκαιρη ερώτηση, μετά από σχετική παρέμβασή μας περίπου ενάμιση χρόνο πριν προς το Υπουργείο σας για να εκφράσουμε την έντονη ανησυχία μας για τη συνεχιζόμενη εγκατάλειψη ενός κρίσιμου ιατρείου, του Πολυδύναμου Περιφερειακού Ιατρείου Καλλιάνων της Δημοτικής Ενότητας Στυμφαλίας στον Δήμο Σικυωνίων.

Όπως είναι γνωστό, το συγκεκριμένο ιατρείο ξεκίνησε να λειτουργεί τον Μάιο του 2023 μετά από προσπάθειες πολλών ετών. Δυστυχώς, από την έναρξή του αντιμετωπίζει σοβαρότατα προβλήματα λόγω ελλιπούς στελέχωσης. Παρά τις επανειλημμένες εκκλήσεις και οχλήσεις τοπικών αρχών, φορέων και κατοίκων, το ιατρείο υπολειτουργεί με αποτέλεσμα να μην μπορεί να καλύψει επαρκώς τις ανάγκες των περίπου δύο χιλιάδων μόνιμων κατοίκων των δέκα χωριών της δημοτικής ενότητας.

Μάλιστα, αυτό προκύπτει με τον πιο ηχηρό, τον πιο έντονο και τον πιο αγωνιώδη τρόπο από την επιστολή την οποία μας απέστειλαν σύσσωμοι οι Πρόεδροι των Κοινοτήτων της Δημοτικής Ενότητας Στυμφαλίας, Καισαρίου, Κεφαλαρίου, Λαύκας, Δροσοπηγής, Στυμφαλίας και όλων των άλλων που βρίσκονται εκεί και αγωνιούν και ζητούν ξεκάθαρα την πλήρη, οργανωμένη και ολοκληρωμένη λειτουργία του περιφερειακού ιατρείου το οποίο βρίσκεται σε μια περιοχή όπου ξέρετε πολύ καλά ότι θα πρέπει να ενισχυθεί διότι δεν υπάρχει εύκολη πρόσβαση σε μια ορεινή και ημιορεινή περιοχή σε άλλες δομές.

Με βάση λοιπόν την επιστολή και τα στοιχεία που παραθέτουν, συνάγεται ότι το συγκεκριμένο περιφερειακό ιατρείο λειτουργεί ως πολυδύναμο δυστυχώς μόνο κατ’ όνομα. Στην πραγματικότητα δεν μπορεί να καλύψει, όπως είπαμε, τις ανάγκες και να ανταποκριθεί στον ρόλο του, παρότι έχει τον απαραίτητο εξοπλισμό, κύριε Πρόεδρε, ο οποίος είναι τελευταίας τεχνολογίας και οι εγκαταστάσεις του είναι επαρκέστατες. Όμως, δεν υπάρχει προσωπικό. Μάλιστα, οι Πρόεδροι στην επιστολή τους λένε ότι υπηρετεί γιατρός τρεις φορές τον μήνα.

Άρα, δεν μπορούμε, όπως καταλαβαίνετε, να έχουμε τις αναγκαίες λύσεις που χρειάζεται ο πληθυσμός. Γι’ αυτόν τον λόγο ζητάμε άμεσες ενέργειες και παρεμβάσεις από το Υπουργείο προκειμένου και να στελεχωθεί σε ιατρικό και νοσηλευτικό προσωπικό και να ανταποκριθεί στον ρόλο του που είναι, επαναλαμβάνω, για μια περιοχή που είναι και ορεινή και ημιορεινή και έχει και μεγάλο αγροτικό πληθυσμό, πολύ αναγκαία.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, έχετε τον λόγο για την πρωτολογία σας.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Κύριε Ψυχογιέ, σας ευχαριστώ πολύ γι’ αυτήν την ερώτηση. Όπως έχω την υποχρέωση, είμαι πάντα εδώ για να απαντώ στα ερωτήματα που τίθενται από τους Βουλευτές. Θα μου επιτρέψετε να ξεκινήσω κάνοντας μια διευκρίνιση.

Αναφέρετε στην ερώτησή σας ότι το Περιφερειακό Ιατρείο Καλλιάνων εξυπηρετεί δύο χιλιάδες μόνιμους κατοίκους στη Δημοτική Ενότητα Στυμφαλίας, η οποία αποτελείται από δέκα χωριά και ότι είναι το μοναδικό ιατρείο της περιοχής. Δεν είναι το μοναδικό. Έχουμε άλλα δύο περιφερειακά ιατρεία και μαζί με το Ψάρι είναι τέσσερα στο σύνολο τα οποία εξυπηρετούν την ευρύτερη περιοχή.

Αυτό δεν το λέω για να πω ότι δεν υπάρχουν ελλείψεις, προς Θεού, απλά για να κάνω μια αποσαφήνιση, γιατί δεν πρέπει να μένει η εντύπωση ότι υπάρχει μόνο ένα πολυδύναμο το οποίο εξυπηρετεί όλη αυτήν την περιοχή.

Οι δομές υγείας που ανέφερα απέχουν μεταξύ τους δέκα έως είκοσι χιλιόμετρα. Δηλαδή, σε μια απόσταση εξήντα δύο χιλιομέτρων από το Κιάτο έως την Γκούρα έχουμε τα τρία περιφερειακά ιατρεία και τα δύο κέντρα υγείας, τα οποία διαθέτουν γιατρούς που ανταποκρίνονται καθημερινά στις ανάγκες των πολιτών.

Πάμε στο συγκεκριμένο τώρα για το οποίο γίνεται η ερώτηση. Αυτό λειτούργησε, όπως ξέρετε, πρώτη φορά το 2023 -επί των ημερών μας- και είναι αλήθεια ότι έχει ανακαινιστεί. Χαίρομαι που αναγνωρίζετε ότι έχει καλές εγκαταστάσεις και καλό εξοπλισμό. Αυτό είναι κάτι που κάναμε. Από το 2019 που υπήρξε η δωρεά στην 6η ΥΠΕ από τον Αγροτικό Συνεταιρισμό Καλλιάνων ξέρετε ότι εντάχθηκε στο ΕΣΠΑ. Κάναμε μια αναβάθμιση ύψους 205.000 με φορέα υλοποίησης τη Διεύθυνση Τεχνικών Έργων της Περιφέρειας Πελοποννήσου που χρηματοδοτήθηκε από το ΕΣΠΑ και λειτούργησε για πρώτη φορά τον Μάιο του 2023. Στελεχώνεται με έναν γιατρό γενικής ιατρικής σε βαθμό Επιμελητή Β΄ και έναν νοσηλευτή.

Στο οργανόγραμμα που έχουμε προβλέψει υπάρχουν οι κάτωθι θέσεις: μία θέση Επιμελητή Β΄ γενικής ιατρικής παθολογίας, δύο θέσεις νοσοκόμων ΔΕ, βοηθός ιατρικών και βιολογικών εργαστηρίων ΔΕ, προσωπικό καθαριότητας. Λειτουργούμε με βάση το οργανόγραμμα, έχουμε και τον γενικό γιατρό και τον γιατρό υποχρεωτικής θητείας, είναι οι πρώην υπαίθρου που έχουμε αναθεωρήσει και αναβαθμίσει τον θεσμό με το νομοσχέδιο που περάσαμε για τον προσωπικό γιατρό. Έχει παραταθεί η θητεία του γιατρού υποχρεωτικής θητείας μέχρι τον Οκτώβριο του 2024. Όμως, πριν από την αποχώρησή του είχε προκηρυχθεί θέση ήδη από τον Αύγουστο. Το θέμα είναι ότι ο γιατρός ο οποίος πέτυχε σε αυτή την προκήρυξη παραιτήθηκε.

Έχουμε λοιπόν επικείμενη προκήρυξη στην οποία θα συμπεριληφθεί και αυτή η θέση και οι υπόλοιπες. Και θέλω να επισημάνω κάτι. Έχω ζητήσει και εγώ η ίδια από την αρμόδια ΥΠΕ να προβεί άμεσα σε προσλήψεις επικουρικού προσωπικού και έχουμε κάνει και κάτι για να έχουμε καλύτερα αποτελέσματα στις προκηρύξεις από δω και μπρος. Ξέρετε ότι τα πολυδύναμα με βάση τη νέα αναθεώρηση της ΚΥΑ για τα άγονα έχουν όλα χαρακτηριστεί ως άγονα τύπου Α και αυτό σημαίνει ότι έχουμε ένα αυξημένο οικονομικό κίνητρο ύψους από 200 έως 600 ευρώ με βάση την ειδικότητα και την περιοχή. Έχουμε δύο χιλιάδες προγραμματισμένες προσλήψεις στις οποίες έχουμε συμπεριλάβει και γιατρό γενικής ιατρικής για το συγκεκριμένο πολυδύναμο κέντρο.

Και να πω ακόμα κάτι καταλήγοντας. Οι περισσότερες εργασίες τις οποίες αφορά η δομή υγείας, γιατί έχετε δίκιο είναι το προσωπικό -αλλά δεν είναι μόνο αυτό, πρέπει να υπάρχει ο εξοπλισμός κ.λπ.-, έχουν ήδη γίνει. Και κλείνω με το ότι για το έτος 2024 είχαμε 777 επισκέψεις για τακτικά και έκτακτα ενώ 6.739 επισκέψεις για συνταγογράφηση. Αυτό σημαίνει ότι οι ανάγκες για συνταγογράφηση –χωρίς να σημαίνει ότι είναι μια χαρά η κατάσταση, γι’ αυτό δρομολογούμε και αυτές τις ενέργειες- καλύπτονται και με αυτές τις ενέργειες και για τα άγονα και για το επικουρικό μέχρι να τελεσφορήσουν οι προκηρύξεις προσπαθούμε να καλύψουμε περαιτέρω τις ανάγκες των πολιτών.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ.

Παρακαλώ, κύριε συνάδελφε.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κυρία Υπουργέ, άκουσα με προσοχή την απάντησή σας. Να διευκρινίσω ότι αυτά τα οποία διατύπωσα αναγράφονται και επισημαίνονται επ’ ακριβώς στην επιστολή αυτή των δέκα προέδρων η οποία μας κοινοποιήθηκε και οι οποίοι προφανώς εννοούν ότι είναι το μοναδικό πολυδύναμο. Περιφερειακά ή αγροτικά ιατρεία υπάρχουν και άλλα στην περιοχή, αλλά ως πολυδύναμο, ως μια δομή δηλαδή που θα έλυνε το θέμα να μην τρέχουν όλοι στο Κιάτο, να το πούμε απλά, ή στη Γκούρα, είναι μόνο αυτό. Άρα, επικαλούμαι στην ουσία τα στοιχεία και τις επισημάνσεις που έχουν μέσα στην επιστολή τους οι δέκα πρόεδροι.

Επαναλαμβάνω ότι είναι χωριά και το Κεφαλάρι, το Καίσαρη, το Ψάρι, ο Ασπρόκαμπος, η Δροσοπηγή, η Λάφκα, η Κυλλήνη, η Στυμφαλία, η Καστανιά και όλα τα υπόλοιπα που υπάρχουν εκεί τα οποία πραγματικά περίμεναν για πάρα πολλά χρόνια αυτή την παρέμβαση που όντως έγινε και μάλιστα με τη συμβολή πολλών αυτοδιοικητικών παλαιότερων εκεί στην περιοχή και σε περιφερειακό και σε τοπικό επίπεδο. Εννοείται ότι είναι ένα στολίδι, αλλά δεν πρέπει να μείνει ως τέτοιο, δεν πρέπει να μείνουν μόνο οι εγκαταστάσεις, οι υποδομές και ο εξοπλισμός χωρίς να το χρησιμοποιεί κάποιος. Άρα, θα πρέπει εμείς να επικεντρωθούμε στο πώς θα υπάρχουν άνθρωποι εκεί να το λειτουργούν και όχι όπως λένε οι κάτοικοι τρεις φορές τον μήνα παροχή υπηρεσίας. Και ξέρετε το να είναι ένας γιατρός τρεις φορές τον μήνα σε ένα πολυδύναμο, είναι μόνο για συνταγογράφηση ή για κάποιες πολύ βασικές λειτουργίες. Δεν είναι αυτός ο ρόλος ενός πολυδύναμου σε μια πρωτοβάθμια φροντίδα υγείας.

Μάλιστα εμείς δεν θα ψάξουμε ποιος πηγαίνει από το οργανόγραμμα -γιατί είναι δύο συν δύο οι θέσεις, δύο γιατρών και δύο νοσηλευτών- γιατί δεν πηγαίνει ή εν πάση περιπτώσει αν γίνεται μπαλάκι ένας γιατρός για να κάνει πέντε διαφορετικές εργασίες και να έλθει και στο Καλλιάνι. Μας ενδιαφέρει η ουσία και η ουσία είναι να εξασφαλιστεί η πλήρης και οργανωμένη λειτουργία, να το νιώσουν οι κάτοικοι, να απολαύσουν την υπηρεσία που η πολιτεία είναι υποχρεωμένη να παράσχει σε ένα δημόσιο αγαθό και κοινωνικό δικαίωμα και που σίγουρα όταν εγκαινιάστηκε ήταν κάτι το οποίο είχαν σπεύσει τότε και οι Υπουργοί και οι περιφερειάρχες και να φωτογραφηθούν και να το ανακοινώσουν. Να μην μείνουμε, όμως, εκεί. Αυτή είναι η ουσία, γιατί και εγώ μπορώ να αναφέρω πολλά τα οποία είχαν γίνει μέχρι το 2019 στην πρωτοβάθμια φροντίδα υγείας από την κυβέρνηση του ΣΥΡΙΖΑ, αλλά δεν έχει κανένα νόημα αυτή τη στιγμή. Το νόημα είναι πώς από εδώ και πέρα και με ποιο χρονοδιάγραμμα, κυρία Υπουργέ, αν θέλετε πιο συγκεκριμένα, θα μπορέσουν οι κάτοικοι να δουν μία αλλαγή, θα μπορέσουν οι κάτοικοι να νιώσουν ασφαλείς στην περιοχή τους, να μείνουν στον τόπο τους και να καλυφθούν όλες αυτές οι ανάγκες που απαιτούν και πιο εξειδικευμένη και πιο ανώτερου επιπέδου ιατρική που μπορεί να παράσχει το συγκεκριμένο πολυδύναμο και όχι μόνο τις απολύτως βασικές υπηρεσίες που μπορούν έτσι κι αλλιώς να τις εξασφαλίσουν σε κάποια αγροτικά και να μην οδηγούνται υποχρεωτικά σε ιδιώτες γιατρούς σε μια περίοδο κρίσιμη για την οικονομία. Είναι και αυτό πάρα πολύ δύσκολο να πραγματοποιηθεί και δεν θα έπρεπε να αφήνεται στους πολίτες.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ, κυρία Υπουργέ, έχετε τον λόγο για τη δευτερολογία σας.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Ψυχογιέ, γνωρίζετε ότι είναι σε εξέλιξη μία μεγάλη αναμόρφωση στην πρωτοβάθμια φροντίδα υγείας. Το λέω αυτό, διότι, έχουμε αλληλοεπικαλυπτόμενες υπηρεσίες πάρα πολλά χρόνια, στην πατρίδα μας. Δεν είχαμε καταφέρει ποτέ να έχουμε το οργανωμένο σύστημα πρόληψης, οργανωμένο σύστημα πρωτοβάθμιας. Είχαμε πάντα, ως στόχο, να βρίσκουμε θεραπεία, όχι υγεία.

Έχουμε κάνει ένα πολύ σημαντικό βήμα προς τα εμπρός. Το λέω αυτό, γιατί είναι μια κατάκτηση της χώρας, του κράτους. Προχωράμε μπροστά με τα προγράμματα πρόληψης.

Ξέρετε ότι είναι σε εξέλιξη το μεγαλύτερο πρόγραμμα πρόληψης, που είχε η χώρα μας ποτέ, το πρώτο οργανωμένο σύστημα πρόληψης για τον καρκίνο του μαστού, του παχέος εντέρου, του τραχήλου της μήτρας, τα καρδιαγγειακά. Αυτά δεν γίνονται μόνο στα μεγάλα αστικά κέντρα.

Πρόσφατα εγκαινιάσαμε μία νέα υπηρεσία και το αναφέρω αυτό, γιατί καταλαβαίνω την έγνοια σας και καλά κάνετε και αυτός είναι ο ρόλος των Βουλευτών, να μεταφέρουν εδώ αντιπροσωπεύοντας τους πολίτες, οι οποίοι τους έχουν εκλέξει, τις αγωνίες τους, τις ανάγκες τους.

Θέλω, όμως, να σας εξηγήσω κάτι, το οποίο πιθανά δεν είναι σαφές, γιατί είναι νέα υπηρεσία. Οι στατικές δομές, κύριε Ψυχογιέ, όπως είναι το πολυδύναμο, δεν θα μπορέσουν να εξυπηρετήσουν επαρκώς τους ανθρώπους, που μαστίζονται από τις κοινωνικές ανισότητες στην υγεία. Γι' αυτό, φέραμε τη νέα υπηρεσία, τις κινητές ομάδες υγείας. Πήγαμε, πρόσφατα, στις πρώτες τρεις πιλοτικές δράσεις, στα βόρεια χωριά του Έβρου, στο Ίλιον, που είναι και αυτή μία περιοχή με ανισότητες. Θα κάνουμε ακόμα μια στην Ψέριμο. Ξεκινάει, άμεσα, το επόμενο διάστημα σε όλη τη χώρα.

Να ξέρετε ότι αυτό είναι, που θα καλύψει μαζί με το πολυδύναμο -δεν θέλω να πω ότι δεν θα κάνουμε ό,τι μπορούμε, για να στελεχωθεί το πολυδύναμο- θα υπάρξει συνέργεια στο πεδίο. Αυτό είναι το πλάνο, προκειμένου να μπορούν οι πολίτες να καλούν σε κεντρική γραμμή του ΕΟΔΥ, την οποία θα ανακοινώσουμε τις επόμενες εβδομάδες, όπου και αν διαμένουν, γιατί τα χωριά που αναφέρετε, πράγματι, κάποια από αυτά έχουν ηλικιωμένους κατοίκους, πιθανά να είναι μόνοι τους οι άνθρωποι, τα παιδιά τους να είναι μακριά, να είναι χωριά δύσβατα, ορεινά. Άρα, χρειάζεται να πάει ο γιατρός σε αυτούς και όχι να περιμένουν απλά τον γιατρό στο πολυδύναμο, που οπωσδήποτε είναι σημαντικό.

Θα καλυφθεί, λοιπόν -θέλω να το γνωρίζετε αυτό-, αυτή η ανάγκη, με αυτόν τον τρόπο. Είναι άμεσο αυτό και είναι μια νέα μόνιμη υπηρεσία, σε συνδυασμό με τις ΤΟΜΥ, τις τοπικές μονάδες υγείας, με ένα νομοσχέδιο που θα φέρουμε τους επόμενους μήνες, θα μπορέσουμε να κάνουμε, ακόμα περαιτέρω πράξη το νέο όραμα, για την πρωτοβάθμια, που είναι ότι πάμε εμείς στον πολίτη και δεν περιμένουμε να έρθει ο πολίτης στον γιατρό.

Οι τοπικές μονάδες υγείας θα έχουν ως κύριο καθήκον να χορηγούν ενέσιμες θεραπείες είτε μιλάμε για χημειοθεραπεία είτε για άλλου τύπου θεραπείες στους πολίτες στα σπίτια τους όπου και αν βρίσκονται. Και αυτό είναι σημαντικό, διότι με τη σύμφωνη άδεια του γιατρού του θεράποντος και του νοσοκομείου μπορεί ένας πολίτης χωρίς να ταλαιπωρείται ανεξάρτητα από την ηλικία, την οικονομική του κατάσταση να λαμβάνει αυτές τις υπηρεσίες.

Ευχαριστώ θερμά.

**ΠΡΟΕΔΡΕΥΩΝ (Γεώργιος Γεωργαντάς):** Εμείς σας ευχαριστούμε, κυρία Υπουργέ και κύριε συνάδελφε και για τη συνέπεια στον χρόνο.

Έχω τρεις αιτήσεις συναδέλφων προς τον Πρόεδρο της Βουλής για άδεια απουσίας στο εξωτερικό.

Η Βουλευτής της Νέας Αριστεράς κ. Θεανώ Φωτίου ζητεί άδεια ολιγοήμερης απουσίας στο εξωτερικό από 20-3-2025 έως 23-3-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή ενέκρινε τη ζητηθείσα άδεια.

Ο Βουλευτής της Νέας Δημοκρατίας κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό από 18-3-2025 έως 21-3-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή ενέκρινε τη ζητηθείσα άδεια.

Ο Βουλευτής της Νέας Δημοκρατίας κ. Θεοχάρης (Χάρης) Θεοχάρης ζητεί άδεια ολιγοήμερης απουσίας στο εξωτερικό από 18-3-2025 έως 19-3-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή ενέκρινε τη ζητηθείσα άδεια.

Συνεχίζουμε με την έβδομη με αριθμό 624/9-3-2025 επίκαιρη ερώτηση πρώτου κύκλου του Βουλευτή Β΄ Πειραιώς της Κοινοβουλευτικής Ομάδας των Σπαρτιατών κ. Αλέξανδρου Ζερβέα προς τον Υπουργό Εξωτερικώνμε θέμα: «Το καθεστώς του Αλ Σάρα σφάζει αμάχους στη Συρία. Κραυγή αγωνίας από τους Ελληνορθοδόξους της περιοχής».

Στην ερώτηση θα απαντήσει ο Υφυπουργός Εξωτερικών, κ. Αναστάσιος Χατζηβασιλείου.

Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, όλοι γνωρίζουμε τι διεπράχθη στην Συρία τις τελευταίες ημέρες. Διεπράχθη μία άνευ προηγουμένου ωμότητα από το καθεστώς Σάρα εις βάρος των κοινοτήτων των Αλεβιτών και των Χριστιανών. Υπάρχουν αναφορές για, τουλάχιστον, χίλια θύματα αμάχων, μεταξύ αυτών μικρά παιδιά, γυναίκες και ηλικιωμένοι.

Οι Ελληνορθόδοξοι της περιοχής θορυβημένοι, βεβαίως, από αυτές τις ωμότητες, απευθύνουν έκκληση προς την Ελληνική Κυβέρνηση, ώστε να τους βοηθήσει. Επίσης, υπάρχουν καταγγελίες ότι ομάδες τζιχαντιστών, υπό τον έλεγχο της Τουρκίας και του καθεστώτος Ερντογάν, συμμετείχαν ενεργά στη διάπραξη αυτών των εγκλημάτων πολέμου.

Επομένως, κύριε Υπουργέ, οι ερωτήσεις μου προς εσάς είναι δύο: Πρώτον, τι θα πράξει η Ελληνική Κυβέρνηση, ώστε να διασφαλιστεί η ζωή, οι περιουσίες και η ευημερία των Ελληνορθοδόξων της περιοχής; Και δεύτερον, τι θα πράξει η Ελληνική Κυβέρνηση, ώστε να ερευνηθούν οι καταγγελίες περί αναμείξεως της Τουρκίας και του καθεστώτος Ερντογάν σε αυτές τις αποτρόπαιες πράξεις;

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ, κύριε Υπουργέ, έχετε τον λόγο για την απάντησή σας

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Ευχαριστώ, κύριε Πρόεδρε.

Κύριε συνάδελφε, βρίσκομαι εδώ διότι ο Υπουργός κ. Γεραπετρίτης απουσιάζει στις Βρυξέλλες για τη συνέλευση του Συμβουλίου Γενικών Υποθέσεων της Ευρωπαϊκής Ένωσης.

Πράγματι, λοιπόν, οι εικόνες που παρακολουθήσαμε όλοι από τη Συρία προκάλεσαν σοκ και αποτροπιασμό στην Ελλάδα, αλλά και σε κάθε άνθρωπο σε κάθε γωνιά του πλανήτη. Η Ελλάδα, κύριε συνάδελφε, καταδίκασε από την πρώτη στιγμή τη βία αυτή, τις μαζικές δολοφονίες αθώων αμάχων, κυρίως Αλαουιτών, αλλά και Χριστιανών αδελφών μας που διαβιούν στη βορειοδυτική Συρία.

Μάλιστα, ο κ. Γεραπετρίτης, ο ίδιος, επικοινώνησε με τον Πατριάρχη Αντιοχείας και εξέφρασε τη στήριξη, αλλά και τη βέλτιστη ανταπόκριση στις ανάγκες που έχουν εκεί οι Χριστιανοί αδελφοί μας, ούτως ώστε να προστατευθούν ακόμα περισσότερο από τα εγκλήματα που αντιμετωπίζουν εν μέσω ενός ασταθούς περιβάλλοντος σ’ αυτήν την πολύπαθη χώρα, τη Συρία.

Γνωρίζετε άλλωστε ότι η Ελλάδα την παρούσα διετία είναι μη μόνιμο μέλος του Συμβουλίου Ασφαλείας του ΟΗΕ, άρα, έχει μέσα στις προτεραιότητές της -μεταξύ άλλων- και τον σεβασμό στο Διεθνές Δίκαιο και την προστασία γυναικών και παιδιών ως των πλέον ευάλωτων κοινωνικών ομάδων σε συγκρούσεις.

Είναι αυτονόητο, λοιπόν, ότι η Κυβέρνηση προέβη σε διπλωματικές ενέργειες τόσο εντός του ΟΗΕ, αλλά και στην Ευρωπαϊκή Ένωση, αλλά και με άλλες ομόφρονες χώρες, με σκοπό την άμεση διακοπή της βίας, τη διασφάλιση ταχείας διερεύνησης και λογοδοσίας των αυτουργών αυτών των εγκλημάτων και, φυσικά, την πρόληψη επανάληψης ανάλογων αποτρόπαιων εγκλημάτων στο εγγύς μέλλον.

Να σας πω, μάλιστα, ότι στις 10 Μαρτίου διοργανώθηκε, στον απόηχο της αιματοχυσίας, μια έκτακτη κλειστή διαβούλευση του Συμβουλίου Ασφαλείας του ΟΗΕ, όπου εκεί για άλλη μια φορά η Ελλάδα επανέλαβε εμφατικά την υποχρέωση των μεταβατικών αρχών της Συρίας να σέβονται τα δικαιώματα όλων των εθνικών και θρησκευτικών κοινοτήτων στη χώρα και να φέρουν τους υπεύθυνους των εγκλημάτων ενώπιον της δικαιοσύνης.

Να σας πω δε ότι και στις 11 Μαρτίου η Ύπατη Εκπρόσωπος για θέματα εξωτερικής πολιτικής της Ευρωπαϊκής Ένωσης, η κ. Κάγια Κάλας, έκανε μια συγκεκριμένη δήλωση εξ ονόματος όλων των μελών-χωρών της Ευρωπαϊκής Ένωσης, όπου ζητείται η διερεύνηση των εγκλημάτων και από την Ανεξάρτητη Διεθνή Επιτροπή Έρευνας τη Συριακή Αραβική Δημοκρατία.

Άρα, λοιπόν, στο πλαίσιο αυτό, κύριε συνάδελφε, θα πρέπει να εξεταστεί ο ρόλος και η τυχόν ανάμειξη ξένων μαχητών και τρίτων δυνάμεων σε μαζικές δολοφονίες εντός της Συρίας.

Εμείς, ως Κυβέρνηση, έχουμε καταστήσει σαφές ότι ύστερα από 14 χρόνια εμφυλίου πολέμου στη Συρία, επιθυμούμε να βοηθήσουμε τον συριακό λαό να επανέλθει σε ένα πλαίσιο κανονικότητας, σε μια καθημερινή ζωή με ασφάλεια, με αξιοπρέπεια και χωρίς φόβο. Ταυτόχρονα, έχουμε καταστήσει εξίσου σαφές ότι η στήριξη προς τη Συρία δεν είναι άνευ όρων.

Εμείς, λοιπόν, πιστεύουμε ότι η στήριξη αυτή είναι συνδεδεμένη με την αιρεσιμότητα ότι αυτές οι μεταβατικές αρχές στη Δαμασκό θα προχωρούν στα αναγκαία βήματα για μια συμπεριληπτική μετάβαση στη δημοκρατία και θα μεριμνούν, κυρίως, για τη διασφάλιση αυτού του πλαισίου ισότιμα για όλους τους πολίτες της χώρας συμπεριλαμβανομένων των Χριστιανών, των Δρούζων, των Αλαουιτών και όλων των κοινοτήτων που ζουν στη συριακή επικράτεια.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, θα είμαι επιεικής στον χαρακτηρισμό: Η πρώτη ανακοίνωση του Υπουργείου όσον αφορά στις αποτρόπαιες αυτές πράξεις στη Συρία ήταν, τουλάχιστον, ατυχής. Η πρώτη ανακοίνωση του Υπουργείου Εξωτερικών, η οποία δημοσιεύτηκε και στο κοινωνικό δίκτυο X, ουσιαστικά εξίσωνε τα θύματα με τους θύτες, ή -για να το θέσω αλλιώς- δεν υπήρχε διαχωρισμός.

Βεβαίως, εκεί δεν θα είμαι επιεικής. Απαράδεκτη ήταν η πρώτη δήλωση της κ. Κάλας, της Υπουργού Εξωτερικών της Ευρωπαϊκής Ενώσεως, όπου, ουσιαστικά, αντίστρεψε την πραγματικότητα. Παρουσίασε τα θύματα ως θύτες και τους θύτες ως θύματα. Σήμερα υπάρχει μία διάσκεψη δωρητών υπό την αιγίδα της Ευρωπαϊκής Ενώσεως για την οικονομική ενίσχυση της Συρίας και της κυβέρνησης του κ. Σάρα.

Και αναρωτιέμαι: Τι μήνυμα δίνουμε ως Ευρωπαϊκή Ένωση όταν μετά από λίγες ημέρες από αυτές τις σφαγές αμάχων, Αλεβιτών και Χριστιανών, καλούμε τον Υπουργό Εξωτερικών αυτού του καθεστώτος να συνομιλήσει με τους Υπουργούς Εξωτερικών της Ευρωπαϊκής Ένωσης για να πάρει χρήματα; Αλήθεια, τι μήνυμα δίνουμε; Σφάξτε, βιάστε, πλιατσικολογήσετε; Δεν πειράζει, εμείς θα σας αμείψουμε;

Κύριε Υπουργέ, είναι πασιφανές ότι διαπράχθηκαν εγκλήματα πολέμου στη Συρία, τόσο από δυνάμεις του καθεστώτος Αλ Σάρα όσο και από ομάδες οι οποίες βρίσκονται υπό τον έλεγχο του κ. Ερντογάν. Πρέπει, λοιπόν, να υπάρξουν κυρώσεις σε διπλωματικό επίπεδο, σε οικονομικό επίπεδο και σε στρατιωτικό επίπεδο. Και πρέπει τόσο ο κ. Σάρα, όσο και ο κ. Ερντογάν να λογοδοτήσουν στη διεθνή κοινότητα. Γιατί εδώ μιλάμε για εγκλήματα πολέμου.

Και πρέπει, κύριε Υπουργέ, να θέσουμε στο επίκεντρο του ενδιαφέροντος την ανάμειξη της Τουρκίας και να μην καλυφθούμε πίσω από την παραφιλολογία των «ήρεμων νερών» στο Αιγαίο. Τα «ήρεμα νερά», δυστυχώς, βρίσκονται μόνο στη φαντασία μας. Γιατί το λέω αυτό; Γιατί, όπως αναφέρει δημοσίευμα εφημερίδας, τον Ιανουάριο του 2025 καταγράφηκαν 317 παραβιάσεις των χωρικών μας υδάτων από σκάφη του τουρκικού πολεμικού ναυτικού και της τουρκικής ακτοφυλακής. Πρόκειται για τον πιο «ζωηρό» εντός εισαγωγικών Ιανουάριο από πλευράς δραστηριότητας των Τούρκων από το 2009. Αυτά είναι τα «ήρεμα νερά»!

Εν πάση περιπτώσει, κύριε Υπουργέ, πρέπει να αποδοθούν ευθύνες και πρέπει να προστατευτούν με κάθε μέσο και τρόπο. Είμαστε –όπως σωστά είπατε- και μη μόνιμο μέλος του Οργανισμού Ηνωμένων Εθνών, είμαστε μέλος και της Ευρωπαϊκής Ενώσεως. Πρέπει να πράξουμε ότι περνά από το χέρι μας για να διασφαλιστούν τα δικαιώματα τόσο των Χριστιανών τόσο των Αλεβιτών όσο και των άλλων θρησκευτικών μειονοτήτων στη Συρία.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ κύριε Υπουργέ, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Κύριε συνάδελφε, σε ό,τι αφορά στην Τουρκία, να σας πω ότι η Κυβέρνηση δεν αφήνει καμία πρόκληση αναπάντητη και, μάλιστα, δεν δέχεται κανένα απολύτως παιχνίδι σε βάρος των εθνικών συμφερόντων, μια και αναφέρατε τις παραβιάσεις που κατά καιρούς συμβαίνουν.

Για το θέμα το οποίο συζητάμε, να πω κάτι. Επειδή, ακριβώς, η ασφάλεια της ιστορικής ελληνικής Ομογένειας και η προστασία της ορθόδοξης κοινότητας της Συρίας αποτελεί για εμάς προτεραιότητα, η Πρεσβεία της Ελλάδας στη Δαμασκό δεν έπαψε να λειτουργεί στιγμή, ούτε ακόμα και τις πιο δύσκολες ημέρες. Και η πρεσβεία μας παρακολουθεί από κοντά, αδιάλειπτα όλα όσα γίνονται εκεί, ούτως ώστε να ξέρει ποιες είναι οι ανάγκες των Ελληνορθόδοξων, αλλά και των άλλων κοινοτήτων που διαβιούν στη συριακή επικράτεια.

Και, μάλιστα, η πρεσβεία είναι σε τακτική επικοινωνία με τις ελληνορθόδοξες κοινότητες, ούτως ώστε να μπορέσει να τις στηρίξει σε κάθε κίνδυνο που τυχόν θα αντιμετωπίσουν.

Να θυμίσω δε ότι ο κ. Γεραπετρίτης ήταν από τους πρώτους Ευρωπαίους Υπουργούς Εξωτερικών που μετέβη στη Συρία τον προηγούμενο μήνα και είδε τη μεταβατική ηγεσία στη Δαμασκό. Γιατί το έκανε αυτό; Διότι για εμάς η σταθερότητα στη Συρία είναι κεντρικής σημασίας για όλη την περιοχή, αλλά και λόγω του ιδιαίτερου ενδιαφέροντος που έχουμε για τις ελληνικές κοινότητες που διαβιούν στη χώρα.

Δόθηκε, λοιπόν, από εμάς στη μεταβατική συριακή ηγεσία ένα σαφές μήνυμα ότι η Ελλάδα είναι και θα είναι παρούσα στη Συρία και ότι επιθυμεί να συμβάλλει στην ευημερία και τη σταθερότητα της χώρας αυτής. Όμως, τονίσαμε επιπλέον τη σημασία της προστασίας και της διασφάλισης της ισοπολιτείας και των συνθηκών για μια ζωή με αξιοπρέπεια, χωρίς φόβο, για όλους τους Χριστιανούς, για όλες τις κοινότητες που διαβιούν στη συριακή επικράτεια εδώ και αιώνες.

Στόχος, λοιπόν, της διεθνούς κοινότητας, αλλά και της Ελλάδας, κύριε συνάδελφε, δεν είναι ένα αυταρχικό καθεστώς να έρθει να αντικατασταθεί από ένα άλλο αυταρχικό καθεστώς. Τουναντίον, εμείς προσπαθούμε και ζητούμε να έχουμε μία ομαλή δημοκρατική μετάβαση στη Συρία, με συμπερίληψη και με προστασία όλων των κοινοτήτων. Και επειδή, ακριβώς, το αναφέρατε νωρίτερα, να σας πω ότι το ίδιο ακριβώς μήνυμα η Ελλάδα εκπέμπει και στη Διάσκεψη των Βρυξελλών για τη Συρία αυτήν την περίοδο.

Θέλω να θυμίσω ότι η Ελληνική Κυβέρνηση ήταν εκείνη, κύριε συνάδελφε, που είχε επιμείνει και είχε πετύχει η ελάφρυνση των τομεακών περιορισμών να γίνει με τρόπο σταδιακό και αναστρέψιμο, δηλαδή όχι τρόπο μόνιμο, ούτως ώστε η Ευρώπη να λαμβάνει υπ’ όψιν την πρόοδο που κάνει η Συρία ως προς μία συμπεριληπτική πολιτική μετάβαση και ως προς τον σεβασμό που επιδεικνύει το νέο καθεστώς στην προστασία και των Χριστιανών και όλων των άλλων κοινοτήτων που ζουν στη Συρία εδώ και αιώνες. Και η κ. Κάλλας ακόμα, μια και αναφέρατε και εκείνη, θα σας επαναλάβω ότι με σαφήνεια ζήτησε να υπάρχει αναστρεψιμότητα στη διαδικασία ελαφρύνσεων των κυρώσεων, ούτως ώστε η Συρία να αξιολογείται και βήμα-βήμα να προχωρούμε στη διαδικασία αυτή.

Θα σας πω, λοιπόν, ότι η Ελλάδα παρακολουθεί στενά όσα συμβαίνουν στη Συρία. Στηρίζουμε την ομαλή μετάβαση σε μια κατάσταση κανονικότητας, με σεβασμό και ισοπολιτεία για όλους τους Σύρους πολίτες, ανεξαρτήτως θρησκευτικής ή εθνοτικής καταγωγής. Η Ελλάδα, λοιπόν, κύριε συνάδελφε, ήταν και παραμένει σταθερά στο πλευρό των Χριστιανών αδελφών μας στη Συρία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υπουργέ, ευχαριστώ, κύριε συνάδελφε, και τους δυο σας για τη συνέπεια στον χρόνο.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι ένα μαθήτριες και μαθητές και πέντε συνοδοί εκπαιδευτικοί από το 1ο Δημοτικό Σχολείο Κω.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Στη συνέχεια θα συζητηθεί η με αριθμό 635/10-3-2025 τρίτη επίκαιρη ερώτηση δεύτερου κύκλου του Βουλευτή Β3 Νότιου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Υποδομών και Μεταφορών με θέμα: «Προβλήματα ασφαλείας στην κατασκευή της σήραγγας της γραμμής 4 του μετρό».

Θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

Κύριε συνάδελφε, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, επιμείναμε να συζητηθεί η ερώτηση, γιατί θεωρούμε ότι είναι πολύ σοβαρά τα ερωτήματα και κυρίως η ανησυχία που προκύπτει από την επιστολή της Ελληνικό Μετρό προς την κοινοπραξία ΑΒΑΞ - ALSTOM που έχουν αναλάβει το έργο κατασκευής της γραμμής 4 του μετρό στην Αττική όπου, ανάμεσα σε άλλα, αναφέρεται: «Επισημαίνεται ότι η κοινοπραξία σας φέρει ακέραια και αποκλειστική ευθύνη για τις όποιες συνέπειες ανακύψουν από τη μη τήρηση της εγκεκριμένης μελέτης κατά την εκτέλεση των εργασιών διάνοιξης της σήραγγας στη συγκεκριμένη θέση του έργου, συμπεριλαμβανομένων των θεμάτων ασφαλείας, των οικονομικών και των χρονικών επιπτώσεων του Έργου».

Η Ελληνικό Μετρό Α.Ε. λίγες μέρες μετά τις αναφορές για τις σοβαρές παραβιάσεις επανήλθε με μία νέα ανακοίνωση που αναφέρει πως δεν υπάρχουν θέματα ασφαλείας, χωρίς αυτό βέβαια να τεκμηριώνεται. Η ανακοίνωση αυτή γεννά ακόμα περισσότερα ερωτήματα, στα οποία η Κυβέρνηση οφείλει να πάρει θέση και να απαντήσει.

Σημειώνουμε ότι για πάνω από έξι μήνες εν γνώσει της Ελληνικό Μετρό Α.Ε. η κοινοπραξία προχώρησε την εκσκαφή για εκατόν πενήντα μέτρα κατά παράβαση της μελέτης, την ίδια ώρα που καθημερινά δύο βάρδιες εργαζομένων κατεβαίνουν στη σήραγγα και εντός της ζώνης επιρροής της εκσκαφής βρίσκονται οδικές αρτηρίες, νοσοκομεία και κρατικές υποδομές.

Ποια είναι η πραγματικότητα; Η μη τήρηση της εγκεκριμένης μελέτης και εφαρμογής από την κοινοπραξία κατασκευής της γραμμής 4 του μετρό οδηγεί στην εξοικονόμηση κόστους, αποδεικνύοντας για μια ακόμα φορά ότι για την εξασφάλιση της μέγιστης κερδοφορίας των κατασκευαστικών ομίλων η ασφάλεια εργαζομένων στο έργο και όσων κυκλοφορούν εντός της ζώνης επιρροής της εκσκαφής τίθεται σε κίνδυνο. Είναι γνωστό ότι οι εργαζόμενοι στον κλάδο των κατασκευών μετρούν πολλά θύματα λόγω της εντατικοποίησης. Είκοσι τέσσερις οικοδόμοι το 2024 άφησαν την τελευταία τους πνοή. Επτά οικοδόμοι δεν γύρισαν σπίτι το 2025. Ένας σήμερα ηλικίας εβδομήντα ετών έπεσε από τη σκαλωσιά.

Ρωτάμε, λοιπόν, ποια προβλήματα ασφάλειας και ποιοι συγκεκριμένοι κίνδυνοι δημιουργούνται από τη μη συμμόρφωση με τη μελέτη εφαρμογής για την υγεία και την ασφάλεια των εργαζομένων που απασχολούνται στο εργοτάξιο, ιδιαίτερα του Γενικού Νοσοκομείου Αεροπορίας, και ποια για όσους χρησιμοποιούν τις οδικές αρτηρίες, τα νοσοκομεία και τις υπόλοιπες εργατικές εγκαταστάσεις που βρίσκονται εντός της ζώνης επιρροής της εκσκαφής και αν έχουν μεταγραφεί αυτοί οι κίνδυνοι από τις αρμόδιες ελεγκτικές κρατικές υπηρεσίες, σε ποιες άμεσες ενέργειες θα προβεί η Κυβέρνηση ώστε να υποχρεώσει τον ανάδοχο για όλες τις αναγκαίες παρεμβάσεις και διορθωτικές ενέργειες στις εργασίες, στο τμήμα της σήραγγας όπου διαπιστώνονται προβλήματα ασφάλειας, ώστε να εξαλειφθεί ο κίνδυνος για τους εργαζόμενους στη γραμμή 4 του μετρό και για όσους κινούνται στη ζώνη επιρροής της εκσκαφής, ώστε να εξελιχθούν οι εργασίες με ασφάλεια χωρίς καμία βλαπτική μεταβολή για τους εργαζόμενους σε αυτή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, είναι πολύ ενδιαφέρουσα η ερώτηση πραγματικά, η οποία τίθεται επί ενός εγγράφου το οποίο έφυγε από την Ελληνικό Μετρό προς την κοινοπραξία ΑΒΑΞ - ALSTOM, η οποία εκτελεί το έργο της γραμμής 4.

Τι εκτελούν στο τμήμα αυτό του έργου; Εκτελούν μια σήραγγα, η οποία στην πραγματικότητα θα υποδέχεται την ελαφριά συντήρηση του συρμού της γραμμής 4, ένα υπόγειο αμαξοστάσιο, ας το πούμε έτσι, το οποίο θα έχει προδιαγραφές της ελαφριάς συντήρησης των συρμών σε εκείνο το σημείο.

Είναι μια μεγάλη σήραγγα μεγάλης διατομής, για την οποία η μελέτη εφαρμογής την οποία έχει υποβάλει η ίδια η εταιρεία, γιατί, όπως ξέρετε, τα έργα του μετρό δημοπρατούνται ως έργα μελέτη - κατασκευή.

Η μελέτη εφαρμογής προέβλεπε ότι θα έπρεπε η διάνοιξη να γίνεται σε τμήματα των δέκα περίπου μέτρων με τεταρτημόρια. Στην πραγματικότητα, όντως διανοίχθηκε μία ημικυκλική σήραγγα σε ένα μήκος εκατόν εξήντα μέτρων. Όταν αυτό περιέπεσε στην αντίληψη της διευθύνουσας υπηρεσίας, εκείνο το οποίο έγινε είναι ότι αμέσως εδόθη εντολή να επανέλθουν στην προηγούμενη μελέτη, στη μελέτη που οι ίδιοι είχαν υποβάλει και αυτό δεν αφορά μόνο λόγους ασφαλείας των εργαζομένων που, κατά την άποψή μου, θα ήταν υπερβολικό να πιστέψουμε ότι υπάρχουν τέτοια προβλήματα, αφορά κυρίως τις καθιζήσεις, μικρές καθιζήσεις, που μπορούν να υπάρξουν στο οδόστρωμα της οδού Κατεχάκη, διότι αυτή είναι μια σήραγγα κάτω από την οδό Κατεχάκη και εδόθη εντολή της αποκατάστασης του τρόπου εκτέλεσης της σύμβασης.

Ήδη η κοινοπραξία έχει ξεκινήσει ξανά εργασίες με τον δέοντα τρόπο και υποβάλλει και τη μελέτη, η οποία δείχνει πώς θα αποκαταστήσει αυτές στο μήκος των εκατόν εξήντα μέτρων. Η υπηρεσία προφανώς δεν κάνει αποδεκτές τις όποιες δικαιολογίες της κοινοπραξίας. Θεωρούμε ότι ήταν ένα λάθος της εφαρμογής μιας μελέτης που η ίδια είχαν υποβάλει.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Παρακαλώ, κύριε συνάδελφε, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, πήραμε και μια απάντηση από το Υπουργείο όχι δική σας βέβαια, αλλά της Ελληνικό Μετρό, η οποία προσπαθεί να διασκεδάσει τις εντυπώσεις, γιατί δεν απαντά τεχνικά και τεκμηριωμένα σε κανένα από τα κύρια ερωτήματα της ίδιας της επίκαιρης ερώτησης. Δεν απαντά, πάνω από όλα, σε πιθανά ζητήματα ασφάλειας που δημιουργούνται για τους εργαζόμενους της κατασκευής στη σήραγγα του ΓΝΑ, αλλά και για τις υποδομές, τις κτιριακές εγκαταστάσεις, που βρίσκονται εντός της ζώνης επιρροής της εκσκαφής από τη μη τήρηση της συγκεκριμένης μελέτης εφαρμογής.

Στην απάντηση της Ελληνικό Μετρό, που και εσείς βέβαια εδώ επαναλαμβάνετε, αναφέρεται ότι ουδέποτε υπήρξαν καταγγελίες για παράνομες και επικίνδυνες ενέργειες του αναδόχου. Όμως, το έγγραφο που έχει στείλει στις 29-1-2025 είναι απλά ένα τεχνικό έγγραφο για τις αλληλουχίες διάνοιξης της σήραγγας που δεν γίνονταν, όμως, όπως παραδέχεται με βάση τις γενικές προδιαγραφές του έργου.

Αυτές οι προδιαγραφές, όμως, όπως είναι φανερό, έχουν εκπονηθεί με σκοπό το απαιτούμενο επίπεδο ασφάλειας, όπως η ίδια η απάντηση παραδέχεται. Τι λέει; «Πάντοτε τίθεται στα έργα προς ενίσχυση των μέτρων ασφαλείας». Δηλαδή, ουσιαστικά παραδέχεται ότι ο ανάδοχος αποδυνάμωσε τα επιστημονικά και συμβατικά καθιερωμένα μέτρα ασφαλείας.

Αφού η Ελληνικό Μετρό Α.Ε. επιβλέπει καθημερινά, όπως αναφέρεται και στο έγγραφό της, τις εκτελούμενες εργασίες, συγκεκριμένα λέει «επί εικοσιτετραώρου βάσεως και επταήμερης βάσης», πώς είναι δυνατόν να μην αντιλήφθηκαν ότι έχει γίνει διάνοιξη της σήραγγας για εκατόν πενήντα μέτρα εργασίες, που διήρκησαν κοντά στους έξι μήνες, κατά παράβαση της μελέτης εφαρμογής; Πώς απαντάτε πάνω σε αυτό; Αφού δεν υπάρχει κανένας κίνδυνος, όπως αναφέρεται στην απάντηση, γιατί έχουν σταματήσει οι εργασίες εδώ και τρεις εβδομάδες; Γιατί δεν κατεβαίνει κανένας εργαζόμενος στη σήραγγα να εργαστεί;

Αλήθεια, ποια είναι η στάση του Υπουργείου απέναντι σε όλα αυτά, κύριε Υπουργέ; Βάζει μπροστά τον ανάδοχο του έργου να απαντήσει; Γιατί αυτή ήταν η απάντηση και δεν ήταν δική σας απάντηση. Δηλαδή αναθέτει σε αυτούς που επέβλεπαν ότι εδώ και έξι μήνες δεν τηρείται η εγκεκριμένη μελέτη εφαρμογής, να απαντήσουν! Αλήθεια, το Υπουργείο δεν έχει δικούς τους τεχνικούς συμβούλους; Δεν διεξάγει ελέγχους στα δημόσια έργα, αφού δημοπρατηθούν; Οι εργολάβοι και οι εταιρείες είναι ελεύθεροι να υλοποιούν τα έργα με τρόπο που εξασφαλίζουν το μέγιστο κέρδος αδιαφορώντας για τις συνέπειες; Γιατί αυτό γίνεται ουσιαστικά.

Η ουσία της μη τήρησης της συγκεκριμένης μελέτης εφαρμογής από την κοινοπραξία κατασκευής της γραμμής 4 του μετρό βρίσκεται στην εξοικονόμηση του κόστους –αυτό είναι το κύριο ζήτημα- αποδεικνύοντας για ακόμη μία φορά ότι για την εξασφάλιση της μέγιστης κερδοφορίας των κατασκευαστικών ομίλων η ασφάλεια εργαζομένων στο έργο και όσων κυκλοφορούν εντός της ζώνης επιρροής τίθεται σε κίνδυνο. Τα κέρδη των μεγάλων εταιρειών μπαίνουν στο ζύγι με τις ζωές των εργαζομένων. Κάθε δύο ημέρες, κύριε Υπουργέ, ένας εργαζόμενος αφήνει την πνοή του στον βωμό του μεροκάματου. Γιατί τα μέτρα ασφαλείας ακριβώς κοστίζουν και μπροστά στα κέρδη οι όμιλοι δεν διστάζουν να διαπράξουν ακόμα και αυτά τα μεγαλύτερα εγκλήματα.

Και επειδή το θέμα είναι πολύ σοβαρό, εμείς πιστεύουμε ότι οι εργαζόμενοι μέσα από τον αγώνα τους μπορούν να ανατρέψουν αυτή την κατάσταση και καλούμε και τους εργαζόμενους συνολικά στις κατασκευές να συμμετέχουν μαζικά και στην επόμενη απεργία δίνοντας πάλι εδώ τον παλμό τους, αλλά και την αποφασιστικότητά τους να ανατρέψουν αυτή την πολιτική που τους σκοτώνει.

Γιατί, κύριε Υπουργέ, δεν είναι μικρό ζήτημα το να παραβιάζει αυτή τη σύμβαση η εταιρεία που έχει αναλάβει το έργο. Είναι δική σας ευθύνη και νομίζω ότι πρέπει να πάρετε αυστηρά μέτρα για να τηρούνται οι ίδιες προδιαγραφές.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, δεν κατάλαβα τώρα αυτή η πρόσκληση στην απεργία, αφορά συγκεκριμένη ημερομηνία ή είναι γενικώς «θα γίνει και μια επόμενη απεργία, ελάτε να λάβετε μέρος σε αυτήν»;

**ΧΡΗΣΤΟΣ ΚΑΤΣΩΤΗΣ:** Για την πανελλαδική απεργία.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Γιατί στο τέλος καταντάει όλη την ιστορία τελετουργία, η αλληλουχία των απεργιών.

Εδώ έχουμε να μιλήσουμε για ένα πολύ συγκεκριμένο πρόβλημα. Ποιο είναι το συγκεκριμένο πρόβλημα; Ότι όντως εκτελείται ένα έργο με μια παρέκκλιση από τη μελέτη. Δραματοποιούμε τις συνέπειες αυτής της παρέκκλισης; Εγώ θα έλεγα όχι. Όχι ότι δεν υπάρχει κάποιου είδους πρόβλημα, εφόσον δεν ακολουθείται, αλλά δεν δραματοποιείται. Δεν σημαίνει ούτε ότι η σήραγγα θα πέσει, δεν σημαίνει ούτε ότι θα υπάρξουν καθιζήσεις. Γιατί; Διότι αυτό το μετράνε καθημερινά. Υπάρχουν μάρτυρες, συγκεκριμένα σημεία, τα οποία μετριούνται διαρκώς με δυναμικό τρόπο, ώστε να είναι σίγουρο ότι δεν υπάρχουν μετακινήσεις και όποιες μετακινήσεις υπάρχουν, πάντα πρέπει να είναι μέσα σε ανοικτά πλαίσια. Ακολούθησε η εταιρεία τη μεθοδολογία που η ίδια πρότεινε; Όχι.

**ΧΡΗΣΤΟΣ ΚΑΤΣΩΤΗΣ:** Εσείς τι λέτε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Όχι, σας το είπα κι εγώ. Το ενετόπισε η Ελληνικό Μετρό; Βεβαίως. Γιατί με καθυστέρηση; Έχω ζητήσει να γίνει έλεγχος για ποιο λόγο έγινε με καθυστέρηση. Προφανώς, δεν αποτελεί σφάλμα της διοίκησης. Μόλις υπέπεσε στην αντίληψη της διοίκησης, έδωσε εντολή να επανέλθουν στη μέθοδο και να αποκαταστήσουν μάλιστα την κατασκευή με τον τρόπο τον οποίο έπρεπε κανονικά να την φτιάξουν.

Και αυτό κάνουμε. Το Υπουργείο δεν μπορεί να παρέμβει παραπάνω. Δεν διοικεί τα έργα το Υπουργείο. Τα διοικεί ένας εποπτευόμενος φορέας, όπου –σας διαβεβαιώνω- και σύμβουλοι υπάρχουν. Βεβαίως υπάρχουν σύμβουλοι. Υπάρχουν σύμβουλοι οι οποίοι παρακολουθούν το έργο, υπάρχουν σύμβουλοι οι οποίοι συμβάλλουν στην επίβλεψη του έργου. Αυτοί βέβαια δεν υπογράφουν. Υπογράφουν δημόσιοι υπάλληλοι, αλλά αυτό ακριβώς συμβαίνει. Η διαδικασία είναι αυτή που είπατε.

Τώρα, επιτρέψτε μου να πω το εξής: Τα θέματα ασφαλείας, καθώς και της ασφαλείας των έργων, είναι υψίστης προτεραιότητας και είναι πάρα πολύ σημαντικά.

Για τις κατασκευαστικές εταιρείες πρέπει να θέσω υπ’ όψιν σας ότι αυτό το οποίο λέτε, ότι υπολείπονται σε ζητήματα ασφαλείας, δεν είναι ακριβές και μιλάμε για τις κατασκευαστικές οι οποίες εκτελούν δημόσια έργα. Δεν ξέρω για τις οικοδομές, ή μπορεί να ξέρω, αλλά δεν είναι του παρόντος να το θέσω στη Βουλή. Μιλάμε για τις εταιρείες οι οποίες εκτελούν δημόσια έργα.

Στα δημόσια έργα, λοιπόν, η τήρηση των προδιαγραφών είναι προϋπόθεση για την ομαλή εξέλιξη της σύμβασης, κυρίως, όμως, είναι πάρα πολύ σημαντική σε ό,τι αφορά και τη φήμη της σύμβασης και τη φήμη της εταιρείας.

Και σας διαβεβαιώνω ότι κοινοπραξίες, όπως αυτή στην οποία αναφέρεστε, έχουν κάθε λόγο να είναι απολύτως συνεπείς σε θέματα ασφαλείας, γιατί άλλως αυτό που λέτε εσείς «τα κέρδη» -τα οποία δαιμονοποιείτε με τον τρόπο που δαιμονοποιείτε- και αυτά κινδυνεύουν, διότι η ίδια η φήμη της εταιρείας είναι αυτή η οποία διαμορφώνει και την αξία της, η οποία –ξέρετε- καταγράφεται σε ένα ταμπλό. Βεβαίως, αυτό είναι έξω από τη λογική σας, αλλά αυτή είναι η πραγματικότητα. Η πραγματικότητα είναι ότι και η ασφάλεια αποτελεί γι’ αυτούς επίσης έναν από τους αυτοσκοπούς των εταιρειών τους.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ, κύριε Υπουργέ.

Ευχαριστώ, κύριε συνάδελφε.

Προχωρούμε τώρα στην έκτη με αριθμό 627/10-3-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του ΠΑΣΟΚ - Κινήματος Αλλαγής» κ. Φραγκίσκου Παρασύρη προς τον Υπουργό Υποδομών και Μεταφορών με θέμα: «Οδική σύνδεση Αεροδρομίου Καστελλίου με Μεσσαρά και νότιο τμήμα του Ηρακλείου». Στην ερώτηση θα απαντήσει, επίσης, ο Υφυπουργός Υποδομών και Μεταφορών κ. Νικόλαος Ταχιάος.

Ορίστε, κύριε συνάδελφε, έχετε τον λόγο.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ευχαριστώ, κύριε Πρόεδρε.

Κύριε Υπουργέ, τον περασμένο Οκτώβριο ο κ. Σταϊκούρας είχε επισκεφθεί το Νέο Διεθνές Αεροδρόμιο Καστελλίου, όπου διαπίστωσε ότι έχει ολοκληρωθεί περίπου το 40% των εργασιών και προβλέπεται να λειτουργήσει μέσα στο 2027. Θα πρόκειται για το δεύτερο μεγαλύτερο αεροδρόμιο στη χώρα σε επίπεδο επισκεψιμότητας.

Ωστόσο, επιφυλάσσεται ένας τίτλος από όλους πλέον, ένας τίτλος περίκλειστου αεροδρομίου με αδυναμία πρόσβασης από πολλές περιοχές της Κρήτης. Τη θέση αυτή έχει υιοθετήσει τόσο η Περιφέρεια Κρήτης όσο και ο Δήμος Μινώα Πεδιάδος για τα συνοδά έργα που θα έπρεπε να συνοδεύουν το συγκεκριμένο έργο, τα οποία είναι και απαραίτητα για τη βιωσιμότητα της περιοχής και την ομαλή διαβίωση των κατοίκων.

Ενώ έχετε προχωρήσει, λοιπόν, στην αύξηση της επιβατικής κίνησης, γεγονός που τροποποίησε και τη σύμβαση κατασκευής ως προς τις εγκαταστάσεις, δεν έχετε μεριμνήσει για τις οδικές συνδέσεις εκ νέου του αεροδρομίου.

Σε προηγούμενη ερώτησή μου στις 9-1-2024 σας είχα θέσει το ζήτημα της σύνδεσης του νέου αεροδρομίου με την περιοχή της Μεσσαράς και του Νότιου Οδικού Άξονα Κρήτης, για το νότιο κομμάτι του Νομού Ηρακλείου. Η απάντηση σχετικά με τη μελέτη και τη χρηματοδότηση του συγκεκριμένου έργου ήταν απογοητευτική για τους κατοίκους του νότου.

Ερωτάσθε, λοιπόν, γιατί υπάρχουν ώριμες μελέτες για ένα κομμάτι του Νότιου Οδικού Άξονα, από το Καστέλι Καινουργίου έως τον Κόμβο Πραιτορίων -αυτές είναι ώριμες μελέτες και θα μπορούσαν να έχουν χρηματοδοτηθεί- αλλά από εκεί και πέρα, από τον κόμβο Πραιτορίων έως τη διασύνδεση με το Νέο Διεθνές Αεροδρόμιο Καστελλίου, δεν υπάρχει ούτε καν μελέτη σκοπιμότητας, τι σκοπεύετε να κάνετε σε σχέση με τη χρηματοδότηση του κομματιού του Νότιου Οδικού Άξονα που είναι ώριμο σε μελετητικό επίπεδο και σε σχέση με τη μελέτη για τη διασύνδεση από τα Πραιτόρια μέχρι το Καστέλλι.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

Ορίστε, κύριε Υπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, θα αναγκαστώ να επαναλάβω κάτι το οποίο και ο απελθών Υπουργός, ο κ. Σταϊκούρας, το έχει πει πολλές φορές και εγώ το έχω πει στο παρελθόν, ότι τα έργα είναι μία υπόθεση η οποία δεν εξελίσσεται από τη μια μέρα στην άλλη, με την έννοια ότι τα λεφτά δεν είναι πάντοτε ορατά, πρέπει να υπάρχει χρηματοδότηση για κάθε έργο.

Το Καστέλλι, λοιπόν, είναι ένα τεράστιο έργο για την Κρήτη, ένα έργο το οποίο έχει πολύ σημαντικές χρηματοδοτικές απαιτήσεις. Δεν πρέπει να ξεχνάτε ότι πούλησε μία επέκταση του αρχικά σχεδιασθέντος αεροδρομίου της τάξεως των 105 εκατομμυρίων ευρώ. Δεν πρέπει να ξεχνάμε ότι αυτό έφερε έναν περιορισμό της Τ2 περιόδου, δηλαδή της περιόδου παραχώρησης, που γέννησε και απαιτήσεις του κατασκευαστή, αλλά και του παραχωρησιούχου και της εταιρείας λειτουργίας του αεροδρομίου δηλαδή, του ΔΑΗΚ.

Ξέρετε ότι χρηματοδοτείται η αεροναυτιλία με ένα κονδύλιο της τάξης των 70.000 ευρώ, το οποίο δεν είναι ένα μικρό ποσό, αλλά πολύ σημαντικό. Ξέρετε, επίσης, ότι συζητάμε για την κατασκευή των αντιπλημμυρικών έργων του ιδίου του αεροδρομίου, τη σύνδεση του βιολογικού καθαρισμού του αεροδρομίου με το Καστέλλι, έργα τα οποία έρχονται να αντιμετωπίσουν προβλήματα που το ίδιο το αεροδρόμιο έχει δημιουργήσει στην Πεδιάδα στην οποία έχει εγκατασταθεί, στην οποία έχει κατασκευαστεί.

Αυτά είναι έργα τα οποία έχουν πολύ υψηλές χρηματοδοτήσεις και έργα που εντάσσονται αναγκαστικά στο Πρόγραμμα Δημοσίων Επενδύσεων. Ξέρετε, επίσης, ότι υπάρχει η προσφυγή της Περιφέρειας της Κρήτης και υπάρχει διαφωνία πάρα πολλών φορέων της Κρήτης σε ό,τι αφορά την πρόσβαση προς το αεροδρόμιο, όπου πραγματικά δημιουργούνται προβλήματα, διότι έχουμε και περιβαλλοντικά θέματα, αλλά και αρχαιολογικά ζητήματα με τον Πετριανό Λόφο, αν δεν κάνω λάθος την ονομασία του. Όλα αυτά, λοιπόν, απαιτούν να γίνει μία σήραγγα σε εκείνο το σημείο, η γνωστή σήραγγα η οποία έχει ένα κόστος της τάξης των 140 εκατομμυρίων ευρώ.

Καταλαβαίνετε, λοιπόν, ότι το να ερχόμαστε σήμερα και να λέμε να χρηματοδοτήσουμε και έναν δρόμο ο οποίος θα συνδέει τον νότιο οδικό άξονα Κρήτης είναι κάτι που δεν μπορούμε να το λέμε αν δεν είμαστε σίγουροι ότι υπάρχουν οι πιστώσεις για να γίνει αυτό.

Σας λέω, όμως, ότι αυτό στο οποίο έχετε δίκιο και σε αυτό στο οποίο θα συμβάλουμε είναι στην ολοκλήρωση της μελέτης και στο να συνδεθεί ουσιαστικά ο παλιός δρόμος με τον νέο δρόμο, αυτό που είπατε προηγουμένως ότι δεν συνδέεται ο κόμβος του Πραιτωρίων με το Καστέλλι, με το αεροδρόμιο. Πρόκειται για μία μελέτη την οποία θα προχωρήσουμε. Μάλιστα, έχουμε κάνει τις σχετικές συνεννοήσεις με τον ΟΑΚ, ώστε να έχουμε μία οριστική μελέτη και να δούμε πώς μπορεί να χρηματοδοτηθεί αυτό το έργο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Για να γίνει κατανοητό, πρέπει να σας πω ότι οι δρόμοι για τους οποίους μιλάμε δεν είναι κατά κανόνα δρόμοι αρμοδιότητας του Υπουργείου Υποδομών και Μεταφορών, αλλά δρόμοι αρμοδιότητας της περιφέρειας. Αυτό σημαίνει ότι δεν είναι απίθανο να αναζητηθούν χρηματοδοτικά εργαλεία και στο ΠΕΠ. Αυτό είναι κάτι που κάποια στιγμή θα πρέπει να γίνει κατανοητό. Δεν είναι όλα τα έργα του Υπουργείου Υποδομών και Μεταφορών. Σε κάθε περίπτωση, εμείς θα έχουμε έτοιμες μελέτες για να μπορέσουμε να ενισχύσουμε τη δυνατότητα τού να συνδεθεί το αεροδρόμιο με τη Μεσσαρά.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Κύριε Υπουργέ, θα συμφωνήσω ότι προφανώς οι πόροι είναι πεπερασμένοι και δεν είναι πάντα άφθονοι. Ωστόσο, εδώ έχουμε τη δημιουργία του μεγαλύτερου ουσιαστικά αναπτυξιακού έργου που αυτή τη στιγμή κατασκευάζεται στην Κρήτη. Ωστόσο, το Αεροδρόμιο Καστελλίου δυστυχώς, όπως σας είπα και στην πρωτολογία μου, κινδυνεύει να είναι ένα τυφλό έργο. Σήμερα περνούσε η μελέτη περιβαλλοντικών επιπτώσεων για τις σήραγγες από την Περιφέρεια Κρήτης και ουσιαστικά με αυτόν τον τρόπο θα μπορέσει να διασυνδεθεί έστω με τον βόρειο οδικό άξονα.

Πέραν τούτου, όμως, δεν υπάρχουν τα συνοδά έργα για να διασυνδεθεί με τις υπόλοιπες περιοχές στην Κρήτη. Και θίξατε ένα πολύ μεγάλο θέμα σε ό,τι αφορά τα αντιπλημμυρικά έργα. Επειδή έχω παρακολουθήσει την εξέλιξη του έργου από πολύ νωρίς, τα αντιπλημμυρικά έργα τα οποία υπήρχαν στην αρχική σύμβαση, την τελευταία στιγμή έφυγαν από την υποχρέωση της εταιρείας. Όσον αφορά τα αντιπλημμυρικά έργα, λοιπόν, η ανάδοχος εταιρεία έχει τη συγκεκριμένη μελέτη από το 2021 και πρέπει να προχωρήσουμε, διότι φέτος με μόλις 75 χιλιοστά βροχόπτωσης είχαμε πλημμύρες σε όλη τη γύρω περιοχή. Αν δεν προχωρήσουμε άμεσα σε μια χρηματοδότηση για τα συγκεκριμένα αντιπλημμυρικά έργα, για τα οποία σας έχουν ενοχλήσει και η Περιφέρεια Κρήτης, αλλά και ο Δήμος Μινώα Πεδιάδος με διάφορα υπομνήματα, θα έχουμε, δυστυχώς, μια υπόθεση παρόμοια με αυτή του «Daniel», ακριβώς επειδή έχει έρθει αυτή η αλλαγή του τοπίου μέσα από την κατασκευή του Αεροδρομίου του Καστελλίου.

Και κλείνω λέγοντας πως είναι καλό ότι δεσμεύεστε από το επίσημο Βήμα της Βουλής ότι θα υπάρχει μία μελέτη από τον Κόμβο Πραιτωρίων μέχρι το Αεροδρόμιο Καστελλίου. Από εκεί και πέρα, να πούμε ότι αυτά τα έργα είναι πολύ μεγάλης χρηματοδοτικής δυνατότητας, δυνατότητα την οποία δεν μπορεί να διαθέσει η Περιφέρεια Κρήτης.

Ο συγκεκριμένος νότιος οδικός άξονας υπερβαίνει τα 150 εκατομμύρια, αν μιλάμε για τις μελέτες που ήδη έχουν ωριμάσει και μπορούν να γίνουν. Συνεπώς, από το πρόγραμμα ΠΕΠ δεν μπορούν να χρηματοδοτηθούν. Το κατανοείτε, το καταλαβαίνετε και θα ήθελα μια κουβέντα παραπάνω, έστω σε ένα επίπεδο δεσμευτικότητας, ότι θα το κοιτάξετε, έτσι ώστε να βρεθεί κάποια χρηματοδότηση, ένας πόρος, να προχωρήσουμε παρακάτω το εγκεκριμένο έργο, διότι απομονώνει συνολικά μία περιοχή της Κρήτης. Είναι σαν να λέμε ότι η Βούλα ή η Βουλιαγμένη για να φτάσει στο αεροδρόμιο θα έπρεπε να περνάει όχι από τη Βάρης-Κορωπίου, αλλά να πηγαίνει από το Συγγρού μέσα και μετά να διασχίζει όλη την Αθήνα, για να βγει στο αεροδρόμιο «Ελευθέριος Βενιζέλος».

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ, κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, ξέρετε ότι και εγώ ο ίδιος και ο απελθών Υπουργός έχουμε επισκεφθεί την περιοχή πολλές φορές. Σήμερα είχα συζήτηση με τον νέο Υπουργό κ. Δήμα και έχουμε πρόθεση να κατεβούμε πολύ σύντομα και στην Κρήτη. Το Καστέλλι, μάλιστα, είναι ένα από τα πρώτα έργα τα οποία πρέπει να δει.

Όμως, επιτρέψτε μου να πω ότι δεν είναι το μεγαλύτερο αναπτυξιακό έργο το οποίο αυτή τη στιγμή ξεκινάει ή εκτελείται στην Κρήτη…

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ο ΒΟΑΚ ακόμα…

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Σκεφτείτε, όμως, ότι προχθές στις 13 του μηνός υπογράφτηκε η κατακύρωση του οριστικού παραχωρησιούχου του ΒΟΑΚ και έχει ήδη γίνει γνωστοποίηση της σύμβασης στη DG COM, έπεται στη DG MOVE. Θεωρούμε ότι πολύ γρήγορα θα πάει η σύμβαση στο Ελεγκτικό Συνέδριο, θα γυρίσει και μετά θα υπογραφεί και θα έρθει στη Βουλή για κύρωση. Θεωρούμε ότι αυτό είναι κάτι το οποίο μπορεί να γίνει στους αμέσως προσεχείς μήνες. Εκείνο είναι, πραγματικά, το μεγάλο έργο…

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Στην παρούσα φάση…

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Σκεφτείτε ότι έχουμε δύο επιπλέον εργολαβίες οι οποίες τρέχουν, το έργο Νεάπολη-Χερσόνησος και το Νεάπολη-Άγιος Νικόλαος, που και αυτές χρηματοδοτούνται από το Ταμείο Ανάκαμψης. Άρα, μιλάμε για έργα που σε ένα σημαντικό τους μήκος θα έχουν αποδοθεί μέχρι τα μέσα του 2026.

Αντίστοιχες παρεμβάσεις θα γίνουν και στον ΒΟΑΚ. Και μιλάω για τον ΒΟΑΚ, γιατί πραγματικά αυτό είναι το μεγάλο έργο, αλλά και διότι για να υπογράψουμε εμείς τον ΒΟΑΚ τώρα, δημιουργούμε δημοσιονομικό χώρο, δηλαδή ουσιαστικά δεσμεύουμε πιστώσεις από τον κρατικό προϋπολογισμό της τάξεως των 772 εκατομμυρίων ευρώ, από τα οποία κατ’ αρχάς περιμένουμε να εξασφαλίσουμε 200 εκατομμύρια από το Ταμείο Ανάκαμψης και άλλα 200 εκατομμύρια από το ΕΣΠΑ. Τα υπόλοιπα 372 εκατομμύρια είναι χρήματα τα οποία αυτή τη στιγμή εγγράφονται στον κρατικό προϋπολογισμό και αναμένεται να δοθούν από το Πρόγραμμα Δημοσίων Επενδύσεων.

Τα λέω αυτά για να αντιληφθείτε ότι οι επενδύσεις που γίνονται στην Κρήτη αυτή τη στιγμή είναι πολύ μεγάλες. Είναι πολύ σημαντικές επενδύσεις και θα αλλάξουν τη μορφή της Κρήτης. Καταλαβαίνω ότι πρέπει να ενισχύσουμε και τον νότιο οδικό άξονα της Κρήτης. Νομίζω ότι μπορούμε να δουλέψουμε όλοι προς αυτή την κατεύθυνση, αλλά πρέπει να τα βάλουμε όλα σε μια σειρά και σε μία τάξη. Γι’ αυτό θα υπάρξουν και σχετικές επαφές και με την περιφέρεια και με τους δήμους οι οποίοι επηρεάζονται. Σίγουρα, το κλειδί είναι να έχουμε τις μελέτες τις οποίες είπαμε ότι συμφωνούμε τώρα εδώ στην Αίθουσα αυτή ότι μπορούμε να κλείσουμε, προχωρώντας με αυτή τη μελέτη που τρέχει ο ΟΑΚ αυτήν τη στιγμή.

Ξεκινάμε έτσι και νομίζω ότι είναι η πιο νοικοκυρεμένη μορφή σχεδιασμού που μπορούμε να κάνουμε για την Κρήτη σε σχέση και με τα προβλήματα που επισημάνατε. Σας διαβεβαιώνω ότι με συναίνεση θέλουμε να βρούμε λύσεις, οι οποίες πραγματικά θα γίνουν αποδεκτές, αλλά κυρίως θα έχουν αποτέλεσμα.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Για τα αντιπλημμυρικά;

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Τα αντιπλημμυρικά της Πεδιάδας -και όχι τα αντιπλημμυρικά του αεροδρομίου- είναι ένα ζήτημα το οποίο επίσης το συζητάμε για να εξασφαλιστεί η χρηματοδότηση από το ΠΔΕ. Δυστυχώς, το πρόβλημα το οποίο έχουμε στο συγκεκριμένο έργο είναι ότι η συμπληρωματική σύμβαση δεν αφορά το σύνολο της παραχώρησης, αλλά αφορά μόνο το κατασκευαστικό αντικείμενο και δεν ξέρουμε αν μπορεί να εκτελεστεί στα πλαίσια της ίδιας εργολαβίας. Είναι πράγματα που αυτήν τη στιγμή τα δουλεύουμε και πιθανότατα θα τα πετύχουμε.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Ευχαριστώ, κύριε συνάδελφε.

Τώρα περνάμε στη συζήτηση της δέκατης τρίτης με αριθμό 644/10-3-2025 επίκαιρης ερώτησης δεύτερου κύκλου του Βουλευτή Λαρίσης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασίλειου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Ελλιπής ενημέρωση και στενά χρονικά περιθώρια αποκλείουν πληττόμενες καλλιέργειες από το Μέτρο 23».

Θα απαντήσει ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης.

Ορίστε, κύριε συνάδελφε, έχετε τον λόγο για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, στις 18 του Φλεβάρη και μετά από τη σύσκεψη με τους αγρότες -αντιπροσωπεία των μπλόκων- εν όψει των αγροτικών κινητοποιήσεων, το Υπουργείο Αγροτικής Ανάπτυξης ανακοίνωσε κάποια μέτρα στήριξης για τους αγρότες, ένα εκ των οποίων ήταν η ενεργοποίηση του Μέτρου 23 για την αποζημίωση παραγωγών που υπέστησαν απώλειες άνω του 30%.

Διαβάζω επακριβώς τι είπε το Υπουργείο: «Οι καλλιέργειες που πληρούν τα κριτήρια, θα καταγραφούν σε λίστα…». Έχουν καταγραφεί σε λίστα; «…και θα αποσταλεί στην Ευρωπαϊκή Ένωση για έγκριση, ώστε να ενεργοποιηθεί η διαδικασία αποζημίωσης το συντομότερο δυνατόν. Η στήριξη θα αφορά καλλιέργειες που μπορούν να τεκμηριώσουν την απώλεια μέσω ισοζυγίων». Και άλλη τελεία και άλλη ερώτηση: Έχει γίνει αυτή η διαδικασία;

Σας το είχα πει και στη συζήτηση του νομοσχεδίου. Ποια προϊόντα, δηλαδή, θα αποζημιωθούν, ποιες καλλιέργειες; Είχε αποσταλεί κάποιο ενημερωτικό έγγραφο στις ΔΑΟΚ όλης της χώρας, ώστε να έχουν τη δυνατότητα οι αγρότες να τεκμηριώσουν την απώλεια εισοδήματος; Γιατί εσείς καλά τα λέτε εδώ «…όσοι πληρούν τις προϋποθέσεις», αλλά τους δόθηκε αυτή η δυνατότητα να προσκομίσουν τα τιμολόγια και τα σχετικά έγγραφα;

Γιατί το λέω αυτό; Διότι, ήδη δημοσιεύματα λένε ότι θα είναι εκτός πολλά προϊόντα ή μάλλον να το πάμε ανάποδα, θα είναι το βαμβάκι, θα είναι το καλαμπόκι και θα είναι κι ο ηλίανθος. Δεν θα είναι τα ακτινίδια, δεν θα είναι οι ελιές, δεν θα είναι πιθανότατα τα αμύγδαλα και δεν θα είναι και τα σταφύλια. Και εν πάση περιπτώσει, έγινε αυτή η διαδικασία με όρους δικαιοσύνης σε όλη την Ελλάδα, ώστε να δοθεί η δυνατότητα στους παραγωγούς είτε στους μεμονωμένους, είτε στους οργανωμένους να αποδείξουν ότι έχει ζημιά; Αυτό πρέπει να γίνει πρώτα. Να προσκομίσουν στο Υπουργείο διά των ΔΑΟΚ όλα τα παραστατικά και μετά εσείς να τα στείλετε στην Ευρωπαϊκή Ένωση και εκεί να αποφασιστεί ποια προϊόντα έχουν τα κριτήρια της αποζημίωσης.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ο κύριος Υπουργός έχει τον λόγο για να πρωτολογήσει.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):**  Ευχαριστώ πολύ, κύριε Πρόεδρε.

Αγαπητέ συνάδελφε, θα αρχίσω από το γενικό και θα καταλήξω με απάντηση, ακριβώς σε αυτό που ρωτάτε στα ερωτήματά σας. Από την αρχή της ανάληψης της διακυβέρνησης της χώρας από τον Κυριάκο Μητσοτάκη, οι κυβερνήσεις του κλήθηκαν να αντιμετωπίσουν διάφορες κρίσεις από το 2019 μέχρι σήμερα, κρίσεις παγκόσμιες, κρίσεις σοβαρές και με σημαντικές συνέπειες στη χώρα μας, όπως ήταν η πανδημία, το ενεργειακό, η κλιματική αλλαγή. Όλα αυτά απαιτούσαν πρωτοβουλίες, παρεμβάσεις, συντονισμό και γρήγορα αντανακλαστικά. Ήταν στοιχεία που τα είχαν οι κυβερνήσεις μας, γιατί ακριβώς στο τιμόνι της χώρας μας ήταν ο συγκεκριμένος Πρωθυπουργός, ο Κυριάκος Μητσοτάκης. Δεν αφήσαμε ούτε λεπτό να πάει χαμένο και αναλάβαμε πρωτοβουλίες. Κάποιες ήταν θεσμικές, όπως η θέσπιση της επιστροφής του ειδικού φόρου κατανάλωσης στο πετρέλαιο που ήταν απαίτηση των παραγωγών και έγινε μόνιμο μέτρο, προϋπολογισμού έως 160 εκατομμύρια ευρώ ετησίως -και θυμίζω ότι αυτό επί ΣΥΡΙΖΑ είχε καταργηθεί- η παρέμβασή μας για το κόστος στην ηλεκτρική ενέργεια, η αναμόρφωση του γεωργοασφαλιστικού συστήματος και του ΕΛΓΑ -εγχείρημα δύσκολο που, όμως, μετά από πολλή δουλειά φτάνει στο τέλος του- η επέκταση της εναέριας αντιχαλαζικής προστασίας, με διπλασιασμό της καλυπτόμενης έκτασης, αλλά και εκτάκτου χαρακτήρα παρεμβάσεις, όπως ενισχύσεις διάφορων προϊόντων με την αξιοποίηση όλων των διαθέσιμων εργαλείων και προϋπολογισμών εθνικών ή ενωσιακών.

Θυμίζω τις ενισχύσεις de minimis, τα ετήσια αλλά και τα ad hoc προγράμματα των κρατικών οικονομικών ενισχύσεων, μέτρα του ΠΑΑ, τα προσωρινά μέτρα στήριξης. Το ad hoc πρόγραμμα είναι πολύ καλό παράδειγμα ανάληψης πρωτοβουλίας, άμεσων αντανακλαστικών, συντονισμένης, αποτελεσματικής και γρήγορης δουλειάς Υπουργείου και υπηρεσιών και προφανώς, διάθεσης πόρων.

Για τον παγετό των καλλιεργειών σε ένα στάδιο πριν από το αρχικό στάδιο θυμίζω ότι βρέθηκαν 17,5 εκατομμύρια ευρώ, για τις πλημμύρες του 2023 στην περιοχή σας πάνω από 280 εκατομμύρια, για τα μήλα 16 εκατομμύρια ευρώ, όπως και για τα Μέτρα 21 και 22 του ΠΑΑ, έκτακτα μέτρα που ενεργοποιήσαμε για τις συνέπειες της πανδημίας και του πολέμου αντίστοιχα και για τα οποία χρειάστηκαν αντίστοιχες ενέργειες με αυτές που χρειάζονται στο μέτρο 23.

Δώσαμε στην καλλιέργεια της ελιάς 125 εκατομμύρια, στους κτηνοτρόφους 95 εκατομμύρια. Άρα, έχουμε την πρόθεση και την εμπειρία και έχουμε αποδείξει ότι μπορούμε να αξιοποιούμε κάθε ευκαιρία.

Ερχόμαστε στο Μέτρο 23, το οποίο αφορά στοχευμένη στήριξη ρευστότητας σε παραγωγούς, οι οποίοι επλήγησαν από φυσικές καταστροφές. Ο Κανονισμός της Ευρωπαϊκής Ένωσης 3242, που τροποποιεί τον Κανονισμό 2020/2220 μάς δίνει τη δυνατότητα ενεργοποίησης του Μέτρου 23, που ψηφίστηκε μόλις τον Δεκέμβριο 2024, γεγονός που καταδεικνύει ότι αντιδράσαμε έγκαιρα. Τον Δεκέμβριο, όπως σας είπα, ψηφίστηκε και μου αναφέρατε ότι τον Φεβρουάριο ανακοινώσαμε την ενεργοποίηση του μέτρου.

Συγκεκριμένα σε όλες τις απαντήσεις που θέσατε στο ερώτημά σας και τώρα και στη γραπτή ερώτησή σας, θα σας απαντήσω στη δευτερολογία.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Να μου απαντήσετε στη δευτερολογία σας, γιατί στην πρωτολογία καμία σχέση η απάντηση. Λέγατε το κλασικό λογύδριο -δεν θέλω να σας προσβάλω- τι έχει κάνει η Κυβέρνηση από το 2019.

Στο διά ταύτα, στη ΔΑΟΚ του Κιλκίς πήγε έγγραφο για την ενεργοποίηση του Μέτρου 23, να ενημερωθούν οι αγρότες; Εάν πήγε, να ζητήσω συγγνώμη. Στη ΔΑΟΚ της Λάρισας πήγε; Να το κάνω πιο λιανά, θα αποζημιωθούν τα αχλάδια; Θα αποζημιωθούν τα αμύγδαλα; Θα αποζημιωθούν οι ελιές από το Μέτρο 23; Θα αποζημιωθούν τα ακτινίδια; Σήμερα που μιλάμε, σήμερα που έχουμε την ερώτηση, ποια προϊόντα έχετε στείλει; Τα γνωρίζετε; Γνωρίζετε να πάρετε τον λόγο μετά και να πείτε «στείλαμε για ένα, δύο, τρία, τέσσερα προϊόντα, γιατί αυτά τεκμηρίωσαν και τα άλλα που δεν στείλαμε δεν υπήρχε η τεκμηρίωση»; Ακολουθήθηκε η διαδικασία; Αυτή είναι η πρόθεση και η εμπειρία; Αυτό θέλει να μάθει σήμερα ο αγροτικός κόσμος και μου λέτε στην πρωτολογία σας τι κάνατε για τις πλημμύρες.

Μπορείτε ως εκπρόσωπος της Ελληνικής Κυβέρνησης, της Ελληνικής Δημοκρατίας να πείτε ότι «έχουμε στείλει στην Ευρωπαϊκή Επιτροπή τρία, τέσσερα προϊόντα» και ποια είναι αυτά; Μπορείτε να πείτε εάν θα αποζημιωθούν τα υπόλοιπα προϊόντα; Εάν δεν μπορείτε να το πείτε, τότε, συγγνώμη, δεν είστε σε θέση να ανταποκριθείτε -όχι εσείς- στις ανάγκες του αγροτικού κόσμου. Γιατί ο κανονισμός, το συγκεκριμένο μέτρο λέει ότι τα αιτήματα πρέπει να είναι τεκμηριωμένα.

Η ερώτηση είναι πάλι: Δώσατε τη δυνατότητα, κύριε Υπουργέ, στους αγρότες να αποδείξουν ότι έχουν υποστεί ζημιά; Τι δώσατε αυτή τη δυνατότητα; Προφανώς και δεν τη δώσατε.

Θα περιμένω με αγωνία, αν και προδικάζω την απάντηση, να μου πείτε εάν ενημερώσατε τις ΔΑΟΚ όλης της χώρας, ώστε να ενημερωθούν οι αγρότες, εάν έχετε ενημερώσει, για να τους δοθεί η δυνατότητα να διεκδικήσουν αποζημίωση. Επίσης, πόσα και ποια προϊόντα έχουν σταλεί για αποζημίωση στην Ευρωπαϊκή Επιτροπή;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Η πρωτολογία μου ήταν μια καταγραφή τού τι έχει γίνει μέχρι σήμερα, το οποίο αποδεικνύει συγκεκριμένη απάντηση στο ότι θα κινηθούμε με την ίδια λογική και σε αυτό το μεγάλο μέτρο που βρήκαμε και χρησιμοποιούμε, για να καλύψουμε συγκεκριμένες ζημιές της αγροτικής παραγωγής.

Λοιπόν, πάμε. Ποια είναι τα κριτήρια επιλεξιμότητας, σύμφωνα με τον κανονισμό για το συγκεκριμένο μέτρο; Ότι η φυσική καταστροφή πρέπει να έχει λάβει χώρα από 1η Ιανουαρίου 2024 και μετά. Ο εν δυνάμει δικαιούχος πρέπει να έχει ζημιωθεί τουλάχιστον κατά 30% του σχετικού δυναμικού της παραγωγής του, βάσει αντικειμενικών κριτηρίων.

Πώς και από πού θα αντλήσουμε τα στοιχεία; Δεν είμαστε αποκομμένοι, κύριε, από τον αγροτικό κόσμο. Έχουμε συνεχή ενημέρωση και εικόνα για το τι συμβαίνει στις παραγωγές σε όλη τη χώρα. Οι υπηρεσίες μας παρακολουθούν τις εξελίξεις και αρμοδίως ενημερώνουν.

Αιτήματα και υπομνήματα φτάνουν συνεχώς στο Υπουργείο από παραγωγούς, φορείς και θεσμούς. Η δε επαφή μας με τους αγρότες και τους κτηνοτρόφους και σε πολιτικό επίπεδο είναι συνεχής σε όλη την επικράτεια. Πέρα από αυτό, το κράτος έχει μηχανισμούς που χρησιμοποιεί σε ανάλογη περίπτωση για άντληση επίσημων στοιχείων, όπως άλλωστε απαιτούνται από την Ευρωπαϊκή Επιτροπή για να θεωρηθεί το αίτημα τεκμηριωμένο. Τα στοιχεία, λοιπόν, των αποδόσεων θα αντληθούν από τις ΔΑΟΚ, όπως γίνεται και με τις κρατικές οικονομικές ενισχύσεις. Αυτό δεν γίνεται κάθε φορά; Αρχές του έτους δεν καταγράφονται σε όλη την Ελλάδα οι ζημιές του 2024; Το ξέρετε πάρα πολύ καλά. Διατελέσατε Υφυπουργός. Αυτό θα κάνουμε και σήμερα.

Αναφορικά με τα φυσικά φαινόμενα υπάρχουν αρμόδιοι φορείς, που είναι ο ΕΛΓΑ και οι περιφέρειες. Τα δε χρονικά ορόσημα του κανονισμού είναι τα εξής: οι αιτήσεις στήριξης να έχουν εγκριθεί έως 30 Ιουνίου του 2025. Η στήριξη με εφάπαξ μορφή να έχει χορηγηθεί ως 31 Δεκεμβρίου του 2025. Για την εισαγωγή του νέου μέτρου πρέπει να πραγματοποιηθεί έκτακτη τροποποίηση του Προγράμματος Αγροτικής Ανάπτυξης. Το αίτημα αυτό για την τροποποίηση θα προταθεί από τις αρμόδιες υπηρεσίες μας βάσει συγκεκριμένου χρονοδιαγράμματος. Δεν υπάρχει κάποια κανονιστική απαίτηση. Και πράγματι έχουν αρχίσει οι άτυπες διαβουλεύσεις μεταξύ των δικών μας υπηρεσιών και των ευρωπαϊκών υπηρεσιών για το συγκεκριμένο αίτημα, βάσει των πρώτων διαθέσιμων στοιχείων. Το ποιες καλλιέργειες θα προταθούν τελικά για ένταξη στο μέτρο θα εξαρτηθεί από τα αντικειμενικά στοιχεία και θα προκύψει από τις άτυπες διαβουλεύσεις που σας ανέφερα. Οπότε δεν μπορώ να σας πω από τώρα ποιες θα συμπεριληφθούν γιατί δεν είναι αποφασισμένο από τώρα.

Αυτό που μπορώ να σας πω είναι ότι οι πόροι για το μέτρο προέρχονται από το Ευρωπαϊκό Γεωργικό Ταμείο Αγροτικής Ανάπτυξης και μπορούν να φτάσουν ως το 10% συνεισφοράς του Ταμείου για τα έτη 2021-2022 για τη χώρα μας που προκύπτουν από πόρους μέτρων που παρουσιάζουν υποεκτέλεση. Το ποσό αυτό για την Ελλάδα ανέρχεται στα 142,8 εκατομμύρια και είναι 100% ενωσιακή χρηματοδότηση ενώ υπάρχει δυνατότητα να προστεθούν και εθνικοί πόροι για να γίνει συγχρηματοδοτούμενο, σενάριο που μελετάται εφόσον κριθεί απαραίτητο και εφικτό. Σε κάθε περίπτωση τονίζω ότι δεν επιτρέπεται η υπεραντιστάθμιση, η διπλή χρηματοδότηση με άλλο εθνικό ή ενωσιακό σημείο στήριξης.

Επομένως, κύριε συνάδελφε, δεν καταλαβαίνω προς τι οι ανησυχίες. Υπάρχουν μηχανισμοί για όλα τα στάδια διαδικασίας. Όχι τώρα. Το Υπουργείο, ο ΕΛΓΑ τα εφαρμόζει κάθε χρόνο ανεξάρτητα από την πηγή χρηματοδότησης και το ποσό χρηματοδότησης. Αυτά έχουν εφαρμοστεί και ξανά στο παρελθόν για τη συγκέντρωση των απαραίτητων στοιχείων και τις ενέργειες προς τα αρμόδια ευρωπαϊκά όργανα. Να είστε σίγουρος όμως, όπως και οι παραγωγοί, ότι τα 142 εκατομμύρια θα αξιοποιηθούν με τον καλύτερο και με τον πιο αμερόληπτο τρόπο για να ενισχυθούν οι παραγωγοί. Οι κυβερνήσεις του Κυριάκου Μητσοτάκη είναι αποδεδειγμένα πάντοτε δίπλα στον αγρότη και δεν αφήνουν τίποτα ανεκμετάλλευτο, κανέναν πόρο προς όφελος των παραγωγών και των κτηνοτρόφων. Και αυτό κάναμε από το 2019 μέχρι σήμερα. Σας τα ανέφερα στην πρωτολογία μου.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ και τους δύο.

Κυρίες και κύριοι συνάδελφοι, προχωράμε λίγο νωρίτερα από τον προβλεπόμενο χρόνο στην επόμενη ερώτηση από τη στιγμή που βρίσκονται εδώ η ερωτώσα Βουλευτίνα αλλά και ο Υπουργός που θα απαντήσει.

Θα συζητήσουμε την έκτη με αριθμό 646/10-3-2025 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας της Πλεύσης Ελευθερίας κ. Γεωργίας Κεφαλά προς τον Υπουργό Κλιματικής Κρίσης και Πολιτικής Προστασίας, με θέμα: «Αστοχίες στη διαχείριση των ελικοπτέρων τύπου Super Puma της Πυροσβεστικής Υπηρεσίας και αδιαφανείς πρακτικές».

Θα απαντήσει ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς.

Κυρία συνάδελφε, έχετε τον λόγο για την πρωτολογία σας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Κύριε Τουρνά, καλώς ήρθατε να μας δώσετε τα φώτα σας σε ένα συμβάν που, από τις πληροφορίες μας, που έρχονται από δημοσιεύματα και από εσωτερικές πηγές της Πυροσβεστικής Υπηρεσίας, έχει λάβει χώρα γύρω στα τέλη Οκτωβρίου με αρχές Νοεμβρίου. Κάπου εκεί το τοποθετούν.

Είναι ένα συμβάν που έχει να κάνει με ένα Super Puma της Πυροσβεστικής Υπηρεσίας, για το οποίο, όμως, δεν έχουμε βρει, ενώ έχουν περάσει αρκετοί μήνες, κανένα έγγραφο που να μας διαφωτίζει για το τι ακριβώς συνέβη.

Συγκεκριμένα, αφού τελείωσε μία άσκηση της Πυροσβεστικής Υπηρεσίας στη συνέχεια το ελικόπτερο απ’ ό,τι γνωρίζουμε προσγειώθηκε σε ένα χωράφι στην Οινόη, με αποτέλεσμα αφού ήταν προσεδαφισμένο συνέχισαν να λειτουργούν οι έλικές του, για να το πούμε έτσι απλά να το καταλάβει ο κόσμος. Με μία αστοχία, ας το πούμε υπηρεσιακή, κάποιος πέταξε έναν ιμάντα με ένα καραμπίνερ στο πλήρωμα του ελικοπτέρου, αυτό πήγε στους έλικες, προκάλεσε σπάσιμο, βλάβη και όλα τα σχετικά. Δεν είναι ανάγκη να μπούμε σε λεπτομέρειες, αν και πάντα είναι μεγάλο θέμα η εκπαίδευση του πληρώματος, η οποία βλέπουμε ότι στη συγκεκριμένη περίπτωση μάλλον είναι ανεπαρκής και θα χρειαστούν χιλιάδες ευρώ για να καταφέρουμε να φτιάξουμε αυτή τη ζημιά.

Το ενδιαφέρον, όμως, είναι ότι στη συνέχεια βλέπουμε ότι δημιουργείται μια επιχείρηση για να μεταφερθεί το ελικόπτερο από το χωράφι αυτό, χωρίς να έχει γίνει κάποιο συγκεκριμένο risk assessment, μια εκτίμηση κινδύνου ανάλογη σε τέτοιες ασκήσεις και τέτοιες περιπτώσεις, χωρίς να εκτιμηθεί αν το ελικόπτερο μπορεί να φτιαχτεί επί τόπου. Αποφασίζεται ότι θα μεταφερθεί -από τις αρμόδιες υπηρεσίες, όχι από εσάς- και ότι θα έρθουν κάποιες ιδιωτικές εταιρείες οι οποίες θα άνοιγαν και δρόμο γιατί δεν υπήρχε πρόσβαση σε μεγάλα οχήματα, θα γινόταν δηλαδή διάνοιξη του δρόμου και στη συνέχεια μεταφορά του ελικοπτέρου.

Όλο αυτό μας γεννά ερωτήματα βέβαια και απορίες όσον αφορά την απευθείας ανάθεση. Διότι έχουμε κι άλλες ανάλογες περιπτώσεις. Θα με συγχωρέσετε αν πάρω λίγο παραπάνω χρόνο. Δεν θα το αργήσω πολύ. Έχουμε άλλη μία περίπτωση μεταφοράς ελικοπτέρου Super Puma με απευθείας ανάθεση. Γιατί επελέγη η απευθείας ανάθεση δεν το γνωρίζουμε. Δεν διευκρινίζεται ακριβώς. Και τα κριτήρια επιλογής, ενώ αναφέρεται ότι αξιολογήθηκαν προσφορές, φαίνεται ότι μόνο μια εταιρεία υπέβαλε ολοκληρωμένη πρόταση. Όλο αυτό στοίχισε 6.000 ευρώ. Καταλαβαίνουμε ότι υπάρχουν συμβάσεις που πρέπει να τηρείται η συγκεκριμένη διαδικασία μεταφοράς και ασφάλειας, αλλά πιστεύουμε ότι θα μπορούσε να γίνει ίσως και με κρατικά μέσα αυτό. Η Πυροσβεστική Υπηρεσία διαθέτει τα πάντα. Επίσης, υπάρχουν τέτοιες περιπτώσεις πάρα πολλές που μεταφέρονται ακόμα και ανταλλακτικά και ελικόπτερα με αποτέλεσμα την κατασπατάληση του δημοσίου χρήματος.

Οι ερωτήσεις που θα ήθελα να μας απαντήσετε στο συγκεκριμένο είναι: Γιατί βρέθηκε το ελικόπτερο σε ένα χωράφι με δυσκολία στην πρόσβαση; Αυτό είναι το ένα. Με ποιες διαδικασίες επιλέχθηκαν οι συγκεκριμένες ιδιωτικές εταιρείες διάνοιξης του δρόμου και μεταφοράς του ελικοπτέρου. Έχουν ενημερωθεί οι αρμόδιες υπηρεσίες ελέγχου και διαφάνειας; Και, δεύτερον, έχει γίνει έστω εσωτερική διερεύνηση του συμβάντος, αν υπήρχαν δηλαδή επιλογές να επισκευαστεί επί τόπου ή είχε προκληθεί sudden stoppage; Υπήρχε κάποια εκτίμηση στα χέρια μας; Σύμφωνα με τον ν.5014/2023 είχε τηρηθεί η διαδικασία έρευνας του συμβάντος με τον ΕΟΔΑΣΑΑΜ που πρόσφατα είχε συσταθεί;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε, ολοκληρώστε.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Τελειώνω, κύριε Πρόεδρε.

Ξέρουμε ότι μέσα σε είκοσι τέσσερις ώρες προφανώς πρέπει να έχουμε μια προκαταρκτική αναφορά στα χέρια μας για το τι ακριβώς έχει συμβεί, πράγμα που δεν είδαμε ποτέ, εκτός από κάποιες μετακινήσεις προσωπικού που έγιναν εκείνη την περίοδο στις 30 Οκτωβρίου από τον ΕΟΔΑΣΑΑΜ. Δεν υπάρχει κανένα πόρισμα που να μας λέει τι ακριβώς συνέβη.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε, θα συνεχίσετε στη δευτερολογία σας. Μιλάτε πέντε λεπτά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Να μας πείτε για την πραγματική οικονομική και διαδικαστική επιθεώρηση για το σύνολο των εταιρειών που υπογράφουν τις συμβάσεις.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, κατά τον Κανονισμό στις επίκαιρες ερωτήσεις μέχρι δύο ερωτήματα πρέπει να έχουμε.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Για να περιγράψουμε την κατάσταση.

**ΠΡΟΕΔΡΕΥΩΝ (Γεώργιος Γεωργαντάς):** Καταλαβαίνω ότι το θέμα έχει ενδιαφέρον, αλλά να είμαστε στον χρόνο μας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Βεβαίως. Τελείωσα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για την απάντησή σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κυρία Κεφαλά, ήδη έχετε απαντήσει εσείς στα ερωτήματα τα οποία θέτετε όσον αφορά ειδικά την NSPA, τη σύμβαση η οποία έχει συναφθεί για τα εν λόγω ελικόπτερα -και για το συγκεκριμένο- και το συγκεκριμένο συμβάν.

Εγώ ήθελα να σας διευκρινίσω κάποια πράγματα, για να μπούμε εξαρχής στο πνεύμα και πώς γίνονται αυτές οι διαδικασίες. Πρώτα απ’ όλα η σύμβαση έχει συναφθεί με την υπηρεσία NSPA. Η υπηρεσία NSPA ως εκτελεστικό όργανο του Οργανισμού NSPA ο οποίος αποτελεί βοηθητικό και αναπόσπαστο τμήμα του ΝΑΤΟ έχει ως κύρια αποστολή την παροχή υπηρεσιών συντήρησης, υποστήριξης, εφοδιασμού και προμηθειών σε στρατιωτικές και λοιπές κυβερνητικές οντότητες των κρατών-μελών του ΝΑΤΟ. Δυνάμει, λοιπόν, του άρθρου 6 του καταστατικού του NSPO αποδέκτης των εν λόγω υπηρεσιών είναι μεν οι Ένοπλες Δυνάμεις, εντούτοις και μη στρατιωτικοί φορείς στην αρμοδιότητα των οποίων εντάσσεται η προστασία και η ασφάλεια των πολιτών, όπως είναι το Πυροσβεστικό Σώμα εν προκειμένω, δύναται να καλύπτουν τις ανάγκες τους μέσω του οργανισμού. Μεταξύ αυτών των παρεχόμενων υπηρεσιών περιλαμβάνεται και η ανάθεση εκ μέρους των μελών η διενέργεια διεθνούς διαγωνισμού για την ανάδειξη υπεύθυνου υποψήφιου φορέα παροχής τεχνικής υποστήριξης και συντήρησης είτε στρατιωτικών ελικοπτέρων είτε ελικοπτέρων πολιτικού νηολογίου, όπως είναι και τα ελικόπτερα του Πυροσβεστικού Σώματος.

Πέραν του ευρύτατου νομοθετικού πλαισίου το οποίο καλύπτει τη δυνατότητα σύναψης τέτοιων συμβάσεων στον τομέα της άμυνας και της ασφάλειας, μέσω ειδικών διαγωνιστικών διαδικασιών του διεθνούς οργανισμού, όπως για παράδειγμα το άρθρο 15 του ν.4412/2016, η προσφυγή στις διαδικασίες της NSPA προσφέρει μια σειρά από πλεονεκτήματα που σχετίζονται με την προστασία του δημοσίου συμφέροντος, όπως είναι η ταχύτητα στην ολοκλήρωση των διαγωνιστικών διαδικασιών, οι οικονομικότερες προσφορές και προμήθειες για τις ανελαστικές ανάγκες του Πυροσβεστικού Σώματος και ιδίως οι διαφανείς διαδικασίες λόγω της τήρησης αυστηρών και συγκεκριμένων διαγωνιστικών διαδικασιών. Στο πλαίσιο αυτό, λοιπόν, οι εργασίες που υλοποιούνται κάθε φορά από τον ανάδοχο που πήρε αυτόν τον διαγωνισμό ελέγχονται και εγκρίνονται πρωτίστως από την NSPA και ακολούθως βέβαια και από τα όργανα του Πυροσβεστικού Σώματος.

Για να προχωρήσουμε -και θα σας πω περισσότερα στη δευτερολογία-, θα ήθελα να επισημάνω ότι η συντήρηση, οι τυχόν επισκευές, καθώς και η μεταφορά -εν προκειμένω των ελικοπτέρων- από σημεία συμβάντων υπόκειται σε ειδικούς όρους, σύμφωνα με τις αυστηρές προδιαγραφές της Ευρωπαϊκής Υπηρεσίας Ασφάλειας Αερομεταφορών της EASA. Σήμερα είναι γεγονός ότι στην πατρίδα μας δεν υπάρχει τέτοιος ειδικός φορέας πιστοποιημένος κατά EASA, επομένως δεν θα μπορούσε κανείς άλλος να κάνει αυτήν τη δουλειά πέραν από την ανάδοχο εταιρεία η οποία συνεργάζεται με υπεργολάβους και προχωράει σε αυτές τις διαδικασίες και δεν μπορεί να γίνει αυτή η δουλειά σε ελικόπτερα και αεροσκάφη πολιτικού νηολογίου από άλλους φορείς πλην από πιστοποιημένους κατά EASA για τους οποίους δεν υφίστανται στις Ένοπλες Δυνάμεις που θα μπορούσαν να κάνουν αυτήν τη δουλειά, ούτε βέβαια το Πυροσβεστικό Σώμα διαθέτει τέτοιους πιστοποιημένους φορείς.

Αυτά προς το παρόν και επιφυλάσσομαι για τη δευτερολογία μου.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε, έχετε τον λόγο για τη δευτερολογία σας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Κύριε Τουρνά, αυτά που μου είπατε πάνω κάτω τα γνωρίζω. Δεν μου απαντήσατε όμως για το συμβάν και αν έγινε έτσι και αν όλες αυτές οι αστοχίες και οι διαδικασίες γίνανε με τον τρόπο που περιέγραψα. Προφανώς θα το πάρω σαν θετική απάντηση το ότι κάπως έτσι έγιναν τα πράγματα. Μπορώ να καταλάβω για τη μεταφορά του ελικοπτέρου. Δεν μπορώ να καταλάβω όμως γιατί έπρεπε να γίνει απευθείας ανάθεση σε μια εταιρεία να ανοίξει τον δρόμο για να περάσει το ελικόπτερο το οποίο θα μπορούσε να γίνει και με τα μέσα της Πυροσβεστικής.

Γνωρίζετε και εσείς πάρα πολύ καλά ότι η NSPA γενικά έχει πρόβλημα με τις συμβάσεις για την προμήθεια εξαρτημάτων ή γενικά στρατιωτικού υλικού. Έχει πρόβλημα στη διαφάνεια και στη διαφθορά. Πάντα είχε. Η Ευρωπαϊκή Ένωση βέβαια έχει κάνει όλα αυτά που πρέπει να κάνει, έχει βγάλει κάποιες οδηγίες, έχει βγάλει το άρθρο 346 και την οδηγία που επεδίωξε τον περιορισμό της υπαγωγής στις εξαιρέσεις του άρθρου 346 και έτσι έχουμε βγάλει εμείς στη Βουλή και την ειδική Επιτροπή Εξοπλιστικών Προγραμμάτων και Συμβάσεων που ελέγχουν και βέβαια το Ελεγκτικό Συνέδριο που ελέγχει όλα αυτά. Αλλά ξέρετε πολύ καλά και ξέρουμε ότι δεν γίνεται ούτε προσυμβατικός ούτε τροποποιητικός έλεγχος.

Ουσιαστικά οι συμβάσεις είναι ανεξέλεγκτες. Έχουν κακοδιαχείριση στο θέμα των ανταλλακτικών, υπάρχουν όροι που μπαίνουν και βγαίνουν κατά βούληση χωρίς επαρκή αιτιολόγηση, όπως ο όρος της ανωτέρας βίας, που υπάρχει σύμβαση που δέχεται τον όρο αυτό και υπάρχει η σύμβαση που δεν το δέχεται, χωρίς να μας εξηγούν γιατί και πώς. Λένε για την Ουκρανία αλλά δεν υπάρχει καμία λεπτομέρεια. Και αυτός ο όρος είναι ένας όρος που χρησιμοποιείται κατά βούληση ως βασικός λόγος για την αύξηση του κόστους και την παράταση του χρονοδιαγράμματος, χωρίς ρήτρες. Όπως και ο όρος «μεγάλη ζήτηση ανταλλακτικών», πάλι χωρίς καμία διευκρίνιση. Μιλάμε για συμβάσεις που κάνουν απλά αποδοχή της αύξησης του τελικού κόστους επισκευής, για παράδειγμα. Υπάρχουν δηλαδή μεγάλες κακοτεχνίες μέσα σε αυτά και κατασπατάληση του δημοσίου χρήματος, ενώ θα μπορούσε να υπάρχει ίσως, να προτείνουμε εμείς, μια τρίτη ουδέτερη ελεγκτική αρχή, όπως συμβαίνει σε όλο τον κόσμο, το Third Party Aviation Auditors ας πούμε, που ελέγχει και την προσυμβατική κατάσταση, αλλά και τις τροποποιήσεις και όλη τη διάρκεια των ανταλλακτικών για το τι γίνεται. Ξέρουμε όλοι ότι στέλνουμε ανταλλακτικά, περνάνε μια επιθεώρηση, δίνουμε 100.000 ευρώ και τελικά τα παίρνουμε πίσω ως αχρείαστα. Όλα αυτά θα μπορούσαν να έχουν αποφευχθεί. Όπως ξέρουμε επίσης, για τις δαπάνες του ΓΕΣ ότι έχουν σπάσει σε πολλά διαφορετικά εντάλματα πληρωμών, ώστε κανένα να μην ξεπερνά τα 100.000 ευρώ, καθώς και στα μεγαλύτερα ποσά την αρμοδιότητα την έχει το ΓΕΕΘΑ και το ΥΠΕΘΑ. Δεν υπάρχει ουσιαστικός έλεγχος. Το Γενικό Επιτελείο πληρώνει, συντάσσει μια αναφορά στο Ελεγκτικό Συνέδριο το οποίο εγκρίνει ως λογιστήριο τελικά, εκεί έχει υποβαθμιστεί, και οι δαπάνες αυτές εξαιρούνται ανάρτησης στη «ΔΙΑΥΓΕΙΑ» και οι προμήθειες που πληρώνονται με αυτά τα κονδύλια δεν δημοσιοποιούνται στο Κεντρικό Μητρώο Δημοσίων Συμβάσεων. Και βέβαια και με τη διάταξη για τις απόρρητες δαπάνες, καταλαβαίνετε ότι όλο αυτό δεν έχει καμία ελπίδα για έλεγχο. Εδώ χάνουμε και τα ίχνη μαζί με την αλλαγή, με την κατάργηση, την υποχρεωτική φύλαξη έως την παρέλευση των έξι μηνών, που έγινε πρόσφατα αυτή η αλλαγή. Σημαίνει ότι πολλές φορές δεν βρίσκουμε κανένα ίχνος των συμβάσεων ακόμα και αν θέλουμε να το ελέγξουμε και να το κοιτάξουμε. Είναι αδιαφανείς οι διαδικασίες. Εμείς λέμε ότι θα πρέπει να αλλάξουν, γιατί είναι κρίμα να πηγαίνουν τόσα λεφτά χαμένα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Κύριε Υπουργέ, παρακαλώ έχετε τον λόγο για τη δευτερολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ,κύριε Πρόεδρε.

Κυρία Κεφαλά, να ξεκινήσω από το τελευταίο στο οποίο αναφερθήκατε. Και στην επίκαιρη ερώτηση που διάβασα αναφέρεστε εκτενώς στα θέματα των Ενόπλων Δυνάμεων, της Αεροπορίας και του Στρατού όσον αφορά τα εναέρια μέσα τους. Όμως ξέρετε ότι αυτά διέπονται από ειδικές συνθήκες και υπάρχει ειδικός νόμος περί προμηθειών αμυντικού υλικού, που αρκετά από αυτά εμπίπτουν στο πλαίσιο της απορρητότητας. Άρα, λοιπόν, δεν θα μπορούσα να σας απαντήσω εκτενώς και λεπτομερώς γι’ αυτά τα θέματα στα οποία αναφερθήκατε και τα οποία δεν γνωρίζω κιόλας. Άρα λοιπόν θα πρέπει να απευθυνθείτε στον Υπουργό Άμυνας εφόσον θέλετε κάποιες διευκρινίσεις γι’ αυτά τα θέματα.

Εκείνο που μπορώ να σας απαντήσω όμως όσον αφορά τα θέματα τα δικά μας και είναι τα πέντε εναέρια μέσα που διαθέτει το Πυροσβεστικό Σώμα, τα πέντε ελικόπτερα, έχουν πολιτικό νηολόγιο. Και θέλω να σας πω ότι πράγματι πήγαμε στο NSPA, γιατί η NSPA μας δίνει τη δυνατότητα να ολοκληρώσουμε τις διαδικασίες με ταχύτητα. Πιστέψτε με είναι διεθνείς οι διαγωνισμοί και συμμετέχουν από όλο τον κόσμο εταιρείες. Άρα, λοιπόν, ελέγχονται οι τιμές και τελικά πετυχαίνουμε τις κάλλιστες τιμές διότι κρίνονται και από την NSPA οι προσφορές τους και από την NSPA εγκρίνονται εφόσον κριθούν ως δίκαιες και λογικές και στη συνέχεια διαβιβάζονται σε εμάς, δηλαδή στο Πυροσβεστικό Σώμα που με ειδικές επιτροπές εξετάζει ακριβώς το εύλογο του τιμήματος, εγκρίνει, προωθούνται στον Γενικό Γραμματέα Πολιτικής Προστασίας, ο οποίος τελικά δίνει και την τελική έγκριση όσον αφορά δηλαδή την κατακύρωση της προμήθειας ή της επισκευής της όποιας εργασίας πρόκειται να γίνει.

Από εκεί και πέρα βέβαια υφίστανται και τον κατασταλτικό έλεγχο όλες αυτές οι δαπάνες οι οποίες εκδίδονται μέσα από τα αρμόδια όργανα, τα οποία ελέγχουν και αποφαίνονται. Άρα, λοιπόν, για τις περιπτώσεις των μέσων της πολιτικής του Υπουργείου Κλιματικής Κρίσης και Πολιτικής Προστασίας και συγκεκριμένα του Πυροσβεστικού Σώματος γίνονται όλες οι εργασίες όπως πρέπει να γίνουν και οι οποίες είναι ανοικτές στη «ΔΙΑΥΓΕΙΑ» και παντού και μπορείτε να ενημερώνεστε.

Ας δούμε τώρα το συγκεκριμένο περιστατικό. Σχετικά με τη σύμβαση θα ήθελα να σας πω ότι έγινε πράγματι με διεθνή διαγωνισμό το 2022 και κατοχυρώθηκε σε μια εταιρεία η οποία είναι ελληνικών συμφερόντων, είναι ελληνική εταιρεία και εδρεύει εδώ στην Πάχη. Πήρε, λοιπόν, αυτή η εταιρεία τη σύμβαση, γιατί έδωσε την καλύτερη προσφορά, κρίθηκε ως καλύτερη και βεβαίως είχε και το πλεονέκτημα ότι ήταν κοντά σε εμάς και άρα μπορούσε να εξυπηρετεί καλύτερα τις δουλειές, τις επιθεωρήσεις κ.ο.κ..

Και τι πήρε αυτή η εταιρεία; Ουσιαστικά τον διαγωνισμό τον ζήτησε η Υπηρεσία Εναέριων Μέσων Σωμάτων Ασφαλείας, τότε από το Υπουργείο Προστασίας του Πολίτη, διότι τότε όλα μαζί ανήκαν στο Υπουργείο Προστασίας του Πολίτη. Άρα, ζήτησε από την NCPA να κάνει αυτόν τον διαγωνισμό, έκανε αυτόν τον διαγωνισμό και κατοχυρώθηκε στην Aeroservices και για τα δικά μας και για τα ελικόπτερα της Ελληνικής Αστυνομίας.

Από εκεί και πέρα όλες οι εργασίες κοστολογούνται, είτε πρόκειται για τον πρώτο βαθμό συντήρησης, δηλαδή οι δουλειές που γίνονται στην πίστα εκεί όπου εξυπηρετούνται και επαναεξυπηρετούνται για να πετάξουν τα ελικόπτερα, είτε ο δεύτερος βαθμός συντήρησης που είναι οι περιοδικές επιθεωρήσεις εκατό ή διακοσίων ωρών, ανάλογα με τον τύπο του μέσου, και βέβαια είναι και η εργοστασιακή συντήρηση που είναι οι πολυετείς επιθεωρήσεις, που τις κάνει η ίδια η εταιρεία, αυτή που κέρδισε τον διαγωνισμό. Αυτή η εταιρεία κάνει και όλες τις εργασίες που αφορούν ακόμα και στις μεταφορές, είναι δικό της. Κι εάν εμείς πηγαίναμε να αναλάβουμε πρωτοβουλία να κάνουμε κάτι, τότε θα δεχόμαστε την καταγγελία εκ μέρους της εταιρείας ότι λειτουργούμε ανταγωνιστικά. Δεν μπορούσαμε να το κάνουμε και δεν μπορεί να επέμβει το Πυροσβεστικό Σώμα σε αυτήν τη διαδικασία που έχει κατοχυρωθεί σε μια συγκεκριμένη εταιρεία.

Πάμε παρακάτω για να δούμε για το συγκεκριμένο περιστατικό. Το συγκεκριμένο περιστατικό πράγματι έγινε στις 5 Νοεμβρίου σε ένα πεδίο στο οποίο έπρεπε να εκπαιδευτούν οι πιλότοι και οι χειριστές HOIST, καθώς και όλοι αυτοί, διότι τα ελικόπτερα αυτά λειτουργούν στο πεδίο σε χαράδρες, σε θάλασσες. Να σας πω ότι αυτό το ελικόπτερο μετέφερε πάνω από οκτακόσιους ανθρώπους στον «Daniel». Άρα, ναι, σε τέτοιο περιβάλλον θα πρέπει να εκπαιδευτούν για να κάνουν τη δουλειά τους. Και πράγματι συνέβη ένα χτύπημα στο στροφείο.

Να διαχωρίσουμε, όμως, τα ατυχήματα; Έχουμε τα ατυχήματα τα οποία χαρακτηρίζονται ως μείζονα θανατηφόρα, αν έχουμε καταστροφή του μέσου, αλλά και θάνατο, ως μείζονα αν είναι μόνο καταστροφή, ως ελάσσονα αν επισκευάζονται και μπορούν να είναι ξανά σε χρήσιμη κατάσταση και έχουμε, βέβαια, και τα συμβάντα.

Το συγκεκριμένο, λόγω κόστους, χαρακτηρίζεται ως συμβάν. Παρ’ όλα αυτά, είναι ένα συμβάν το οποίο έπρεπε να αντιμετωπίσουμε. Έτσι και η εταιρεία η οποία έχει την ευθύνη για την υποστήριξη και τη συντήρηση ανέλαβε τη μεταφορά κ.λπ..

Γιατί δεν έκανε στο πεδίο την αντικατάσταση της μιας πτέρυγας του στροφείου; Διότι, πρώτον, δεν υπάρχουν στοκ ανταλλακτικά αυτού του είδους σε καμία εταιρεία. Δεν μπορεί να έχει, δηλαδή, πτερύγια ούτε του κύριου στροφείου ούτε του αεροστροφείου, ούτε μπορεί να έχει κινητήρες για να μπορεί να αντικατασταθεί στο πεδίο. Άρα, έπρεπε να γίνει η μεταφορά με δική της ευθύνη, χωρίς καν να μας ρωτήσει. Δεν θα μπορούσαμε να το κάνουμε αυτό. Συνεπώς, έτσι έγινε αυτή η διαδικασία.

Τέλος, θέλω να σας πω, όσον αφορά τον ΕΟΔΑΣΑΑΜ, που μου είπατε. Ο ΕΟΔΑΣΑΑΜ δεν μπορεί να ασχοληθεί με συμβάντα. Δεν γίνεται, δεν υπάρχει περίπτωση.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Είναι μέσα στο καταστατικό του.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Όχι, ο κάθε φορέας έχει τις δικές του επιτροπές διερεύνησης –εκτός από τον ΕΟΔΑΣΑΑΜ- τις οποίες συστήνει για να μπορέσει να διερευνήσει ένα συμβάν ή ένα ατύχημα έτσι ώστε να βρει τα αίτια που το προκάλεσαν για να μην επαναληφθεί και για να πάρει τα κατάλληλα διορθωτικά μέτρα προς το πλήρωμα, προς το ελικόπτερο, προς την αστοχία που ενδεχομένως έχει συμβεί και όλα αυτά τα οποία πρέπει να γίνουν.

Εγώ θα κλείσω λέγοντάς σας για την NCPA. Να σας πω και παλιότερα που υπηρέτησα στην Πολεμική Αεροπορία ότι και τότε υπήρχε ένα μένος εναντίον της, γιατί η NCPA κόβει τον δρόμο στους μεσάζοντες. Η NCPA όμως μας λύνει προβλήματα, είναι οικονομικότερη, οι διαδικασίες είναι διαφανείς. Άρα, θα συνεχίσουμε να πηγαίνουμε στην NCPA, γιατί αυτό συμφέρει επιχειρησιακά, αλλά και οικονομικά, για τη χρηστή διαχείριση των χρημάτων που μας διατίθεται. Συνεπώς, θα συνεχίσουμε και ας στεναχωριούνται οι μεσάζοντες και όλοι αυτοί που προσπαθούν να μας κόψουν τον δρόμο προς την NCPA.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Θα συζητηθεί η δέκατη, με αριθμό 648/10-3-2025, επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Υποδομών και Μεταφορών με θέμα: «Οι πρωθυπουργικές εξαγγελίες για τον σιδηρόδρομο».

Στην ερώτηση θα απαντήσει ο Αναπληρωτής Υπουργός Υποδομών και Μεταφορών κ. Κωνσταντίνος Κυρανάκης.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλά, μην βιάζεστε να ξεκινήσετε το χρονόμετρο.

Κύριε Κυρανάκη, χαίρομαι που εμφανιστήκατε. Με ενημέρωσαν σήμερα το πρωί ότι τελικά υπάρχει θαρραλέος που θα απαντήσει στην επίκαιρη ερώτησή μου, γιατί μέχρι σήμερα το πρωί ήταν εντελώς άδηλο. Με είχε πάρει τηλέφωνο ο κ. Ταχιάος την Παρασκευή. Με παρακαλούσε να αποσύρω την ερώτηση, του είπα ότι δεν θα την αποσύρω την ερώτηση, και μέχρι σήμερα το πρωί δεν είχα απάντηση από το Υπουργείο ότι τελικά θα απαντηθεί η επίκαιρη ερώτησή μου.

Και όσο κι αν είμαι ταγμένη να βρίσκομαι εδώ στη Βουλή και να σας θέτω σε κοινοβουλευτικό έλεγχο, θέλω να πω ότι είναι διαδικασία ακραίας απαξίωσης της κοινοβουλευτικής διαδικασίας το να μην στέργουν οι Υπουργοί και οι Υφυπουργοί να ενημερώνουν τη Βουλή για το πότε και αν θα έρθουν σε απάντηση.

Εσείς βεβαίως βρίσκεστε στο πόστο αυτό από το οποίο έρχεστε να μου απαντήσετε δύο μόλις μέρες και, συνεπώς, σημαντικό είναι ότι ήρθατε. Από την άλλη όμως πλευρά, η Κυβέρνηση διαχειρίζεται τον τομέα των υποδομών και των μεταφορών σχεδόν έξι χρόνια πια με τον κ. Μητσοτάκη να γνωρίζει πολύ καλά πριν αναλάβει Πρωθυπουργός της χώρας όλες τις παθογένειες του σιδηροδρομικού δικτύου, δεν είναι καν δίκτυο, και των σιδηροδρόμων, να γνωρίζει πολύ καλά τους κινδύνους για τους επιβάτες, να γνωρίζει πολύ καλά τις ελλείψεις σε προσωπικό, να γνωρίζει πολύ καλά τις τρομακτικές αβελτηρίες σε υλικοτεχνική υποδομή.

Όταν κατέθεσα την επίκαιρη ερώτηση την περασμένη Δευτέρα Υπουργός ήταν ο κ. Σταϊκούρας. Και λίγες μέρες νωρίτερα, λίγες μέρες πριν από την κατάθεση της επίκαιρης ερώτησής μου, ο κ. Μητσοτάκης εμφανισθείς εδώ στην Ολομέλεια της Βουλής στη διαδικασία της προ ημερησίας διατάξεως συζήτησης για το έγκλημα των Τεμπών έκανε εξαγγελίες για τον σιδηρόδρομο αναφερόμενος στην τότε διοίκηση του Υπουργείου, στον κ. Σταϊκούρα που τον αποστράτευσε εν τω μεταξύ, και εξαγγέλλοντας σύμπραξη με φορέα του εξωτερικού -καταλαβαίνουμε ιδιωτικοποίηση ή παραχώρηση σε άλλο δημόσιο- προκειμένου, όπως λέει, να δώσει τη λύση. Επί λέξη είπε ο κ. Μητσοτάκης: «Η λύση την οποία προκρίνουμε είναι η λύση της διακρατικής συμφωνίας με σημαντικό ξένο οργανισμό…». Ταρατατάμ! Ποιος θα είναι αυτός; Δεν μας λέει. «…με μεγάλη εμπειρία…», διαφήμιση, τρέιλερ «…ο οποίος για μεγάλο χρονικό διάστημα θα αναλάβει, μέσω μιας τέτοιας συμφωνίας, να υποστηρίξει τον ΟΣΕ για τη συντήρηση και την αναβάθμιση του δικτύου. Θέλω επίσης να θυμίσω ότι η Ελληνική Κυβέρνηση βρίσκεται ήδη σε συνεργασία με την Ευρωπαϊκή Ένωση…» κ.ο.κ..

Στις 5 Μαρτίου εξαγγέλλει ο κ. Μητσοτάκης διακρατική συμφωνία με έναν νεφελώδη διεθνή οργανισμό που δεν τον αποκαλύπτει, αλλά δίνονται διαρροές σε κάποια μέσα ενημέρωσης. Στις 10 Μαρτίου κατατίθεται η επίκαιρη ερώτησή μου. Στις 14 Μαρτίου, εννέα μέρες μετά, ο κ. Μητσοτάκης τον Υπουργό που είχε για όλα αυτά τα πολύ σοβαρά θέματα τον αποκεφαλίζει. Δεν ξέρω αν έχει αυτό να κάνει και με το γεγονός ότι υπογράμμισα κατά τη συζήτηση της πρότασης μομφής ότι είναι προφανές ότι τίποτε δεν είχε αποκατασταθεί τον Σεπτέμβριο του 2023 πριν από τον «Daniel» και ότι ψευδώς λέγεται ότι είχε αποκατασταθεί για να θεωρηθούν καλώς δαπανημένα τα κονδύλια που δαπανήθηκαν για τη δήθεν αποκατάσταση της τηλεδιοίκησης, που μετά λέτε εσείς ότι καταστράφηκε, μετά από τον «Daniel». Όμως, ενάμιση χρόνο μετά δεν έχει ξαναφτιαχτεί. Είχε φτιαχτεί δηλαδή σε έξι μήνες, αλλά ενάμιση χρόνο μετά δεν ξαναφτιάχτηκε.

Κύριε Αναπληρωτή Υπουργέ, υπό κανονικές συνθήκες θα ήταν ίσως νοητό να μου απαντήσετε: «Δεν έχω προλάβει να αναλάβω. Δεν έχω προλάβει να ενημερωθώ. Είναι ένα πάρα πολύ σημαντικό χαρτοφυλάκιο. Επιθυμώ να ενημερωθώ και να σας πω».

Δεν είμαστε, όμως, σε κανονικές συνθήκες. Είμαστε σε συνθήκες συνεχιζόμενης διακινδύνευσης της ανθρώπινης ζωής και ομολογίας, από πλευράς του Πρωθυπουργού, ότι δεν είναι ούτε σήμερα, περισσότερο από δύο χρόνια μετά το έγκλημα των Τεμπών, ασφαλείς οι σιδηροδρομικές μεταφορές στη χώρα μας. Δηλαδή, με άλλα λόγια, όποιος μπαίνει στο τρένο, κινδυνεύει! Δεν υπάρχει εγγύηση ότι είναι ασφαλής!

Θα ήθελα, λοιπόν, να μου απαντήσετε στα δύο ερωτήματα που θέτω με την επίκαιρη ερώτηση. Το πρώτο ερώτημα είναι: Η πρωθυπουργική εξαγγελία για περαιτέρω εκχώρηση σε άλλον φορέα των σιδηροδρομικών μεταφορών πού βασίζεται; Ποιος είναι ο φορέας, στον οποίο απεργάζεστε να παραχωρήσετε τις μεταφορές; Τι είδους προετοιμασία έχει γίνει; Τι είδους μελέτες, ενδεχομένως, έχουν κατατεθεί ή όχι; Έχει υποβάλει το Υπουργείο κάποια σχετική πρόταση και μελέτη; Θα την καταθέσετε στα Πρακτικά; Κρίνετε ότι αυτή η λύση, με βάση την εμπειρία που είχαμε από το ξεπούλημα του ΟΣΕ για 45 εκατομμύρια ευρώ στη Hellenic Train, της περαιτέρω εκχώρησης, είναι η δέουσα;

Δεύτερον, με δεδομένη την κυβερνητική και πρωθυπουργική ομολογία ότι ασφαλή τρένα δεν θα έχουμε πριν το 2027, με τίνος ευθύνη μπαίνουν οι επιβάτες σήμερα στα τρένα; Γιατί τα τρένα εξακολουθούν και πραγματοποιούν δρομολόγια. Εισιτήρια εξακολουθούν και διατίθενται και πωλούνται. Κυκλοφορούν συστάσεις, ακόμη και του πρώην Προέδρου και Διευθύνοντος Συμβούλου του ΟΣΕ, να κλείσει ο ΟΣΕ για δύο χρόνια, να σταματήσουν τα δρομολόγια, αλλά κανενός είδους «πάγωμα» δεν έχει γίνει και την ίδια ώρα καμία εγγύηση για τις ανθρώπινες ζωές δεν έχει δοθεί.

Σας τα ρωτάω με έμφαση στον τρόπο με τον οποίο αναλάβατε τα καθήκοντά σας, τονίζοντας ότι είστε δίπλα στις οικογένειες που διεκδικούν αλήθεια. Οι οικογένειες εκτός από αλήθεια διεκδικούν και δικαιοσύνη και διεκδικούν και ασφαλή σιδηρόδρομο. Κανένα παιδί και κανένας άνθρωπος να μην βρεθεί ποτέ στη θέση των ανθρώπων τους που έχασαν.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Πρόεδρε.

Κύριε Υπουργέ, παρακαλώ έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Να ενημερώσω και εγώ το Σώμα από πλευράς μου γι’ αυτό το οποίο ήδη ανέφερε στην πρωτολογία της η κ. Κωνσταντοπούλου ότι η ερώτηση έχει όντως κατατεθεί στις 10 Μαρτίου, πριν αναλάβω τα καθήκοντά μου και είναι δεδομένο ότι ακόμη και σήμερα που μιλάμε δεν έχει ακόμα εκδοθεί το ΦΕΚ αρμοδιοτήτων. Άρα, καθαρά τυπικά μιλώντας αυτήν τη στιγμή εγώ δεν δικαιούμαι να είμαι εδώ και να σας απαντώ. Παρ’ όλα αυτά από την Παρασκευή -και όχι σήμερα το πρωί, όπως αναφέρατε- έχει ενημερωθεί το γραφείο σας τουλάχιστον, μπορεί όχι εσείς προσωπικά, ότι θα έρθω να απαντήσω.

Ο λόγος που σας κάλεσε ο κ. Ταχιάος, ο εν ενεργεία Υφυπουργός του Υπουργείου Υποδομών και Μεταφορών είναι διότι ο ίδιος ήταν και πριν και σήμερα. Και προφανώς πριν την ορκωμοσία και πριν την έκδοση του ΦΕΚ αρμοδιοτήτων είναι αυτονόητο ότι αυτός ο οποίος αναλαμβάνει μετά από έναν ανασχηματισμό θα πρέπει υπεύθυνα, με πληρότητα, με αρτιότητα να ενημερωθεί.

Εμένα προσωπικά δεν μου αρκεί αυτό. Δεν μου αρκεί, δηλαδή, να λάβω μία τυπική, έγγραφη, επίσημη ενημέρωση από τους αρμόδιους φορείς, είτε αυτοί είναι υπηρεσιακοί του Υπουργείου Μεταφορών, είτε είναι ο διευθύνων του ΟΣΕ, με τον οποίο σήμερα είχα την πρώτη επίσημη συνάντηση, είτε είναι η ΕΡΓΟΣΕ, η ΓΑΙΑΟΣΕ, η Hellenic Train και ούτω καθεξής. Προφανώς και όλα αυτά γίνονται και θα γίνουν. Ήδη από το Σάββατο και χθες Κυριακή και σήμερα Δευτέρα έχω λάβει αρκετές ενημερώσεις και αυτό θα συνεχίσω να κάνω τις επόμενες μέρες.

Θέλω, όμως, εγώ ο ίδιος, με τα μάτια μου και με τα αυτιά μου, να πάω στο πεδίο, να πάω στην πρώτη γραμμή, να πάω στους σταθμάρχες, να πάω στους κλειδούχους, να πάω στους μηχανοδηγούς και να συζητήσω με τους ίδιους τους ανθρώπους οι οποίοι βρίσκονται στο πεδίο, στο σιδηροδρομικό δίκτυο, ώστε να διαπιστώσω αν αυτά τα οποία βρίσκονται μέσα στα σημειώματα και μέσα σε γραπτές ενημερώσεις όντως ισχύουν, όπως θα τα διαπιστώνατε κι εσείς με τα μάτια σας και με τα αυτιά σας εφόσον ήσασταν παρούσα.

Άρα, λοιπόν, εγώ είμαι υπέρ του κοινοβουλευτικού ελέγχου και της λογοδοσίας. Τη σωστή ενημέρωση θα σας την κάνω και θα σας την παρουσιάσω όταν θα έχω πλήρη εικόνα. Θα ήταν παντελώς ανεύθυνο απέναντι στο Σώμα, αλλά και φυσικά απέναντι στους γονείς των θυμάτων και σε κάθε νέο άνθρωπο ο οποίος ανησυχεί δικαίως ή αδίκως για την κατάσταση του σιδηροδρόμου, να έρθω πριν λάβω πλήρη ενημέρωση και να του παρουσιάσω μια εικόνα για την οποία δεν έχω δει ιδίοις όμμασι στην πραγματικότητα.

Αυτή είναι η υπεύθυνη στάση την οποία επιθυμώ να κρατήσω. Δεσμεύομαι, όμως, σε λίγο, στο αμέσως επόμενο διάστημα να έρθω και να συζητήσουμε ξανά για την κατάσταση την πραγματική και για τις προτάσεις βελτίωσης.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Παρακαλώ, κυρία Πρόεδρε, έχετε τον λόγο για τη δευτερολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρετε, νομίζω ότι η απάντησή σας είναι πολύ χαρακτηριστική του τρόπου με τον οποίο η Κυβέρνηση σε διάφορα ζητήματα, ακόμη και σ’ αυτά που είναι πασίδηλα, προσπαθεί να κάνει το άσπρο μαύρο.

Από τη μία μου λέτε ότι δεν έχει βγει ακόμα ούτε ΦΕΚ για τις αρμοδιότητές σας. Γνωρίζετε ότι ορκιστήκατε το Σάββατο. Σας είπα ότι εγώ ενημερώθηκα σήμερα το πρωί και μέχρι και την Κυριακή δεν είχαμε καμία ενημέρωση. Και παρ’ όλα αυτά, θέλοντας για το πρόδηλο να διασκεδάσετε τις εντυπώσεις, λέτε ότι ενημερώθηκε το γραφείο μου από την Παρασκευή ότι εσείς, που δεν είχατε ορκιστεί Υπουργός και για τον οποίο μέχρι και σήμερα Δευτέρα δεν έχει βγει το ΦΕΚ, θα έρθετε να απαντήσετε. Το αφήνω στην κρίση κάθε λογικού και εχέφρονα ανθρώπου.

Εγώ χαίρομαι που ήρθατε σε κάθε περίπτωση, γιατί πρώτον, δίνετε να καταλάβουν οι πολίτες πώς έγινε αυτός ο ανασχηματισμός και πώς αντιμετωπίζει ο κ. Μητσοτάκης το πεδίο των μεταφορών, βάζοντας έναν Υπουργό ο οποίος με δική του ευθύνη αναλαμβάνει αυτό το πεδίο οπωσδήποτε. Κι έχετε ευθύνη γι’ αυτό, δεν αναλάβατε να περιηγηθείτε στους σιδηροδρόμους, αναλάβατε ένα πάρα πολύ κρίσιμο πόστο στον πιο κρίσιμο τομέα για τον οποίο υπάρχει τεράστια κοινωνική αντίδραση και αίτημα ολόκληρης της κοινωνίας να υπάρξει λογοδοσία, δικαιοσύνη, τιμωρία των ενόχων, εκ των οποίων οι προκάτοχοί σας και ο ίδιος ο Πρωθυπουργός βεβαίως, και αποκατάσταση της ασφάλειας των σιδηροδρόμων ή εγκατάσταση ασφάλειας των σιδηροδρόμων. Γιατί τελικά είναι ερευνητέο πότε και αν είχαμε ποτέ ασφαλείς μεταφορές.

Έρχεστε, όμως, εσείς σήμερα, Δευτέρα 17 Μαρτίου του 2025, με την Κυβέρνηση να κυβερνά έξι χρόνια και μας λέτε: «Εγώ μπορεί να ανέλαβα και να ορκίστηκα μπροστά στις κάμερες, αλλά ΦΕΚ δεν έχει βγει». Κι αυτό ξέρετε τι είναι; Είναι το «πάμε και όπου βγει!». Ανακοινώνει ο κ. Μητσοτάκης αλλαγή κυβερνητικού σχήματος, βγαίνουν πρόθυμοι διάφοροι να χαρακτηρίζουν τι είναι αυτή η αλλαγή του κυβερνητικού σχήματος και τελικώς από κάτω όλα είναι κούφια. Ούτε ΦΕΚ για τις αρμοδιότητές σας δεν έχει βγει. Κι έτσι είναι όλα!

Υπουργοποίησε δύο προέδρους Επιτροπών και τώρα δεν έχουν πρόεδρο οι δύο κοινοβουλευτικές επιτροπές. Άλλαξε τον Υφυπουργό στο Προστασίας του Πολίτη και τώρα συνεδριάζει σαν ακυβέρνητο καράβι η αρμόδια επιτροπή.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Κύριε Κυρανάκη, κύριε Αναπληρωτή Υπουργέ, σας ρώτησα πράγματα που δεν προϋποθέτουν να πάτε να δείτε τους κλειδούχους και να δείτε τις γραμμές. Σας ρώτησα πράγματα που έχουν να κάνουν με την κυβερνητική εξαγγελία και την πρωθυπουργική εξαγγελία. Η πρωθυπουργική εξαγγελία είναι διακρατική συμφωνία με φορέα έμπειρο άλλου κράτους. Ποιος είναι αυτός ο φορέας;

Ήρθε ο Πρωθυπουργός μετά πολλών βασάνων εδώ στην προ ημερησίας διατάξεως συζήτηση, για να πει κάτι βαρύγδουπο. Αισθάνθηκα λίγο σαν να είναι τηλεπαιχνίδι, ότι μας κρατάει και σε αγωνία. Εσείς σήμερα ξέρετε ποιος είναι αυτός ο φορέας, που τον εξήγγειλε ο κ. Μητσοτάκης εδώ μέσα στη Βουλή σε μια σπάνια εμφάνισή του; Ξέρετε τι περιλαμβάνει αυτή η συμφωνία; Κατά την παράδοση που σας έκανε ο κ. Σταϊκούρας, σας ενημέρωσε γι’ αυτό; Σας ενημέρωσε, δηλαδή, για αυτά τα οποία ο Πρωθυπουργός λέει ότι η λύση την οποία προκρίνουμε, είναι η λύση της διακρατικής συμφωνίας με σημαντικό ξένο οργανισμό με μεγάλη εμπειρία, ο οποίος για μεγάλο χρονικό διάστημα θα αναλάβει μέσω μιας τέτοιας συμφωνίας να υποστηρίξει τον ΟΣΕ για τη συντήρηση και την αναβάθμιση του δικτύου;

Αυτό είναι κυβερνητική πολιτική που έχει εξαγγελθεί στις 5 Μαρτίου. Έχετε ενημερωθεί γι’ αυτό; Θέλετε να ενημερώσετε και τη Βουλή; Αν δεν έχετε ενημερωθεί και αυτό οδηγεί σε συμπεράσματα.

Δεύτερον, μέχρι εσείς να πάτε να δείτε τους κλειδούχους που μας λέτε και να αποκτήσετε ιδία αντίληψη των πραγμάτων, με τίνος ευθύνη οι άνθρωποι θα μπαίνουν στα τρένα; Με δική σας; Διότι αν δεν έχετε ίδια αντίληψη και επιφυλάσσεστε να διαμορφώσετε ίδια αντίληψη και υπάρχει η πρωθυπουργική δήλωση ότι δεν είναι ασφαλείς οι μεταφορές και ασφαλείς μεταφορές θα έχουμε -αν έχουμε- το 2027, αναλαμβάνετε την ευθύνη αυτή; Μας λέτε να μπαίνει ο κόσμος στα τρένα ή πρέπει να παγώσουν οι μεταφορές μέχρι να κάνετε την αυτοψία σας και να γίνει και οτιδήποτε άλλο;

Βεβαίως πρέπει να σας πω ότι ο τρόπος με τον οποίο διατυπώσατε ποικιλώνυμες επιφυλάξεις, στα αλήθεια δεν τιμά ούτε τα θύματα ούτε τους συγγενείς των θυμάτων. Διότι τοποθετηθήκατε σαν να είναι όλα ομιχλώδη και ερευνητέα, ενώ υπάρχουν ων ουκ έστιν αριθμός πορίσματα μεταξύ των οποίων και του ΕΟΔΑΣΑΑΜ που εσείς το επικαλείστε -η δική σας Κυβέρνηση το επικαλείται- που λέει δεν είναι ασφαλείς οι μεταφορές. Θέλετε να το ελέγξετε, να το τσεκάρετε ιδίοις όμμασι και αυτό; Μέχρι να γίνει αυτό, εάν συμβεί και άλλο δυστύχημα -όπως είναι προδιαγεγραμμένο γιατί προδιαγεγραμμένο ήταν και το έγκλημα των Τεμπών, είχαν προειδοποιήσει οι εργαζόμενοι όχι μία φορά, αλλά ατελείωτες φορές, ένα πακέτο τεράστιο είναι οι διαμαρτυρίες τους- ποιος αναλαμβάνει την ευθύνη;

Κύριε Κυρανάκη, θα ήθελα να μου απαντήσετε συγκεκριμένα. Αν δεν έχετε αυτή την ενημέρωση καθόλου, επίσης θα ήθελα να μου απαντήσετε συγκεκριμένα, όπως και αν ο κ. Μητσοτάκης κατά την πρότασή του -την οποία αποδεχθήκατε- να σας τοποθετήσει σε αυτό το πάρα πολύ σοβαρό πόστο, σας έδωσε αυτή την πληροφόρηση. Δηλαδή σας είπε «Κωνσταντίνε, σου προτείνω να αναλάβεις εδώ, δεν θα σου πω τι έχουμε σκοπό να κάνουμε και ούτε θα σου πω ότι είναι ασφαλείς οι μεταφορές» ή αν σας είπε το αντίστροφο ότι θα κάνουμε αυτό κι αυτό κι εκείνο -να μας τα πείτε επιτέλους, περιμένουμε- και είναι ασφαλείς οι μεταφορές.

Πρέπει πάντως στους πολίτες να δοθούν απαντήσεις και οι πολίτες να καταλάβουν πώς κυβερνιέται αυτή η χώρα. Γιατί μέχρι στιγμής αυτό που καταλαβαίνουμε όλοι είναι ότι μέχρι τις 14 Μαρτίου είχαν όλοι κατεβάσει τα μολύβια, περιμένοντας το τηλεφώνημα του Πρωθυπουργού για να δουν αν μένουν στη θέση ή αν πάνε αλλού. Και από τις 14 Μαρτίου μέχρι σήμερα δεν υπάρχει ανάθεση επίσημη αρμοδιοτήτων στον Υπουργό, ο οποίος καλείται να αναλάβει το πεδίο των σιδηροδρόμων.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Υπουργέ, κύριε Κυρανάκη, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κατ’ αρχάς, κυρία Κωνσταντοπούλου, ξεκίνησα από χθες τις αυτοψίες και πήγα και είδα και σταθμάρχες και κλειδούχους, τους οποίους αναφέρατε και λίγο απαξιωτικά, λέγοντας «μέχρι να πάτε να δείτε αυτούς τους κλειδούχους».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καθόλου απαξιωτικά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Αυτό λέει πολλά για τον χαρακτήρα σας.

Θα συνεχίσω να το κάνω. Θα πάω σε κάθε δυνατό σημείο για να μπορέσω να δω με τα μάτια μου, γιατί αυτό είναι το καθήκον μου και έτσι το αντιλαμβάνομαι. Για εσάς μπορεί να έχει μεγαλύτερη σημασία η πολιτική επικοινωνιακή αντιπαράθεση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ έχω πάει προ πολλού, δεν θυμήθηκα να πάω το 2025.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ μη διακόπτετε. Κυρία Πρόεδρε, δεν σας διέκοψε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Έχει μεγαλύτερη σημασία…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το 2025 θυμηθήκατε να πάτε…

**ΠΡΟΕΔΡΕΥΩΝ (Βασίλειος Βιλιάρδος):** Παράκληση, παράκληση να μη διακόπτετε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** ...η πολιτική επικοινωνιακή αντιπαράθεση και οι κινήσεις εντυπωσιασμού.

Για εμένα έχει όντως σημασία να μιλήσω με τους ανθρώπους. Έχει τεράστια σημασία και θα το κάνω. Και όταν δω ότι οι πληροφορίες που λαμβάνω επίσημα ταυτίζονται με αυτά τα οποία μου λένε οι άνθρωποι στο πεδίο, την πραγματικότητα, τότε θα νιώσω ότι μπορώ με πολύ μεγάλη ειλικρίνεια και ευθύτητα να ενημερώσω και το Σώμα και φυσικά την κοινωνία.

Για την ερώτηση που κάνετε σε σχέση με την ομιλία του Πρωθυπουργού στις 5-3 στην προ ημερησίας διατάξεως συζήτηση, το απόσπασμα έχει ως εξής, αυτό το οποίο αναφέρετε ως ομολογία. Λέει: «Συγκρατήστε δύο κεντρικές κυβερνητικές προτεραιότητες. Η πρώτη αφορά τη δυνατότητά μας ως προς το τροχαίο υλικό, δηλαδή τα τρένα, τα βαγόνια, η χώρα τουλάχιστον στη γραμμή κορμού Αθήνας- Θεσσαλονίκης να αποκτήσει σύγχρονα τρένα έως το 2027. Να ανανεώσουμε δηλαδή ουσιαστικά το τροχαίο υλικό το οποίο έχουμε σήμερα», δηλαδή την παραγγελία -αυτά είναι δικά μου λόγια- νέων σύγχρονων τραίνων. Αυτό λέει ο Πρωθυπουργός. Αυτό εσείς το λέτε ομολογία για κάτι το οποίο εσείς καταλάβατε, ερμηνεύετε ή θέλετε πιθανώς να παραπληροφορήσετε.

Λέει επίσης: «Και η δεύτερη προτεραιότητά μας αφορά τον τρόπο με τον οποίο ο ΟΣΕ θα κάνει την υποστήριξη και συντήρηση των υποδομών». Φαντάζομαι γνωρίζετε ότι σήμερα η συντήρηση των υποδομών, όχι σιδηροδρομικού δικτύου μόνο, αλλά σε μια σειρά από υποδομές της χώρας, γίνεται και με τη συμμετοχή ιδιωτικού τομέα από το εξωτερικό. Φαντάζομαι ότι το ξέρετε αυτό. Δεν είναι κάτι καινούργιο. Γινόταν και επί ημερών σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι επί δικών μου. Μην τα μπερδεύετε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Επί ημερών σας, όσο ήσασταν εσείς στον ΣΥΡΙΖΑ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάνετε λάθος.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Όσο ήσασταν εσείς στον ΣΥΡΙΖΑ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάνετε λάθος.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Όχι, όχι, εσείς κάνετε λάθος. Δεν τα ξέρετε καλά. Δεν τα ξέρετε καλά.

Η λύση την οποία προκρίνουμε είναι η λύση της διακρατικής συμφωνίας με σημαντικό ξένο οργανισμό με μεγάλη εμπειρία, ο οποίος για μεγάλο χρονικό διάστημα θα αναλάβει μέσω μιας τέτοιας συμφωνίας να υποστηρίξει τον ΟΣΕ για τη συντήρηση και την αναβάθμιση του δικτύου.

Δύο χρόνια πριν, επί υπουργίας Γιώργου Γεραπετρίτη στο συγκεκριμένο Υπουργείο, έχουν υπογραφεί δύο μνημόνια, ένα με τον γερμανικό οργανισμό σιδηροδρόμων και ένα με τον γαλλικό. Άρα, λοιπόν, η πρόθεση της Ελληνικής Κυβέρνησης για διεθνή εμπειρία, διεθνή συνεργασία, για να μπορέσουμε να έχουμε ειδικούς οι οποίοι θα βοηθήσουν τους ανθρώπους μας εδώ στον ΟΣΕ, για να μπορέσουμε να έχουμε τις ευρωπαϊκές προδιαγραφές και να μπορέσουμε να αναβαθμίσουμε τον σιδηρόδρομο, είναι κάτι κακό; Είναι κάτι το οποίο δεν το θέλετε; Αν δεν θέλετε διεθνή εμπειρία, πείτε το ευθέως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιος είναι ο φορέας πείτε μας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Δεν υπάρχει, κυρία Κωνσταντοπούλου. Δεν υπάρχει. Δεν υπάρχει κάποια συμφωνία αυτήν τη στιγμή η οποία να είναι ενεργή ή να έχει κατατεθεί ή να είναι στα πρόθυρα υπογραφής, αν είναι αυτό το οποίο ρωτάτε.

Υπάρχουν δύο μνημόνια συνεργασίας, ένα με τη Γαλλία, ένα με τη Γερμανία, τα οποία δηλώνουν πρόθεση για συνδρομή σε τεχνικό επίπεδο. Αυτό είναι κάτι το οποίο οι ίδιοι οι υπηρεσιακοί του ΟΣΕ ζητούν και είναι το αυτονόητο το οποίο πρέπει να κάνουμε, όταν λέμε ότι θέλουμε να βάλουμε ευρωπαϊκές προδιαγραφές στον σιδηρόδρομο.

Και θέλω, τέλος, να σας πω, μια και κατά τη συνήθη πρακτική σας, ειρωνευτήκατε και το θέμα του ΦΕΚ, το οποίο προφανώς μέσα σε λίγα εικοσιτετράωρα, σε λίγες εργάσιμες ημέρες θα έχει βγει, όπως γίνεται μετά από κάθε σχηματισμό κυβέρνησης και κάθε ανασχηματισμό. Ξέρετε πότε βγήκε το ΦΕΚ του Αναπληρωτή Υπουργού Υποδομών στην κυβέρνηση ΣΥΡΙΖΑ, την πρώτη, στην οποία συμμετείχατε εσείς ως Πρόεδρος της Βουλής;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν συμμετείχα σε καμία κυβέρνηση, ήμουν Πρόεδρος της Βουλής.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, αφήστε τον να πει την άποψή του. Δεν θα διακόπτετε συνεχώς. Δεν γίνεται. Μιλάτε εσείς, δεν σας διέκοψε κανείς.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ξέρετε πότε; Θυμάστε;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, κάνετε ερωτήσεις, που δεν είναι το σωστό. Αν ερωτάται, θα πρέπει να απαντήσει.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Δεν ξέρετε. Να σας θυμίσω. Δύο μήνες μετά. Δύο μήνες μετά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και ήταν σωστό αυτό λέτε;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Βγήκε το ΦΕΚ όταν ήσασταν Πρόεδρος της Βουλής επί ΣΥΡΙΖΑ, του κ. Σπίρτζη.

Εγώ, λοιπόν, θα ενημερωθώ για όλα και τη σημερινή πραγματικότητα και την πραγματικότητα επί ημερών της πρώτης κυβέρνησης ΣΥΡΙΖΑ, στην οποία συμμετείχατε και επί ημερών της δεύτερης κυβέρνησης ΣΥΡΙΖΑ και για ό,τι ακολούθησε.

Θα ενημερωθώ για όλα και θα έρθω εδώ με προτάσεις και πλήρη αποτύπωση και ειλικρίνεια και θα την κάνουμε αυτή την κουβέντα ειλικρινά και θα είστε έτοιμη να ακούσετε αλήθειες, κυρία Κωνσταντοπούλου.

Ευχαριστώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς να είστε έτοιμος.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Αναπληρωτή Υπουργό.

Πριν συνεχίσουμε, έχω την τιμή να ανακοινώσω στο Σώμα ότι δεν θα συζητηθούν κατόπιν συνεννόησης οι εξής ερωτήσεις:

Η πρώτη με αριθμό 625/10-3-2025 επίκαιρη ερώτηση δευτέρου κύκλου του Βουλευτή Δράμας της Κοινοβουλευτικής Ομάδας του ΠΑΣΟΚ - Κινήματος Αλλαγής» κ. Αναστάσιου Νικολαΐδη προς τον Υπουργό Εθνικής Άμυνας με θέμα: «Άμεση άρση των περιορισμών υλοτομίας εντός της Ζώνης Ασφάλειας Προκάλυψης (0-500 μ.) της περιοχής των Δασαρχείων Δράμας και Κάτω Νευροκοπίου και επαναφορά της εδώ και πάνω από τριάντα έτη ισχύουσας κατάστασης».

Η όγδοη με αριθμό 641/10-3-2025 επίκαιρη ερώτηση δευτέρου κύκλου της Βουλευτού Β΄ Πειραιώς της Κοινοβουλευτικής Ομάδας του Κομμουνιστικού Κόμματος Ελλάδας» κ. Διαμάντως Μανωλάκου προς τον Υπουργό Περιβάλλοντος και Ενέργειας με θέμα: «Πολύ σοβαρές και επικίνδυνες εξελίξεις με την Oil One».

Η πέμπτη με αριθμό 628/10-3-2025 επίκαιρη ερώτηση πρώτου κύκλου της Βουλευτού Αχαΐας της Κοινοβουλευτικής Ομάδας της Νέας Αριστεράς κ. Αθανασίας Αναγνωστοπούλου**,** προς την Υπουργό Παιδείας, Θρησκευμάτων και Αθλητισμού με θέμα: «Αδιαφάνεια και αναξιοκρατία στο σύστημα μεταθέσεων και αποσπάσεων των εκπαιδευτικών των μουσικών σχολείων».

Η τέταρτη με αριθμό 619/4-3-2025 επίκαιρη ερώτηση πρώτου κύκλου του Βουλευτή Σερρών της Κοινοβουλευτικής Ομάδας της Ελληνικής Λύσης κ. Κωνσταντίνου Μπούμπαπρος τον Υπουργό Υποδομών και Μεταφορών με θέμα: «Κατάργηση εκδοτηρίων σε τριάντα τέσσερις σιδηροδρομικούς σταθμούς σε όλη την Ελλάδα».

Η έβδομη με αριθμό 640/10-3-2025 επίκαιρη ερώτηση δευτέρου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεώργιου Καραμέρου προς τον Υπουργό Υποδομών και Μεταφορών με θέμα: «Απαράδεκτη εξαίρεση θυμάτων του εγκλήματος στα Τέμπη από τη διαδικασία των αποζημιώσεων».

Η τρίτη με αριθμό 630/10-3-2025 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας του Κομμουνιστικού Κόμματος Ελλάδας» κ. Νικόλαου Καραθανασόπουλουπρος τον Υπουργό Κλιματικής Κρίσης και Πολιτικής Προστασίαςμε θέμα: «Για τις ζημιές στον Δήμο Αργοστολίου από τις πλημμύρες την 13η Φεβρουαρίου 2025 - Μέτρα αντιπλημμυρικής προστασίας και αποκατάστασης - ανακούφισης των πληγέντων στην Τοπική Κοινότητα (Τ.Κ.) Περατάτων της Δημοτικής Ενότητας (Δ.Ε.) Λειβαθούς του Δήμου Αργοστολίου».

Η δέκατη τέταρτη με αριθμό 645/10-3-2025 επίκαιρη ερώτηση δευτέρου κύκλου του Βουλευτή Κορινθίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεώργιου Ψυχογιού προς τον Υπουργό Κλιματικής Κρίσης και Πολιτικής Προστασίας με θέμα: «Άρση Επικινδυνότητας για το χωριό της Βρίσας».

Η πρώτη με αριθμό 623/8-3-2025 επίκαιρη ερώτηση πρώτου κύκλου του Βουλευτή Ιωαννίνων της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ιωάννη Τσίμαρη προς την Υπουργό Παιδείας, Θρησκευμάτων και Αθλητισμού με θέμα: «Μετατροπή 34ου Νηπιαγωγείου Ιωαννίνων σε Πειραματικό και οι συμβατικές υποχρεώσεις παραχώρησης του ακινήτου».

Η όγδοη με αριθμό 631/10-3-2025 επίκαιρη ερώτηση πρώτου κύκλου του Ανεξάρτητου Βουλευτή Β1΄ Βορείου Τομέα Αθηνών κ. Χαράλαμπου Κατσιβαρδά προς την Υπουργό Παιδείας, Θρησκευμάτων και Αθλητισμού με θέμα: «Οικονομική και υλικοτεχνική υποστήριξη της Ελληνικής Κοινότητος Μείζονος Μόντρεαλ (ΕΚΜΜ), εις τον Καναδά, διά την ανέγερση γυμνασίου σχολείου».

Η τέταρτη με αριθμό 620/4-3-2025 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας της Ελληνικής Λύσης κ. Μαρίας Αθανασίου προς την Υπουργό Εργασίας και Κοινωνικής Ασφάλισης με θέμα: «Ανάγκη για θεσμοθέτηση της προσμέτρησης στις συντάξιμες αποδοχές του χρόνου εργασίας των συνταξιούχων του Δημοσίου με καθεστώς αυτοαπασχολούμενου».

Η δεύτερη με αριθμό 636/10-3-2025 επίκαιρη ερώτηση πρώτου κύκλου της Βουλευτού Κοζάνης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Καλλιόπης Βέττα προς τον Υπουργό Περιβάλλοντος και Ενέργειας με θέμα: «Ασφυκτιά η Γαλατινή από την ανεξέλεγκτη αδειοδότηση των ΑΠΕ».

Η ενδέκατη με αριθμό 642/10-3-2025 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ Νικόλαου Παππά προς τον Υπουργό Εθνικής Οικονομίας και Οικονομικών με θέμα: «Δασμοί ΗΠΑ στην ΕΕ. Ποια είναι η προετοιμασία της Κυβέρνησης;».

Η δωδέκατη με αριθμό 643/10-3-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικών με θέμα: «O κίνδυνος απώλειας πόρων από το Ταμείο Ανάκαμψης και Ανθεκτικότητας προ των πυλών».

Θα ολοκληρώσουμε τώρα με την πέμπτη με αριθμό 647/10-3-2025 επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Προστασίας του Πολίτη με θέμα: «Η αστυνομική βία απέναντι στην πορεία της 8ης Μάρτη για τα δικαιώματα των γυναικών».

Στην επίκαιρη ερώτηση θα απαντήσει ο Υπουργός Προστασίας του Πολίτη, ο κ. Μιχάλης Χρυσοχοΐδης.

Έχετε τον λόγο, κυρία Πρόεδρε, για την πρωτολογία σας για δύο λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Κύριε Υπουργέ, επιτέλους ήρθατε στον κοινοβουλευτικό έλεγχο. Είναι η ένατη επίκαιρη ερώτηση που καταθέτω στο Υπουργείο Προστασίας του Πολίτη, οι περισσότερες επί των ημερών σας. Μονίμως έρχονταν Υφυπουργοί. Το θέμα της είναι η αστυνομική βία απέναντι στην πορεία της 8ης Μάρτη για τα Δικαιώματα των Γυναικών.

Και σας έχω καταθέσει βεβαίως:

Την προηγούμενη εβδομάδα, επίκαιρη ερώτηση για τις περιπτώσεις παρακρατικής δράσης και οργανωμένης προβοκάτσιας εις βάρος των διαδηλωτών σε συνεργασία με την Ελληνική Αστυνομία στις 28 Φλεβάρη το 2025 -στείλατε τον Υφυπουργό.

Επίκαιρη ερώτηση, επίσης την προηγούμενη εβδομάδα, για τις οργανωμένες επιθέσεις ένστολων αστυνομικών σε πολίτες στις 28 Φεβρουαρίου του 2025 -στείλατε τον Υφυπουργό.

Επίκαιρη ερώτηση στις 9 Δεκεμβρίου του 2024 για την εγκληματική δράση του συλληφθέντος αστυνομικού της Βουλής και τις παραλείψεις των αρχών προς προστασία θυμάτων ενδοοικογενειακής βίας -στείλατε τον Υφυπουργό.

Επίκαιρη ερώτηση στις 9-12-2024 με θέμα: «Ο θάνατος του Ιάσονα Λαλαούνη μετά από τροχαίο που έλαβε χώρα στις 12-3-2021 έξω από τη Βουλή και οι ενέργειες του Υπουργείου σας για την διαλεύκανσή του» –στείλατε τον Υφυπουργό.

Επίκαιρη ερώτηση στις 25 Νοεμβρίου 2024 με θέμα για τις συνθήκες ασφαλείας σε φυλακές και αστυνομικά τμήματα και τους πρόσφατους θανάτους δύο νέων -στείλατε τον Υφυπουργό.

Επίκαιρη ερώτηση στις 11 Νοεμβρίου. Με συγχωρείτε, αυτή είναι προς τον Πρωθυπουργό, έχει καλύτερο ρεκόρ από εσάς. Είναι σαράντα δύο οι επίκαιρες ερωτήσεις που του έχω κάνει μόνον για τις γυναικοκτονίες και δεν τις απαντά και εκατόν πενήντα -νομίζω είναι σήμερα- οι επίκαιρες ερωτήσεις συνολικά που του έχω κάνει.

Επίκαιρη ερώτηση στις 4 Νοεμβρίου του 2024 με θέμα: «Η αστυνομική βία και η αυθαιρεσία σε βάρος των εποχικών πυροσβεστών, εκπροσώπων του Τύπου και μελών του Κοινοβουλίου στις 31 Οκτωβρίου του 2024 στη μεγάλη διαδήλωση των εποχικών πυροσβεστών».

Επίκαιρη ερώτηση στις 27 Νοεμβρίου του 2023 για την επαναλαμβανόμενη δολοφονική αστυνομική βία και την πρόσφατη δολοφονία ενός ακόμη νέου δεκαεπτά ετών.

Και στον προκάτοχό σας, τον κ. Οικονόμου, επίκαιρη ερώτηση στις 28 Αυγούστου του 2023 με θέμα: «Η δολοφονία του Μιχάλη Κατσούρη και οι ευθύνες της Κυβέρνησης».

Νομίζω ότι αν δεν σας πετύχαινα στην επιτροπή την Παρασκευή, ούτε αυτή την επίκαιρη ερώτηση θα ερχόσασταν να απαντήσετε.

Και νομίζω, επίσης, ότι το γεγονός ότι ο κύριος Πρωθυπουργός εν μέσω συζήτησης νομοσχεδίου του Υπουργείου Προστασίας του Πολίτη άλλαξε τους Υφυπουργούς, «αποκεφάλισε» τον κ. Νικολακόπουλο -που ήταν ο αγαπημένος σας για τις απαντήσεις στις επίκαιρες ερωτήσεις μου, εκείνος ο οποίος μου έλεγε πως αν έχω στοιχεία για αστυνομική βία, να πάω στον εισαγγελέα, να πάω στη δικαιοσύνη, θα ελέγξει τις καταγγελίες και ούτω καθεξής- και εν μέσω ανασχηματισμού, για τον οποίο δεν έχουν ακόμα βγει τα ΦΕΚ, συζητιούνται νομοσχέδια αρμοδιότητά σας, είναι πάρα πολύ χαρακτηριστικό της περιφρόνησης για την προστασία του πολίτη, την προστασία της ασφάλειας των πολιτών που βρίσκεται υπό την εγγύηση του κράτους, της πολιτείας, για την προστασία του δικαιώματος όλων μας –όλων μας, κύριε Υπουργέ, όχι μόνον όποιων στην Κυβέρνηση, όλων μας- να κυκλοφορούμε ελεύθεροι, να κυκλοφορούμε και να ασκούμε τα δικαιώματά μας και να αναπτύσσουμε την προσωπικότητά μας και να εκφράζουμε τη διαφωνία μας και να διαδηλώνουμε, χωρίς να κινδυνεύει η σωματική μας ακεραιότητα, να κυκλοφορούμε στο δρόμο, χωρίς να φοβόμαστε ότι μπορεί να μας σπάσει στο ξύλο ένας αστυνομικός.

Τη συνάδελφό μου εδώ και Βουλευτίνα μας, την Τζώρτζια Κεφαλά, την είχε σπρώξει και είχε ασκήσει εναντίον της βία αστυνομικός στις 25 Νοεμβρίου 2024 στην πορεία των φεμινιστικών οργανώσεων, ανήμερα της Διεθνούς Ημέρας κατά της Έμφυλης Βίας και το γνωρίζετε αυτό και το έχω καταγγείλει δημοσίως, αλλά απάντηση δεν πήραμε.

Βία κατά των ανθρώπων που συμπαρίστανται και εκφράζουν αλληλεγγύη σε όσους τους παίρνουν τα σπίτια ή σε όσους τους βγάζουν από τα σπίτια τους με τη διαδικασία των ηλεκτρονικών πλειστηριασμών και των εξώσεων.

Βία κατά των εποχικών πυροσβεστών που διεκδικούν τη δουλειά τους και είναι αυτοί οι ήρωες που μας σώζουν.

Βία κατά των διαδηλωτών, φοιτητών, μαθητών που ζητούν δικαιοσύνη, βία κατά των ανθρώπων εν γένει που βαφτίζονται εσωτερικοί εχθροί.

Βία στις 8 Μαρτίου και κατά των οργανώσεων, των φεμινιστικών γυναικείων και λοιπών οργανώσεων για την ισότητα, που συγκεντρώθηκαν στον απόηχο ενός ακραίου επεισοδίου που έγινε εδώ στη Βουλή, το οποίο προκάλεσε πραγματική οργή και εξέγερση σε πάρα πολλούς ανθρώπους σε όλη την κοινωνία, με έναν συνταξιούχο αστυνομικό, τον κ. Κυριαζίδη, να απευθύνεται σε εμένα και να μου λέει «κάνε κανένα παιδί!», επειδή απευθύνθηκα στα παιδιά και μίλησα για τα παιδιά με αφορμή το έγκλημα των Τεμπών.

Στις 7, λοιπόν, Μαρτίου ο κύριος Πρωθυπουργός σε δύσκολη θέση διαγράφει τον κ. Κυριαζίδη που είχε κάνει τα ίδια ξανά και ξανά, δεν ήταν η πρώτη φορά, όπως και άλλοι Βουλευτές της Νέας Δημοκρατίας. Έρχεται και μου ζητάει συγγνώμη, λέγοντας ότι παρ’ όλα αυτά είναι άλλο η γυναίκα Ζωή Κωνσταντοπούλου από την οποία ζητά συγγνώμη και άλλο η πολιτικός Ζωή Κωνσταντοπούλου, από την οποία όχι απλώς δεν ζητά συγγνώμη αλλά προτρέπει στο να εκδηλώνεται με αυτόν τον τρόπο που εσείς ξέρετε η κυβερνητική αντίδραση.

Ξέρετε ότι επί των ημερών σας έχει ριφθεί εναντίον μου και χειροβομβίδα κρότου λάμψης, η οποία έσκασε στα ελάχιστα χιλιοστά από τα πόδια μου -είναι αποτυπωμένο σε βίντεο αυτό- την ημέρα της μεγάλης διαμαρτυρίας των εποχικών πυροσβεστών, για τους οποίους ο κ. Μαρινάκης, ο Κυβερνητικός Εκπρόσωπος, έλεγε ότι είναι προβοκάτορες και ότι εγώ τους υποκινώ, τα ίδια δηλαδή που λέτε και λέει η Κυβέρνησή σας και για όλον αυτόν τον κόσμο, τη λαοθάλασσα, που διαδηλώνει για δικαιοσύνη και για οξυγόνο, αναφερόμενοι στο έγκλημα των Τεμπών.

Η προσδοκία όλων θα ήταν τουλάχιστον στις 8 Μαρτίου, μετά από αυτά τα αποκρουστικά που έγιναν εδώ στη Βουλή και την υποκριτική συγγνώμη Μητσοτάκη, να αφήσετε την πορεία να πορευθεί ησύχως και ηρέμως, όπως πορευόταν και να διαμαρτυρηθούν όσοι συμμετείχαν και όσες συμμετείχαν, κατά πλειοψηφία γυναίκες αλλά και άνδρες και άνθρωποι όλων των ηλικιών, άνθρωποι με τα παιδιά τους, να πορευθούν και να διαμαρτυρηθούν και να διαδηλώσουν, όπως έχουν το δικαίωμα, γιατί τα δικαιώματα των γυναικών κατακτήθηκαν με αιματοκυλισμένους αγώνες γυναικών σε προηγούμενους αιώνες.

Και η 8η Μαρτίου αυτό ακριβώς συμβολίζει, τον αιματοκυλισμένο αγώνα των εργατριών της κλωστοϋφαντουργίας στην Αμερική, που κατέκτησαν, όμως, για όλες μας αυτά τα οποία και σήμερα φαίνεται να τα αμφισβητείτε.

Σε αυτή, λοιπόν, την πορεία επέπεσε η Αστυνομία, υπήρχαν παραταγμένες αστυνομικές δυνάμεις ένστολες και ένοπλες, οι οποίες κάποια στιγμή αποφάσισαν να πραγματοποιήσουν έφοδο. Και ελπίζω να μη μου πείτε κάποιο σενάριο γιατί τα είδα με τα μάτια μου αυτά τα οποία λέω.

Και εκείνο το οποίο έχει αποτυπωθεί είναι ότι ο λόγος αυτής της επίθεσης ήταν να μη φτάσει αυτή η πορεία στα γραφεία της Hellenic Train. Γιατί να μη φτάσει; Είστε εσείς εις την υπηρεσία των γραφείων της Hellenic Train, ή στην υπηρεσία των πολιτών της χώρας; Και όποιος θέλει να πάει διαμαρτυρόμενος και οι γυναίκες που θέλησαν να πάνε διαμαρτυρόμενες και οι συλλογικότητες και οι πρωτοβουλίες και όλοι οι άνθρωποι που θέλησαν να πάνε διαμαρτυρόμενοι μέχρι το τέλος της πορείας τους είναι υποχρεωμένοι να δέχονται βία;

Κύριε Χρυσοχοΐδη, έχω υπερασπιστεί και συνεχίζω να το κάνω αμέτρητα θύματα αστυνομικής βίας, και είστε ο μακροβιότερος Υπουργός Προστασίας του Πολίτη στη χώρα με όλες τις κυβερνήσεις. Ποιες ήταν ακριβώς οι εντολές που δόθηκαν στην Αστυνομία εκείνη τη μέρα, στις 8 Μαρτίου; Τι έλεγχο έχετε διενεργήσει για τη βία που ασκήθηκε και πώς δικαιολογείτε ότι κάθε φορά επ’ ευκαιρία της άσκησης των δημοκρατικών δικαιωμάτων των πολιτών που δεν αρέσουν στην Κυβέρνηση ενεργοποιούνται δολοφονικές επιθέσεις ταγμάτων αστυνομικών που λειτουργούν σε στρατιωτική πειθαρχία και με σαφή εντολή; Είναι σαφές ότι δεν μιλάμε για κάποιους θερμοκέφαλους που αυτομολούν, όπως είναι και σαφές ότι μιλάμε για εντολές. Παρακαλώ, απαντήστε μου γιατί δώσατε αυτήν την εντολή και πώς αναλαμβάνετε ευθύνη απέναντι σε αυτό που συνέβη.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Ορίστε, κύριε Υπουργέ, έχετε τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ευχαριστώ πολύ, κύριε Πρόεδρε, όπως ευχαριστώ και την Πρόεδρο της Πλεύσης Ελευθερίας, κ. Κωνσταντοπούλου, που μας δίνει σήμερα την αφορμή με την ερώτησή της να αναφερθούμε σε μία σειρά ζητημάτων τα οποία έθεσε. Θα προσπαθήσω να απαντήσω πολύ περιεκτικά τόσο στο συνολικότερο θέμα που έθεσε η κ. Κωνσταντοπούλου, αυτό της βίας, όσο και στα ειδικότερα ζητήματα τα οποία ετέθησαν μέσα από την ερώτησή της αλλά και την τοποθέτησή της τώρα εδώ.

Θα ξεκινήσω, λοιπόν, με αυτό που είπε η κ. Κωνσταντοπούλου, ότι επί πολλά χρόνια υπερασπίζεται θύματα της βίας, κάτι που είναι τιμητικό για κάποιον, είναι τιμητικό για κάποιον να υπερασπίζεται θύματα της βίας. Η βία απλώνεται όλο και περισσότερο τα τελευταία χρόνια στην κοινωνία μας και όχι μόνο στην ελληνική κοινωνία. Έχουμε διάφορες μορφές βίας και πολλές φορές η βία κοστίζει ζωές. Ωστόσο, κυρία Κωνσταντοπούλου, ο δικός μου ρόλος είναι ακόμα πιο κρίσιμος. Ο ρόλος μου είναι να υπερασπίζομαι τα δικαιώματα των ανθρώπων. Αυτό αφορά τόσο το δικαίωμα της ζωής, όπως είναι το δικαίωμα να μπορεί ένα θύμα ενδοοικογενειακής βίας να προσφεύγει στην Αστυνομία και να βρίσκει καταφύγιο εκεί σώζοντας μια ζωή, τη δική της ζωή και των παιδιών της, όσο και το δικαίωμα να διαδηλώνουν οι πολίτες ελεύθερα, όπως αναφέρατε προηγουμένως. Αυτός ο ρόλος, λοιπόν, είναι ακόμα πιο δύσκολος, ταυτόχρονα με τον δικό σας τιμητικό ρόλο και αποστολή που αναλαμβάνετε πάρα πολλές φορές.

Πάνω σε αυτό το ζήτημα έχουν γίνει πολλά πράγματα. Επειδή αναφέρεστε σε εντολές και λοιπά, κατ’ αρχάς εγώ δεν φέρω στολή. Είμαι πολιτικός προϊστάμενος της Αστυνομίας. Δεν είμαι αρμόδιος για τα επιχειρησιακά σχέδια. Ο πολιτικός προϊστάμενος οφείλει να κάνει αυτό που είπα προηγουμένως, να κατοχυρώνει μέσα από τις πολιτικές που ασκεί τα δικαιώματα των πολιτών. Και αυτό έκανα με μία σειρά από διατάξεις που φέραμε εδώ, αλλά και με μία σειρά από μέτρα τα οποία ελήφθησαν.

Κάθε φορά που έχει μια διαδήλωση, θα βλέπετε εδώ έξω ότι υπάρχουν συνήθως πενήντα άοπλες κοπέλες, γυναίκες αστυνομικοί, οι οποίες προσπαθούν σε συνεννόηση με τους διαδηλωτές να γίνεται κάθε φορά η διαδήλωση ειρηνικά. Επαναλαμβάνω ότι πρόκειται, κυρίως, για άοπλες γυναίκες αστυνομικούς που κάνουν μία προσπάθεια σε συνεννόηση πάρα πολλές φορές με τους διαδηλωτές, έτσι ώστε να μην ασκείται βία και να τελειώσει η διαδήλωση εκπληρώνοντας τον στόχο για τον οποίο έγινε.

Για ποιον λόγο, άραγε, ένας πολιτικός προϊστάμενος της Αστυνομίας, όπως εγώ ή ο οποιοσδήποτε άλλος, να μη θέλει να διαδηλώσουν οι πολίτες; Πού στηρίζεται, δηλαδή, αυτό; Ποια είναι η λογική του βάση; Πριν από είκοσι μέρες, στις 28 Φεβρουαρίου, συγκεντρώθηκαν εδώ μπροστά στη Βουλή πάνω από τριακόσιες χιλιάδες άνθρωποι ή όσο θέλει ο καθένας. Ήταν, δηλαδή, μία από τις μεγαλύτερες συγκεντρώσεις στην ιστορία της πόλης αυτής. Ολοκληρώθηκε η εκδήλωση, κηρύχθηκε η λήξη από τους οργανωτές και στη συνέχεια εμφανίστηκαν εκατό κουκουλοφόροι.

Τι δουλειά έχουν οι κουκουλοφόροι μέσα στις συγκεντρώσεις; Μήπως είναι παρακρατικοί; Αλήθεια;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αλήθεια!

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Αν είναι παρακρατικοί, λοιπόν, εγώ το ερευνώ αυτό πολλά χρόνια και δεν έχω βρει κανέναν παρακρατικό. Παρακρατικοί υπήρχαν...

Αν είναι έτσι τότε, κυρία Κωνσταντοπούλου, εγώ δεν θέλω να αναφέρομαι στο παρελθόν, αλλά όλα αυτά τα φαινόμενα υπήρχαν πάντα. Και επί των ημερών μου, όποτε ήμουν Υπουργός, εξαρθρώθηκαν πολλές τέτοιες οργανώσεις. Αν θέλετε, πείτε τις «παρακρατικές», «τρομοκρατικές», όπως θέλετε πείτε τις. Πού εμφανίστηκαν, λοιπόν, αυτοί οι εκατό μέσα στο ειρηνικό πλήθος;

Ξέρετε, κυρία Κωνσταντοπούλου -και σας το λέω με μεγάλη ευθύνη- εάν η Αστυνομία, την ώρα που αυτοί που έσπαγαν τα μάρμαρα και εκτόξευαν μολότοφ…

Να κάνω μία παρένθεση εδώ. Η μολότοφ, κύριε Πρόεδρε, σκοτώνει. Η μολότοφ σκοτώνει και απευθύνεται στον αστυνομικό. Ή μήπως του αστυνομικού η ζωή δεν έχει αξία; Αν δεν έχει αξία η ζωή του αστυνομικού τότε θα κάνουμε μια άλλη συζήτηση εδώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όλες οι ζωές έχουν αξία.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Έτσι μπράβο! Και η ζωή του αστυνομικού έχει αξία. Όμως, ταυτόχρονα, εκεί κινδύνεψαν ζωές μικρών παιδιών. Υπάρχουν αστυνομικοί με πολιτικά που ήταν εκεί παρόντες, ανώτατοι αξιωματικοί, που έβαλαν μέσα με δική τους πρωτοβουλία περίπου διακόσια παιδιά και μητέρες, για να μη χτυπηθούν από τις μολότοφ. Τι δουλειά έχουν οι μολότοφ στις συγκεντρώσεις; Η μολότοφ σκοτώνει, επαναλαμβάνω!

Εάν, λοιπόν, εκείνη την ώρα –συνεχίζω- η Αστυνομία έριχνε χημικά, ξέρετε τι θα γινόταν; Θα είχαμε νεκρούς. Θα ποδοπατούσαν ο ένας τον άλλον χιλιάδες άνθρωποι που ήταν εκεί μπροστά! Για όνομα του Θεού!

Πραγματικά, είμαι εδώ έτοιμος να συζητήσουμε, κυρία Κωνσταντοπούλου -και ζητώ τη συνδρομή σας- εάν υπάρχουν τρόποι να αλλάξουμε μια σειρά από πράγματα. Αυτοκριτικά το λέω. Να το κάνουμε για να γίνουμε καλύτεροι, αποτελεσματικότεροι στη διαχείριση των διαδηλώσεων. Αλήθεια σας λέω και ζητώ και τη γνώμη σας. Όμως, εάν συνεχίσουμε να θεωρούμε ότι αυτοί οι οποίοι κάθε φορά διαλύουν τις συγκεντρώσεις είναι κάποιοι παρακρατικοί, βαλτοί, τότε δεν μπορούμε να συνεννοηθούμε πραγματικά.

Το ίδιο έγινε στις 8 Μαρτίου, κυρία Κωνσταντοπούλου. Ακριβώς το ίδιο έγινε. Ακριβώς το ίδιο! Διακόσιοι κουκουλοφόροι ξέκοψαν από την πορεία την ειρηνική των χιλίων πεντακοσίων γυναικών και ανδρών για την «Ημέρα της Γυναίκας» και έσπασαν έξι ξενοδοχεία, έσπασαν άλλα τέσσερα κτίρια και διέλυσαν τη συγκέντρωση. Διότι αυτοί διέλυσαν τη συγκέντρωση!

Ε, λοιπόν, αυτό πρέπει να δούμε με ποιον τρόπο θα το λύσουμε. Εγώ αναζητώ τρόπους, αλήθεια σας λέω, ούτως ώστε να γίνουμε καλύτεροι και αποτελεσματικότεροι. Γίνονται λάθη; Γίνονται. Αστοχίες; Γίνονται. Όμως, ο αρχικός στόχος, η στρατηγική κάθε φορά είναι να προστατευθεί η διαδήλωση, να γίνει η διαδήλωση και όχι να γίνονται επεισόδια, γιατί από τα επεισόδια κινδυνεύουν πρωτίστως οι αστυνομικοί.

Θεωρώ, λοιπόν, ότι κάποια στιγμή στα κρίσιμα ζητήματα, όπως είναι το συνταγματικό δικαίωμα του συνέρχεσθαι, θα μπορούσαμε να συνεννοηθούμε. Κι εγώ το θέλω, κυρία Κωνσταντοπούλου.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρία Πρόεδρε, ορίστε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, αν το θέλετε να συνεννοηθούμε, πρέπει να έρχεστε και στον κοινοβουλευτικό έλεγχο, γιατί πριν από επτά ημέρες εδώ εξηγούσα στον Υφυπουργό κ. Νικολακόπουλο, που είχατε στείλει και τώρα αποκεφαλίστηκε, ότι είναι τόσο πολλές οι καταγγελίες των πολιτών για αστυνομική βία στο συλλαλητήριο της 28ης Φεβρουαρίου, που είναι πραγματικά προσβλητικό και για τη νοημοσύνη μας και για το αίσθημα δικαίου της κοινωνίας το να προσπαθεί η Κυβέρνηση να κάνει το άσπρο μαύρο.

Στις 28 Φεβρουαρίου, πρώτα απ’ όλα ξέρουμε πολύ καλά ότι εκείνοι που δεν θέλανε τη συγκέντρωση ήταν η Κυβέρνηση και όσοι τη στηρίζουν. Και ξέρουμε, επίσης, ότι η Αστυνομία επιστρατεύθηκε κατά τα συνήθως γενόμενα προκειμένου να υπο-υπολογίσει, να πει εκατόν ογδόντα χιλιάδες το ένα εκατομμύριο, να πει ότι ήταν πέντε άνθρωποι, δηλαδή αυτά τα συνήθη που οδηγούν σε γελοιοποίηση την Ελληνική Αστυνομία και την Κυβέρνηση, υπό την οποία δρα με αυτόν τον τρόπο η Αστυνομία.

Στις 28 Φλεβάρη, κύριε Χρυσοχοΐδη, υπήρξαν οργανωμένες ομάδες κουκουλοφόρων, οι οποίοι ήταν προφανέστατα προβοκάτορες και σε ένα μάτι ανθρώπου έμπειρου που έχει πάει σε πάρα πολλές διαδηλώσεις, φαίνονται από χιλιόμετρα. Φαινόντουσαν, επίσης, και στα μάτια των πολιτών οι οποίοι κινηματογράφησαν σκηνές με κουκουλοφόρους σε πλήρη συνεννόηση με αστυνομικούς ένστολους, και σας ρώτησα πριν από δυο εβδομάδες, ποιοι είναι αυτοί; Ποιοι είναι οι αστυνομικοί που συνομιλούν με τους κουκουλοφόρους στο υπόστεγο; Ποιοι είναι οι αστυνομικοί που πάνε και τα σπάνε δίπλα στη Μητρόπολη; Ένστολοι αστυνομικοί κινηματογραφημένοι με τις χακί στολές της ΥΑΒ, τα σπάσανε απέναντι από τη Μητρόπολη στο «chercez la femme». Ποιοι είναι οι αστυνομικοί που λένε «Ψεκάστε τους να φύγουν»; Ένστολοι! Ποιοι είναι οι αστυνομικοί που σταματάνε πολίτη, τον περικυκλώνουν ενώ είναι σε αυτοκίνητο και τον προκαλούν να βγει έξω να αναμετρηθούν; Ποιοι είναι οι αστυνομικοί οι οποίοι επιτέθηκαν στον Πάνο Ρούτσι, τον πατέρα του Ντένις Ρούτσι, του δολοφονημένου παιδιού του εγκλήματος των Τεμπών; Ποιοι είναι οι αστυνομικοί οι οποίοι έσπρωχναν τον Ντίλαν της διαδήλωσης που έμαθα ότι τον λένε Αλέξη; Το παιδί το οποίο με την κιθάρα του τραγουδούσε μπροστά στους αστυνομικούς και τον σπρώχνανε, και του είπαν, κιόλας, «Πακιστανός είσαι, ρε;». Ποιοι είναι αυτοί οι αστυνομικοί; Ποιος τους ελέγχει; Ζητήσατε τα ονόματά τους; Έχετε διατάξει έρευνα; Γιατί ο κ. Νικολακόπουλος που είχε έρθει με εντολή σας πριν από μία βδομάδα, παρίστανε ότι δεν τα ξέρει όλα αυτά. Ποιοι είναι οι αστυνομικοί που πέταξαν μολότοφ στο πλήθος; Διότι υπάρχει καταγεγραμμένη μολότοφ να φεύγει από τη μεριά των αστυνομικών προς το πλήθος. Στο επίκεντρο του πλήθους.

Όλες οι ανθρώπινες ζωές έχουν αξία. Δεν υπάρχει ανθρώπινη ζωή που δεν έχει αξία και κάνετε μεγάλο λάθος να αντιπαραθέτετε τις ανθρώπινες ζωές. Όλες οι ανθρώπινες ζωές έχουν αξία, αλλά η φράση «γνωστοί-άγνωστοι», δεν είναι τυχαία. Οι «γνωστοί-άγνωστοι» είναι, ακριβώς, οι παρακρατικοί που τους γνωρίζει πάρα πολύ καλά η Ασφάλεια και το κράτος και παριστάνει ότι είναι άγνωστοι, γι’ αυτό και υπάρχει αυτός ο όρος. Υπάρχουν βίντεο με προβοκάτορες που πάνε και προκαλούν και μετά μια χαρά τους υποδέχεται η Αστυνομία, αφού τους έχει χρησιμοποιήσει, για να κάνει ντου. Και υπάρχει, βεβαίως, και το μείζον ντοκουμέντο του καλοκαιριού του 2011, την περίοδο των Αγανακτισμένων, αυτών των μεγαλειωδών συγκεντρώσεων που εσείς προσπαθείτε να τις υποβαθμίσετε, που ήταν δημοκρατικές αντιδράσεις πολιτών που ζητούσαν εξηγήσεις για το ότι τους θυματοποιήσατε και τους επιβάλατε ένα χρέος που δεν ήταν δικό τους και δεν το είχαν δημιουργήσει.

Σε αυτές, λοιπόν, τις συγκεντρώσεις κινηματογραφήθηκαν καδρονοφόροι και κουκουλοφόροι να φυγαδεύονται μέσα στη Βουλή, από τα σκαλιά, μάλιστα, μπροστά από τον Άγνωστο Στρατιώτη από ένστολους αστυνομικούς. Τι έχει απογίνει, έγινε έρευνα γι’ αυτό ή ούτε αυτούς τους βρήκατε;

Με τη Marfin τι έχει γίνει κύριε Χρυσοχοΐδη; Κοντεύουμε δεκαπέντε χρόνια, η Κυβέρνησή σας και ο κ. Μητσοτάκης και διάφοροι θερμοκέφαλοι εργαλειοποίησαν όσο δεν έπαιρνε αυτές τις δολοφονίες. Και είναι βέβαιον ότι σωστά έχουν καταδικαστεί οι τραπεζικοί που εξέθεσαν τους εργαζόμενους σε συνθήκη επικίνδυνη και δεν τους άφησαν να απεργήσουν, αλλά είναι εξίσου βέβαιον ότι υπάρχουν κάποιοι δράστες. Έτσι δεν είναι, κύριε Χρυσοχοΐδη; Δεκαπέντε χρόνια μετά, λοιπόν, πώς γίνεται και δεν τους έχετε βρει; Πώς γίνεται και δεν τους έχετε βρει;

Αυτές οι εξηγήσεις, λοιπόν, ότι υπάρχουν κάποιοι μυστηριώδεις την περίοδο που παρακολουθούνται οι πάντες και τα πάντα και που ο Πρωθυπουργός παρακολουθεί όλο το Υπουργικό Συμβούλιο, ότι υπάρχουν κάποιοι μυστήριοι που δεν μπορείτε με τίποτα να τους βρείτε, ενώ τους είδαμε μπροστά στα μάτια μας στο συλλαλητήριο και τους είδαμε ανενόχλητους. Και ήταν πάρα πολύ ξεκάθαρο ότι ήταν όχι απλώς με την ανοχή της Αστυνομίας, ήταν σε συνεργασία με την Αστυνομία. Τι άλλο πρέπει να κάνουμε για να το ερευνήσετε αυτό; Εγώ σας το λέω, με την εμπειρία που έχω και με τη δικηγορική εμπειρία που έχω και με τα πάμπολλα περιστατικά που έχω δει. Ποιοι είναι αυτοί οι ένστολοι που τα λένε μια χαρά με τους κουκουλοφόρους, πριν από την διείσδυση των κουκουλοφόρων και πριν από τις επιθέσεις; Ποιοι είναι; Υπάρχουν φωτογραφίες.

Οι αιτιολογίες λοιπόν που δώσατε, σε εμένα δεν αρκούν. Προτάσεις για την πολιτική προστασία έχουμε καταθέσει δεκάδες και θα σας καταθέσουμε ξανά. Εμείς δεν πρόκειται να αφήσουμε αναπάντητη αυτήν την πρόσκληση που απευθύνετε. Θα καταθέσουμε ξανά, αλλά προϋποτίθεται να ξεκινάμε από την ίδια αφετηρία.

Η ίδια αφετηρία είναι ο σεβασμός της ανθρώπινης ζωής όλων των ανθρώπων, ο σεβασμός των δικαιωμάτων όλων των ανθρώπων και η συναντίληψη ότι σε μία δημοκρατία εκείνος που διαφωνεί προστατεύεται στη διαφωνία του και στη διαμαρτυρία του, όχι απλώς τον ανεχόμαστε. Γιατί ακούσαμε και τις κυβερνητικές δηλώσεις για το συλλαλητήριο της 28ης Φεβρουαρίου ότι «έχουν δικαίωμα να πάνε να δηλώσουν τα συναισθήματά τους». Αλήθεια; Ρωτάει κανείς την Κυβέρνηση αν έχει το δικαίωμα; Είναι ζήτημα ευαρέσκειας της Κυβέρνησης το αν έχω εγώ το δικαίωμα να διαφωνήσω και να διαδηλώσω απέναντι στην Κυβέρνηση; Όχι βέβαια, όχι βέβαια! Ούτε θα υποδείξει η Κυβέρνηση τι θα διαδηλώσει αυτός που διαδηλώνει, αν θα είναι συναισθήματα, αν θα είναι αιτήματα, αν θα είναι αντιδράσεις, αν θα είναι θέσεις, αν θα είναι κατηγορίες και καταγγελίες. Μέχρι στιγμής η Κυβέρνηση μόνο συναισθήματα ευαρεστείται να ανεχθεί.

Για τα ζητήματα της ενδοοικογενειακής και της έμφυλης βίας, θα μου επιτρέψετε να πω ότι δεν δέχομαι αυτά που είπατε. Ήταν εδώ μέσα, στη Βουλή, επί εννέα μήνες αστυνομικός που είχε καταγγελθεί από τη σύζυγό του, επίσης αστυνομικό, για κακοποίηση της ίδιας και των παιδιών τους και παρέμεινε εννέα μήνες χάρη στον κ. Τασούλα. Εννέα μήνες! Εξηγήσεις δεν μου έχετε δώσει. Και σας έχω ζητήσει από τον Δεκέμβρη ποια ήταν η πορεία αυτού του αστυνομικού και για ποιον λόγο έτυχε τέτοιου είδους υπόθαλψης. Διότι όταν ένα θύμα καταγγέλλει και βλέπει τον καταγγελλόμενο επί εννέα μήνες να παραμένει στη Βουλή προστατευόμενος, είναι, το θύμα τι εισπράττει; Ότι μιλάμε για έναν παντοδύναμο θύτη και καλύτερο είναι να μην καταγγέλλεις.

Αντίστοιχα, η εμπειρία των γυναικών που καταγγέλλουν σε αστυνομικά τμήματα, είναι αντίστοιχη -δυστυχώς- της τρομακτικής εμπειρίας της Κυριακής Γρίβα, που η μανούλα της πήρε τον λόγο στις 28 Φλεβάρη, να ξέρετε. Η μάνα αυτού του κοριτσιού που πήγε στο Αστυνομικό Τμήμα Αγίων Αναργύρων και είπε «Προστατεύστε με, κινδυνεύω» και της είπαν «Κακώς ήρθες εδώ. Φύγε και πάρε το 100» και πήρε το 100 απ’ έξω από το αστυνομικό τμήμα και τους είπε «Κινδυνεύω. Μπορείτε να μου στείλετε ένα περιπολικό;» και της είπαν «Το περιπολικό δεν είναι ταξί, κυρία μου» και μετά τους είπε «Τον βλέπω, είναι εδώ!» και τη ρωτάγανε τι θέλει να κάνει που είναι εκεί και την άφησαν την κοπέλα απροστάτευτη να δολοφονηθεί.

Αυτή η εμπειρία όμως, κύριε Χρυσοχοΐδη, δεν είναι η εξαίρεση. Δυστυχώς! Σε αυτή την κατάσταση είναι οι υπηρεσίες συνδρομής στα θύματα βίας, ενδοοικογενειακής βίας, έμφυλης βίας, απειλής. Για του λόγου το αληθές, τα έχω καταγράψει έξι μήνες πριν δολοφονηθεί η Κυριακή, στην πρώτη μου επίκαιρη ερώτηση στον Πρωθυπουργό για τα θέματα αυτά, που μιλώ για τις καταγραφές των θυμάτων, τις ηχητικές καταγραφές. Και λέω όποιος έχει ακούσει καταγραφή -έχω ακούσει πολλές, λόγω της ιδιότητάς μου της δικηγορικής-, θα καταλάβει σε ποια κατάσταση και τι αντιμετωπίζουν τα θύματα.

Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από τότε, από τις 27 Νοέμβρη 2023 που κατέθεσα την πρώτη μου επίκαιρη στον Πρωθυπουργό για τις γενοκτονίες, έχω καταθέσει άλλες σαράντα μία και έχει αρνηθεί να απαντήσει σε όλες. Και στις σαράντα δύο. Στις 8 Μαρτίου τελικώς εσείς μας λέτε ότι ασκήθηκε βία εναντίον της πορείας για την 8η Μάρτη γιατί παρεισέφρησαν διακόσιοι κουκουλοφόροι άσχετοι με την πορεία και τελικώς η Αστυνομία προστάτευσε, λέτε, την πορεία. Κατά τον ίδιο τρόπο που λέτε ότι προστάτευσε τους διαδηλωτές στις 28 Φλεβάρη. Εάν λέτε αυτά δεν μπορούμε να συνεννοηθούμε, κύριε Χρυσοχοΐδη, διότι η Αστυνομία που ασκεί βία όχι απλώς δεν προστατεύει, θέτει σε σοβαρή διακινδύνευση τη σωματική ακεραιότητα και τη ζωή. Και ξέρετε πολύ καλά και οφείλετε να γνωρίζετε ότι είναι πάμπολλα τα κρούσματα στοχοποίησης και τραυματισμών εκπροσώπων του Τύπου και φωτογράφων που απαθανατίζουν την παράνομη αστυνομική βία.

Κλείνοντας, λοιπόν, σας καλώ να αναλάβετε ευθύνη. Δεν μπορεί να κοροϊδεύουμε άλλο. Ο κόσμος τα ζει. Δεν μπορεί να λέτε ότι ήταν όλα τέλεια στις 28 Φλεβάρη ούτε ότι αυτά που έγιναν στις 8 Μαρτίου ήταν για το καλό της πορείας και για την προστασία της. Διαμορφώνουν οι άνθρωποι βιωματική σχέση με αυτά που γίνονται. Πριν την πορεία της 8ης Μάρτη είχε μιλήσει η μητέρα του Ζακ Κωστόπουλου. Αθώοι όλοι οι αστυνομικοί που συμμετείχαν στη δολοφονία του και αθώοι γενικά και μονίμως ευνοούμενοι επίορκοι αστυνομικοί που θα έπρεπε η πολιτεία και η Αστυνομία να τους εξοβελίζει από το Σώμα! Η στάση σας, λοιπόν, είναι εκείνη που θα κρίνει το μήνυμα που περνάτε. Και αν πράγματι επιθυμείτε σε αυτήν τη χρονική στιγμή να αναλάβετε ευθύνη, αναλάβετέ την πραγματικά.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Χρυσοχοΐδη, έχετε τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ευχαριστώ, κύριε Πρόεδρε.

Πράγματι είναι κρίμα που δεν μπορούμε να συννενοηθούμε, κυρία Πρόεδρε. Ενώ το πλαίσιο γύρω από το οποίο κινούμαστε και οι στόχοι είναι οι ίδιοι, διαφωνούμε δυστυχώς τελικώς ως προς τις πολιτικές που πρέπει να τηρηθούν, να εφαρμοστούν για να επιτευχθούν αυτοί οι στόχοι.

Να ξεκινήσω πάλι από το θέμα της 28ης Φεβρουαρίου και της 8ης Μαρτίου. Υπάρχει μία μεταπολιτευτική ιστορία δεκαετιών που αυτά τα ζητήματα κουβεντιάστηκαν στη χώρα μας με αφορμή την τρομοκρατία επανειλημμένα και καλλιεργήθηκαν όλες αυτές οι θεωρίες ότι πίσω από κάποιους κουκουλοφόρους βρίσκονται παρακρατικοί. Στο τέλος, κυρία Κωνσταντοπούλου, όπως θυμάστε οι παρακρατικοί δεν ήταν παρά τρομοκράτες, άνθρωποι που κάποιοι από αυτούς είναι ακόμα στη φυλακή, άνθρωποι που αφαίρεσαν ζωές γιατί η ιδεολογία τους ήταν να δολοφονούν ανθρώπους. Αυτοί που έβαζαν βόμβες κοκ. Τους αδικείτε θέλω να σας πω. Τους αδικείτε πάρα πολύ. Και όταν ακούνε έξω ότι τους θεωρούμε προβοκάτορες ή παρακρατικούς κουνάνε το κεφάλι τους γιατί θεωρούν ότι είναι κάτι άλλο αυτοί. Αυτό που είναι δηλαδή και μας δείχνουν εδώ. Κι εμείς τους αποδίδουμε κάποιον άλλο ρόλο. Είναι βίαιοι άνθρωποι οι οποίοι έχουν επιλέξει, κυρία Κωνσταντοπούλου, τη βία ως εργαλείο για την επιβολή των απόψεών τους. Τελεία και παύλα. Και οτιδήποτε άλλο εμφιλοχωρεί στη συζήτησή μας, δυστυχώς κάνει κακό.

Δεύτερο ζήτημα είναι ότι ακριβώς στις 28 Φεβρουαρίου μέσα από τη δραστηριότητα της Αστυνομίας έχουν συλληφθεί εβδομήντα εφτά άτομα εκ των οποίων οι περισσότεροι είναι κατηγορούμενοι για κακούργημα γιατί πολλοί από αυτούς έφεραν μολότοφ για να τις ρίξουν εδώ και κάποιοι βέβαια ξεπέρασαν τους ελέγχους και φτάσαμε μέχρι εδώ. Αλλά θέλω να σας πω, επίσης, ότι όλα αυτά που περιγράφετε, τον φερόμενο ως αστυνομικό που έκανε την τάδε ενέργεια, κάποια βίντεο που κυκλοφορούν, όλα όσα συνδέονται με την 28η Φεβρουαρίου και την 8η Μαρτίου αποτελούν αντικείμενο επεξεργασίας, συνεννόησης με τους εισαγγελείς και θα κατατεθούν σε λίγες ημέρες όλα σε επίπεδο δικογραφίας, ούτως ώστε να ερευνηθούν. Τίποτα δεν θα μείνει έτσι. Σας το υπόσχομαι. Τίποτα δεν θα μείνει έτσι.

Και δεν πρέπει να παραμείνει έτσι. Γιατί η 28η Φεβρουαρίου αφορούσε μια τεράστια συγκέντρωση την οποία επιχείρησαν ορισμένοι να αμαυρώσουν και από την άλλη πλευρά, η 8η Μαρτίου ήταν μια πολύ σημαντική μέρα, Παγκόσμια Ημέρα αφιερωμένη στη γυναίκα.

Επίσης, συμφωνώ μαζί σας ότι δεν πρέπει να αφήσουμε έτσι το θέμα της Marfin. Είναι μια κηλίδα για τη δημοκρατία, για όλους μας και προσωπικά ακόμα περισσότερο. Θεωρώ ότι έχουμε υποχρέωση και έχω χρέος, καθήκον, αυτήν την υπόθεση να τη φτάσουμε μέχρι το τέλος.

Θέλω να σας πω τώρα σχετικά με το ζήτημα της ενδοοικογενειακής βίας που θέσατε. Κοιτάξτε. Πράγματι, συνέβη ένα τραγικό περιστατικό πέρυσι, σχεδόν έναν χρόνο πριν, στους Αγίους Αναργύρους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Την 1η Απριλίου 2024.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ναι, σχεδόν έναν χρόνο.

Ήταν ένα τραγικό περιστατικό όπου έχασε τη ζωή της μια νέα κοπέλα. Τραυματικό περιστατικό για όλους μας, με ευθύνες. Από τότε, λοιπόν, αυτό το τραγικό γεγονός αποτέλεσε την αφετηρία για να διαμορφώσει η Ελληνική Αστυνομία μια ολοκληρωμένη πολιτική. Έχουν γίνει πολλά πράγματα. Θέλετε το αποτέλεσμα; Ενώ το 2023 υπήρχαν πεντέμισι-έξι χιλιάδες συλλήψεις περίπου κακοποιητών, το 2024, τον τελευταίο χρόνο, έχουμε δεκατρείς χιλιάδες συλλήψεις. Κάτι σημαίνει αυτό. Σημαίνει δραστηριότητα της Αστυνομίας. Έχουν δημιουργηθεί τα Safe houses, καταφύγια δηλαδή για τις γυναίκες, τα παιδιά, τους γονείς τους, για να μείνουν εκεί δυο, τρεις, πέντε ώρες ή κάποιες λίγες μέρες. Έχουν δημιουργηθεί εξήντα πέντε γραφεία σε όλη τη χώρα. Στο τελευταίο ορεινό χωριό μπορεί μια γυναίκα να καλέσει το αρμόδιο Γραφείο Αντιμετώπισης Ενδοοικογενειακής Βίας του νομού και να βρει καταφύγιο και δικαίωση και τελικώς προστασία από το κράτος δικαίου. Έχει καθιερωθεί το panic button, το οποίο έχουν πάρει αρκετές χιλιάδες γυναίκες.

Έχουν γίνει βήματα. Κι εδώ δεν έχουμε ακόμα ελλείμματα; Έχουμε, αλλά υπάρχει μια πρόοδος πολύ σημαντική και νομίζω ότι αυτό είναι για τη χώρα, για τα δικαιώματα των ανθρώπων, για την προστασία της ζωής και αυτό θα είναι τελικά το κέρδος μας.

Γι’ αυτό σας είπα προηγουμένως, ας κάνουμε μια προσπάθεια και σε αυτό το θέμα των διαδηλώσεων να ακούσουμε, να βρούμε λύσεις. Εγώ εδώ είμαι. Θέλω πραγματικά να βρούμε εκείνες τις λύσεις, εκείνες τις επιχειρησιακές και νομοθετικές πολιτικές που θα οδηγήσουν περαιτέρω στη βελτίωση της παρουσίας της Αστυνομίας στις διαδηλώσεις και ταυτόχρονα σε ακόμα πιο απρόσκοπτη άσκηση των δικαιωμάτων των πολιτών.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 17.53΄ λύεται η συνεδρίαση για την προσεχή Τετάρτη 19 Μαρτίου 2025 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα σας διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**